text:
ၶၢဝ်ႇၵၢၼ်မိူင်း
လူင်ပွင်ၸိုင်ႈ လႄႈ UNFC ႁူပ်ႉဢုပ်ႇၵၼ် ၵဵဝ်ႇလွင်ႈလူင်းလၢႆးမိုဝ်း NCA
- Details
- Created on 10 August 2017
- Written by တႆးလွတ်ႈလႅဝ်း
မိူဝ်ႈၼႆႉ ၶွမ်ႇမသျိၼ်ႇငမ်းယဵၼ် (PC) ၽၢႆႇလူင်ပွင်ၸိုင်ႈ လႄႈ ၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉၵၢၼ်မိူင်း (DPN) ၽၢႆႇၶွင်ႇသီႇ ၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ႁူပ်ႉထူပ်းဢုပ်ႇဢူဝ်း ငူပ်ႉငီႉၵၼ် ၵဵဝ်ႇၶေႃႈတၢင်ႇထိုင် 9-ၶေႃႈ ဢၼ်ပႃးလွင်ႈလူင်းလၢႆးမိုဝ်း NCA တီႈသုၼ်ၵၢင် လွင်ႈထုၵ်ႇမေႃပေႃးၵႂၢမ်း ၸိူဝ်ႉၸၢတ်ႈ လႄႈ လွင်ႈငမ်းယဵၼ် (NRPC) ၼႂ်းဝဵင်းတႃႈၵုင်ႈ ပဵၼ်ပွၵ်ႈၵမ်းထူၼ်ႈ-6 လူၺ်ႈတၢင်းၵၢၼ်။
ၼႂ်းပၢင်ၵုမ် မိူဝ်ႈၼႆႉဝၼ်းထီႉ 10 August 2017 ဢၼ်တႄႇၼႂ်းၶၢဝ်းယၢမ်း ၵၢင်ၼႂ် 09:00-မူင်းၼၼ်ႉ ႁူဝ်ပဝ်ႈ ၶွမ်ႇမသျိၼ်ႇငမ်းယဵၼ် (PC) တွၵ်ႇတႃႇတိၼ်ႇမျဵဝ်းဝိၼ်း လႄႈ ၽူႈဢွၼ်ႁူဝ် ၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉၵၢၼ်မိူင်း (DPN) ၶူးဢူးရႄႇ မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇသေ လႆႈတႄႇဢုပ်ႇဢူဝ်းၵၼ် ၵဵဝ်ႇၵပ်းလွင်ႈ ၶေႃႈတၢင်ႇထိုင် UNFC 9-ၶေႃႈ၊ လွင်ႈမၢႆမီႈဢၼ်ၶဝ်ႈတၢင်းၵၢၼ် (Legal Binding)၊ လွင်ႈလူင်းလၢႆးမိုဝ်း လိၵ်ႈႁူမ်ႈမၢႆ NCA လႄႈ တွၼ်ႈၵူႈလွင်ႈလွင်ႈ။
ၼႂ်းပၢင်ၵုမ်ၼၼ်ႉ ပိူင်လူင်တႄႉ လႆႈႁူႉဝႃႈ ငူပ်ႉငီႉၵၼ် ၵဵဝ်ႇၵပ်းလွင်ႈ ၼႂ်းၶေႃႈတၢင်ႇထိုင် UNFC 8-ၶေႃႈ ဢၼ်တိုၵ်ႉၵိုတ်းဝႆႉထႅင်ႈ 2-ၶေႃႈ ဢၼ်ပဵၼ် တႃႇႁႂ်ႈ ၶွမ်ႇမတီႇ ႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုတ်း လွင်ႈတိုၵ်းယိုဝ်း (JMC) သႂ်ႇပၼ်ပႃး တူဝ်တႅၼ်း လူင်ပွင်ၸိုင်ႈၼွၵ်ႈမိူင်း ႁႂ်ႈပဵၼ်ၽူႈႁူႉႁၼ်ၸွမ်း လႄႈ လွင်ႈပိူင်တိုဝ်းၵမ်တပ်ႉသိုၵ်း CoC၊ TOR၊ လွင်ႈမႄးတမ်းဝၢင်းတပ်ႉ ၸဵမ်ၸိူဝ်းၼႆႉ၊ သင်သွင်ၶေႃႈၼႆႉ တူၵ်းလူင်းလႆႈၸႂ်ၵၼ်ယဝ်ႉၸိုင် တႃႇၵၢၼ်လူင်းလၢႆးမိုဝ်း လိၵ်ႈႁူမ်ႈမၢႆ NCA ဢၼ်ပဵၼ်ၶေႃႈထီႉ-9 ၼၼ်ႉၵေႃႈ ဝူၼ်ႉဝႃႈတေၸၢင်ႈသိုပ်ႇၵႂႃႇၼႃႈလႆႈယူႇၼႆ ၵႅမ်ၽူႈဢွၼ်ႁူဝ် DPN ၼၢႆႇဢွင်ႇမငေး လႆႈလၢတ်ႈတီႈသိုဝ်ႇၶၢဝ်ႇဝႆႉ။
မူႇပိူင် 9-ၶေႃႈ ဢၼ် UNFC တၢင်ႇထိုင်ဝႆႉ ၼၼ်ႉတႄႉပဵၼ်- လွင်ႈဢၢမ်းၼၢတ်ႈ၊ လွင်ႈၽဵင်ႇပဵင်း၊ လွင်ႈသုၼ်ႇလႆႈတႅပ်းတတ်းႁင်းၶေႃ၊ လွင်ႈၵေႃႇတင်ႈမိူင်းႁူမ်ႈတုမ် ၾႅတ်ႇတရႄႇၸိုၼ်ႈၸၢင်ႇ၊ လွင်ႈၵႅတ်ႇၶႄ သုၼ်ႇလႆႈၸၢဝ်းၶိူဝ်းႁူဝ်ၵူၼ်းဢႄႇ၊ လွင်ႈသုၼ်ႇလႆႈတီႇမူဝ်ႇၶရေႇသီႇ လႄႈ ပိုၼ်ႉထၢၼ်သုၼ်ႇလႆႈၽဵင်ႇပဵင်း ၸၢႆး-ယိင်း၊ လွင်ႈပႃႇတီႇၸုင်ႇ တီႇမူဝ်ႇၶရေႇသီႇ၊ လွင်ႈၸိုင်ႈမိူင်း ဢၼ်ဢမ်ႇဢဝ်သႃႇသၼႃႇ ပဵၼ်ပိုၼ်ႉထၢၼ် လႄႈၶေႃႈထီႉ-9 ၼၼ်ႉၵေႃႈပဵၼ် သင်လူင်ပွင်ၸိုင်ႈယွမ်းႁပ်ႉလႆႈ 8-ၶေႃႈၼႆႉဢွၼ်တၢင်းယဝ်ႉ UNFC တေလူင်းလၢႆးမိုဝ်း လိၵ်ႈႁူမ်ႈမၢႆ NCA ၵႂႃႇၼႆယဝ်ႉ။တႆးလွတ်ႈလႅဝ်း


c: text/html

text:
ၼွၼ်းၶူၼ်
လၢႆးႁႄႉၵင်ႈ လွင်ႈၼွၼ်းၶူၼ်
လွင်ႈၼွၼ်းၶူၼ်ၼႆႉ ၵမ်ႉပႃႈၼမ် မီးလွင်ႈၵွင်ႇၵၢႆႇၵၼ်တင်း လၢႆးယူႇလၢႆးၵိၼ်ႁဝ်းယဝ်ႉ။ ၼင်ႇႁိုဝ်တေႁႂ်ႈလွင်ႈၼွၼ်းၶူၼ် လူတ်းယွမ်းၵႂႃႇလႆႈၼၼ်ႉ မီးလၢႆးငၢႆႈငႅမ်ႈမၼ်းယူႇ သီႇႁႃႈလၢႆး။
- ယႃႇပေႁႂ်ႈၼမ်ႉၼၵ်းၸဝ်ႈၵဝ်ႇၼၵ်းပူၼ်ႉလႄႈ ႁႂ်ႈဝႄႈတၢင်းၵိၼ်ဢၼ်ဢမ်ႇသၢင်ႇထုၵ်ႇ။ ၼမ်ႉၼၵ်းၸဝ်ႈၵဝ်ႇၼၼ်ႉ ၼၵ်းပူၼ်ႉၵႂႃႇဢိတ်းဢီႈၵူၺ်းၵေႃႈ ၸၢင်ႈႁဵတ်းႁႂ်ႈၸဝ်ႈၵဝ်ႇၼွၼ်းၶူၼ်ယဝ်ႉ။ ၵွၼ်ႈၼိူဝ်ႉမၼ်း ဢၼ်မီးႁိမ်းႁွမ်းၶေႃးၸဝ်ႈၵဝ်ႇၼၼ်ႉ ၸၢင်ႈႁိပ်ႇလွတ်ႇလူမ်းထူၺ်ႈၸႂ်သေ ႁဵတ်းႁႂ်ႈလူမ်းထူၺ်ႈၸႂ် ဢမ်ႇၶဝ်ႈဢွၵ်ႇလႆႈလွတ်ႈလႅဝ်းၼၼ်ႉယဝ်ႈ။
- ထုၵ်ႇလီၼွၼ်းၶႅင်ႈၵႅင်း။ သင်ဝႃႈၸဝ်ႈၵဝ်ႇ ၼွၼ်းတၢၵ်ႇႁၢႆသေ လပ်းၸိုင် လိၼ်ႉ၊ ၵၢင်း လႄႈ ၵွၼ်ႈၼိူဝ်ႉလိူဝ်ဢၼ်မီးတႂ်ႈၵၢင်းၸဝ်ႈၵဝ်ႇၼၼ်ႉ ၸၢင်ႈယွၼ်ႇလူင်းၵႂႃႇသေယဝ်ႉ တဵင်ၺႃးလွတ်ႇလူမ်းထူၺ်ႈၸႂ်သေ ႁဵတ်းႁႂ်ႈလူမ်းထူၺ်ႈၸႂ် ဢမ်ႇၶဝ်ႈဢွၵ်ႇလႆႈလွတ်ႈလႅဝ်းၼၼ်ႉယဝ်ႈ။ ၵွပ်ႈပိူဝ်ႈၼႆ သင်ၼွၼ်းၶႅင်ႈၵႅင်းၸိုင် ၸၢင်ႈႁႄႉၵင်ႈလႆႈလွင်ႈၼႆႉယူႇယဝ်ႉ။
- ဝႄႈလွင်ႈၵိၼ်လဝ်ႈ မိူဝ်ႈတေၼွၼ်း။ မိူဝ်ႈၽွင်းၼွၼ်းလပ်းၼၼ်ႉ လဝ်ႈၼႆႉ မၼ်းႁဵတ်းႁႂ်ႈဢဵၼ်လႄ ၼိူဝ်ႉၼင်ၸဝ်ႈၵဝ်ႇ ယွၼ်ႇယၢၼ်းလိူဝ်သေၵဝ်ႇယဝ်ႉ။ လွင်ႈၼႆႉ ၸၢင်ႈႁဵတ်းႁႂ်ႈဢဵၼ်ၶေႃးႁဝ်းယွၼ်ႇယၢၼ်းသေ ႁဵတ်းႁႂ်ႈၸဝ်ႈၵဝ်ႇ ၼွၼ်းၶူၼ်ယဝ်ႉ။
- တိုတ်းပႅတ်ႈ ဢမ်ႇၼၼ် ယွမ်းလုတ်ႇလႅၼ်းယႃႈ။ ၵွၼ်းလႅၼ်းယႃႈၼႆႉ ၸၢင်ႈႁဵတ်းႁႂ်ႈၵူင်ၶူႈၼင်လႄႈ ၵူင်ၶေႃးၸဝ်ႈၵဝ်ႇၵႂ်ႈမႃးလိူဝ်ၵဝ်ႇသေ မီးၶီႈမုၵ်ႈဢၢင်ႈဢၢၵ်ႇ ၼမ်ယဝ်ႉ။ သင်ၶီႈမုၵ်ႈလႄႈ ဢၢင်ႈဢၢၵ်ႇၼမ်ၸိုင် ၶူႈၼင်ၸၢင်ႈတၼ်သေ ႁဵတ်းႁႂ်ႈၸဝ်ႈၵဝ်ႇ ဢမ်ႇၸၢင်ႈထူၺ်ႈၸႂ် တၢင်းႁူးၶူႈၼင်ၵူၺ်းဢမ်ႇၵႃး ၵူင်ၶေႃးၵေႃႈ ဢမ်ႇမူတ်းသႂ်လီလႄႈ ႁဵတ်းႁႂ်ႈ လွတ်ႇလူမ်းထူၺ်ႈၸႂ်ၸဝ်ႈၵဝ်ႇ ၵပ်ႉၶိုၼ်ႈၼၼ်ႉယဝ်ႈ။
- ႁဵတ်းႁႂ်ႈၵူင်ၶူႈၼင်ၸဝ်ႈၵဝ်ႇ ပၢင်ႇၵူင်လီ။ သင်ၸိူဝ်ႉဝႃႈ ၵွပ်ႈပိူဝ်ႈသၢႆငၢႆသေဢၼ်ဢၼ် မိူၼ်ၼင်ႇ ၵိၼ်ၽိတ်းႁိုဝ်၊ မီးၶႆႈမီးၼၢဝ်ႁိုဝ်ၸိူဝ်းၼႆႉသေဢၼ်ဢၼ်လႄႈ ၶူႈၼင်တၼ်ပေႃးၼႆၸိုင် ထုၵ်ႇလီၵိၼ်ယႃမဵတ်ႉ ဢၼ်ႁဵတ်းႁႂ်ႈၶူႈၼင်ၵူင်လီ၊ ဢမ်ႇၼၼ်ၵေႃႈ ၸႂ်ႉတိုဝ်းယႃသိတ်ႇၵူင်ၶူႈၼင်ၸိူဝ်းယူႇယဝ်ႉ။
ၶိူင်ႈၶွင် ဢၼ်ႁႄႉၵင်ႈ လွင်ႈၼွၼ်းၶူၼ်
ဝၼ်းမိူဝ်ႈၼႆႉ မီးၶိူင်ႈၶွင် ဢၼ်ႁႄႉၵင်ႈလွင်ႈၼွၼ်းၶူၼ်ယဝ်ႉ။ မိူၼ်ၼင်ႇ ၽႃႈၸပ်းၶူႈၼင် ဢၼ်ႁဵတ်းႁႂ်ႈၶူႈၼင်ၸဝ်ႈၵဝ်ႇ ၵူင်လီ မိူဝ်ႈၽွင်းၼွၼ်းလပ်း၊ ယႃသိတ်ႇၵူင်ၶေႃး၊ ၶိူင်ႈႁႄႉၵၢင်း ဢၼ်ႁဵတ်း ယႃႇႁႂ်ႈၵၢင်းၸဝ်ႈၵဝ်ႇလူင်း မိူဝ်ႈၽွင်းၼွၼ်းလပ်းၸိူဝ်းၼႆႉ မီးၶၢႆ ၼႂ်းလၢၼ်ႉၶၢႆယႃယဝ်ႉ။
ၵၢၼ်ၽႃႇတတ်း
ၵၢၼ်ၽႃႇတတ်းၵေႃႈ ၸၢင်ႈယူတ်းယႃလႆႈ လွင်ႈၼွၼ်းၶူၼ်ယဝ်ႉ။ မိူၼ်ၼင်ႇၽႃႇတတ်းသေ ႁဵတ်းႁႂ်ႈဢႃႇၻီႇၼွႆႉၻ်ၵႂၢင်ႈၶိုၼ်ႈၸိူဝ်းၼႆႉ ၼၼ်ႉယဝ်ႈ။ သင်ၸိူဝ်ႉဝႃႈ လွင်ႈၼွၼ်းၶူၼ်ၼၼ်ႉ ပဵၼ်ၵွပ်ႈပိူဝ်ႈ ၼိူဝ်ႉႁိူၵ်ႇၼႂ်းပၢၵ်ႇၽၢႆႇၼိူဝ်ၸဝ်ႈၵဝ်ႇ ယၢၼ်းၸိုင် ၸႂ်ႉတိုဝ်းထၢတ်ႈရေႇတီႇယူဝ်ႇၾႆးၾႃႉသေ ႁဵတ်းပၼ်ၼိူဝ်ႉႁိူၵ်ႇ ႁႂ်ႈၶဵင်ႈလီၶိုၼ်းၵေႃႈလႆႈ ၼႆယဝ်ႉ။
-- ၼမ်ႉၶူင်း --

robotstxt: allowed

filter: keep


text:
သိုၵ်းလူင်ပွင်ၸိုင်ႈမၢၼ်ႈ တင်း သိုၵ်း TNLA တဢၢင်း(လွႆ) ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ ႁဵတ်းႁႂ်ႈၵူၼ်း ဝၢၼ်ႈၵူၼ်းသူၼ် ႁူပ်ႉတၢင်းယၢပ်ႇ၊ ဢမ်ႇၸၢင်ႈလူင်းႁႆႈလူင်းၼႃး၊ လႆႈပၢႆႈယၢၼ်ႁိူၼ်းယေးတီႈယူႇ။
ဝၼ်းတီႈ 01/10/2017 ယၢမ်းဝၢႆးဝၼ်း 4 မူင်းၶိုင်ႈ ထိုင် ႁူဝ်ၶမ်ႈ မွၵ်ႈ 5 မူင်းၶိုင်ႈ သိုၵ်းလူင်ပွင်ၸိုင်ႈမၢၼ်ႈ ဢဵၼ်ႁႅင်း 200 ပၢႆ ႁႅၼ်းသိုၵ်းလေႃႇတိုၵ်း သိုၵ်းTNLA (လွႆ) ဢၼ်ပၵ်းလိုဝ်ႈဝႆႉၼႂ်းသူၼ်ၶဝ်ႈၵၢပ်ႇ ႁိမ်းဝၢၼ်ႈလွၵ်းလူင် ဢိူင်ႇ မၢၼ်ႈသႃႇလူင် ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
ၼၢင်းၸၢမ်ႁွမ် ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ တင်းသွင်ၾၢႆႇမီးလွင်ႈလူႉသုမ်း မၢတ်ႇၸဵပ်းတႄႉ ဢမ်ႇလႆႈႁူႉ။ ဢွင်ႈတီႈဢၼ်ပဵၼ်ပၢင်တိုၵ်းၵၼ်ၼၼ်ႉ မိူဝ်ႈၵူႈပွၵ်ႈပဵၼ်သူၼ်ၶဝ်ႈၵၢပ်ႇ ၵူၼ်းဝၢၼ်ႈလွၵ်းလူင် ၵႂႃႇႁဵတ်းၵိၼ် ပီၼႆႉ ၵူၼ်းဝၢၼ်ႈၶဝ်သမ်ႉ ဢမ်ႇႁတ်းၵႂႃႇႁဵတ်း သူၼ် ၵူဝ်ယဵပ်ႇၺႃးမၢၵ်ႇ။ ထၢင်ႇတႄႉ သိုၵ်းလွႆ ၵႂႃႇမူၵ်းယူႇဝႆႉတီႈၼၼ်ႈ သွင်ၾၢႆႇၸင်ႇလႆႈပဵၼ်ပၢင်တိုၵ်းၵၼ်” ဝႃႈၼႆ။
တင်းသွင်ၾၢႆႇလႆႈပဵၼ်ပၢင်တိုၵ်းႁၢဝ်ႈႁႅင်း မီးလွင်ႈမၢတ်ႇၸဵပ်းလူႉတၢႆ။ သိုၵ်းလူင်ပွင်ၸိုင်ႈမၢၼ်ႈ ၸႂ်ႉၶိူင်ႈမိၼ် ပၼ်ႇၼႂ်းပိုၼ်ႉတီႈၼႃႈလိၼ်သိုၵ်း 2-3 ဝၼ်းထပ်းၵၼ် လႄႈ ႁဵတ်းႁႂ်ႈၵူၼ်းမိူင်းၵူဝ်ႁႄ ဝႃႈၼႆ။
ၼၢင်းၸၢမ်ႁွမ် လၢတ်ႈဝႃႈ တင်းသိုၵ်းမၢၼ်ႈတႄႉ ဢဝ်ၶိူင်ႈမိၼ်သေ ပၼ်ႇလဵပ်ႈတူၺ်း တၢင်းပွတ်း ၼၼ်ႉလၢႆလၢႆဝၼ်း ၵူၼ်းဝၢၼ်ႈၵူၼ်းသူၼ် ဢၼ်ယူႇၼႂ်းဢိူင်ႇမၢၼ်ႈသႃႇလူင် ပဵၼ်ဢၼ်မႆႈၸႂ်ၸွမ်းတႄႉ။ ယွၼ်ႉၵူဝ်ပၢင်တိုၵ်းလၢမ်း ၶဝ်ႈမႃးၼႂ်းမူႇၼႂ်းဝၢၼ်ႈ။ လိူဝ်ၼၼ်ႉ တေႃႈလဵဝ် ၵူၼ်းမိူင်း ပၢႆႈၽေးသိုၵ်း ဢၼ်ပၢႆႈမႃးတၢင်း ၼႂ်းၸႄႈဝဵင်းၼမ်ႉ တူႈတႄႉ ပႆႇႁၼ်မႃး ဝႃႈၼႆ။
ပူၼ်ႉမႃး မိူဝ်ႈဝၼ်းတီႈ 28/09/2017 ၼၼ်ႉၵေႃႈ သိုၵ်းလူင်ပွင်ၸိုင်ႈမၢၼ်ႈလေႃႇတိုၵ်း သိုၵ်း TNLA တဢၢင်း တင်းဝၢၼ်ႈၵုင်းပဝ်း ၸႄႈဝဵင်း ၼမ်ႉတူႈ သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း။ သိုၵ်းမၢၼ်ႈ လႆႈမၢတ်ႇၸဵပ်း 5 ၵေႃႉ လူႉတၢႆ 2 ၵေႃႉ ဝႃႈၼႆ။
ႁွင်ႈၵၢၼ်ၾၢႆႇပွင်ႇၶၢဝ်ႇသိုၵ်း TNLA တဢၢင်း(လွႆ) ပိုၼ်ၽၢဝ်ႇ ၼႂ်းလိူၼ်သႅပ်ႊထႅမ်ႊၿိူဝ်ႊဝႆႉဝႃႈ 2017 ၼႆႉၵူၺ်း သိုၵ်းမၢၼ်ႈ တင်း သိုၵ်းလွႆ ပဵၼ်ပၢင်တိုၵ်းၵၼ် ဢမ်ႇယွမ်း 12 ပွၵ်ႈ ဝႃႈၼႆ။


text:
Monday, August 5, 2013
(ၼွင်ႉဢၢၼ်းလိူၵ်ႈၶိူဝ်းသင်) ၸုမ်းၵဝ်ႉယူၵ်ႉယူၵ်ႉ ဝဵင်းၵျွၵ်းမေး- မႃးယဝ်ႉၶႃႈ
မႂ်ႇသုင်ၶႃႈ ၵမ်းယွၼ်းႁႂ်ႈဢူၺ်းၵေႃႉယူႇတီႈၵႆ လႆႈထွမ်ႇၵႂၢမ်းမႂ်ႊꧦ ၼႆလႄႈ ၶတ်းၸႂ်သေတၢင်ႇ ပၼ် ဝႆႉၶႃႈဢေႃႈ မိူဝ်ႈၶႃႈ လၢႆႈႁဵတ်း Mp-3 ၵေႃႈ ၶႃႈဢမ်ႇယွမ်း Size မၼ်းၶႃႈ ဝူၼ်ႉဝႃႈ ပေႃးယွမ်း Size မၼ်း ၵႂၢမ်းၼႆႉ ၸၢင်ႈလူႉ သဵင်ဢမ်ႇလီ ဢမ်ႇလီထွမ်ႇၸၢင်ႈပဵၼ်ၵႂႃႇၸိူင်ႉၼၼ်ၶႃႈယဝ်ႉ ၶႅပ်းၼႆႉတေႉ ပဵၼ် ၸုမ်းၵဝ်ႉယူၵ်ႉယူၵ်ႉ (ဝဵင်းၵျွၵ်းမေး) ႁွင်ႉ ဝႆႉ (ၼွင်ႉဢၢၼ်းလိူၵ်ႈၶိူဝ်းသင် ) ၼႆၶႃႈဢေႃႈ ၵႂၢမ်းၸိူဝ်းၼႆႉတေႉ ၵမ်ႉၼမ် တေႉ တေပႃး Hip hap ၶႃႈယဝ်ႉမၢင်ၵေႃႉၵေႃႈ တေလႆႈၸႂ် မၢင်ၵေႃႉၵေႃႈတေဢမ်ႇလႆႈၸႂ်ၼႆၼၼ်ႉတိုၼ်းတေမီးယူႇၶႃႈ :P ၵူၺ်းႁွင်ႉၸိူ်င်ႉႁိုဝ်ၵေႃႈလီ တႃႇၵူၼ်းတေလႆႈၸႂ်ၵျိၵ်ႈႁူဝ် ပၢၵ်ႇတဵမ်ၼၼ်ႉ တေၼၢၼ်းမီးယူႇ ၵွပ်ႈၼၼ်ၸၼ်ထွမ်ႇတူၺ်းၶႃႈလႄႈ ႁႂ်ႈတဵမ်ထူၼ်ႈသေၵမ်းၶႃႈဢေႃ


text:
Thursday, October 3, 2013
တွၼ်ႈတႃႇ ၶွမ်း OSX Theme
မႂ်ႇသုင်ၶႃႈ ယွၼ်ႉ ၵူႈလွင်ႈ ၵူႈဢၼ်သေ ဢမ်ႇ လႆႈတၢင်ႇသင် ဢမ်ႇ လႆႈၽၢၵ်ႇ ပၼ် ဢူၺ်းၵေႃႉ ပီႈႁဝ်း ၶဝ်ၵေႃႈ မီးတင်းႁိုင် ၶႃႈယဝ်ႉ ဢူၺ်းၵေႃႉ ၸိူဝ်း ထၢမ် ဝႆႉလႄႈ ၶႃႈဢမ်ႇ တၼ်း တွပ်ႇ ၶိုတ်း လႆႈသေတႃႉၵေႃႈၶႅၼ်းတေႃႈ ၶႂၢင်ႉ ပၼ်ၶႃႈသေၵမ်းၶႃႈ ၊ ၼႆႉတေႉ ပဵၼ် OSX ၶႃႈဢေႃႈ ႁၢင်ႈၽၢင်မၼ်းတေႉ မိူၼ် ၶွမ်း Apple ၵေႃႈလီꧦ ၵူၺ်း ဢမ်ႇၸႂ်ႈ ႁႄႈ ပဵၼ် Windows 7 ၵူၺ်း ၼင်ႇ ၵဝ်ႇၶႃႈလူး သင်ဝႃႈ ၶႂ်ႈၸႂ်ႉႁၢင်ႈူ ၽၢင်လၢၵ်ႇလၢႆးၼႆၵေႃႈ ဢဝ်ၵႂႃႇလႆႈယူႇၶႃႈ ၾႆလ် မၼ်းၵေႃႈ ႁၢင်ႈလီ မိူၼ် ၼင်ႇ ႁၢင်ႈတီႈ တႂ်ႈၼႆႉ ၶႃႈယဝ်ႉ ၊ ပေႃးဢဝ် ယဝ်ႉၵေႃႈ ႁဵတ်း ဢိၼ်ႇသတေႃး ၵႂႃႇ ၵေႃႈမၼ်းတေ ယဝ်ႉ ယဝ်ႈၶႃႈ ĳ


text:
MCGC ၼႆႉ ပဵၼ်ၶမ်ႇပၼီႇ ဢၼ်ႁဵတ်းဢွၵ်ႇ ၵုၼ်ႇၵရိတ်ႉ ၶိုတ်းၸၼ်ႉသေ ၶမ်ႇပၼီႇသုၼ်ႇႁူမ်ႈ ၵရဵၵ်ႉႁေႃၶမ်း ၶဝ်ႈႁူမ်ႈဝႆႉ 45 % ယဝ်ႉ။ ယူႇတီႈ ၶမ်ႇပၼီႇၵရဵၵ်ႉႁေႃၶမ်းသေ လွင်ႈၸႂ်ႉၸၢႆႇၸိူဝ်းၼႆႉ ဢဝ်ပုၼ်ႈၽွၼ်းပၼ် 8 % ယဝ်ႉ။
ၶေႃႈမုၼ်းၶမ်ႇပၼီႇ
ယိူင်းဢၢၼ်း
လွင်ႈလွတ်ႈၽေး - တေလႆႈတူၺ်းထိုင် လွင်ႈပဵၼ်ၽွၼ်းလီလႄႈ လွင်ႈလွတ်ႈၽေးတေႃႇၽူႈႁူမ်ႈၼႃႈၵၢၼ်၊ မုင်ႉႁေႃတေႃ ႁိူၼ်း တင်းၵေႃႉသေႈၸိူဝ်းၼႆႉသေ တေလႆႈၵေႃႇသၢင်ႈတူင်ႇၵၢၼ် ဢၼ်လွတ်ႈယၢၼ် လွင်ႈဢမ်ႇသၢင်ႇတေႃႇလႄႈ လွင်ႈပဵၼ် ၸဵပ်းဝၢတ်ႇ။
လွင်ႈၵႃႊၶၼ်ထုၵ်ႇမႅၼ်ႈ - တေလႆႈႁဵတ်းဢွၵ်ႇ ၶူဝ်းလဵင်းၵႃႊၶၼ်ထုၵ်ႇမႅၼ်ႈလႄႈ လမ်ႉသၢၼ်ၶိုၵ်ႉၶႅမ်ႉ ႁႂ်ႈမႅၼ်ႈယၢမ်းၸွမ်းသၢႆငၢႆ တုၵ်းယွၼ်းၼၼ်ႉသေ သူင်ႇယိုၼ်ႈထိုင်ၽူႈသိုဝ်ႉၶူဝ်း ၶိုတ်းမိူဝ်ႈၶိုတ်းယၢမ်း။
လွင်ႈၶိုၵ်ႉၶႅမ်ႉ -တေလႆႈပၼ် လမ်ႉသၢၼ်ၶူဝ်းလဵင်းလႄႈ လွင်ႈၸွႆႈသၢင်ႈၵၢၼ်ငၢၼ်း ဢၼ်ၶိုၵ်ႉၶႅမ်ႉလီတွၼ်း။
လွင်ႈတႅင်ႇတင်ႈၽူႈထမ်းၵၢၼ် -တေလႆႈလိူၵ်ႈတႅင်ႇတင်ႈၽူႈထမ်းၵၢၼ် ၸိူဝ်းဢၼ်မီးၸႂ်သိုဝ်ႈယူဝ်း၊ ၸႂ်ၽွမ်ႉႁူမ်ႈသေ ၸိူဝ်းမေႃႁူမ်ႈႁွမ်း ပွင်သၢင်ႈၼႃႈၵၢၼ်။


text:
ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး/ ပႃႇတီႇႁူဝ်သိူဝ် (SNLD) ၸႄႈဝဵင်းၵဵင်းတုင် သူၼ်းတုမ် ပေႃႈမႄႈၵူၼ်းမိူင်း တႃႇပၢင်လိူၵ်ႈတင်ႈသွမ်ႈ ၼႂ်းႁူဝ်လိူၼ် ဢေႊပရိူဝ်ႊ ပီ 2017။ ပိုတ်ႇလုမ်းၽႄပႃး ၼႂ်းဢိူင်ႇမိူင်းပၵ်ႉ။
Photo; Nang Kham Aye
ဝၼ်းတီႈ 08/03/2017 ယၢမ်းၵၢင်ၼႂ် 08:10 မူင်း ပႃႇတီႇႁူဝ်သိူဝ် ၸႄႈဝဵင်းၵဵင်းတုင် ပိုတ်ႇလုမ်း ၽႄပႃႇတီႇ တီႈဝၢၼ်ႈပုင်ႇသၢႆး ဢိူင်ႇမိူင်းပၵ်ႉ ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇ ၶူင်း။ ႁူပ်ႉထူပ်းၵူၼ်းဝၢၼ်ႈ သပ်းလႅင်းလၢတ်ႈၼႄ ပေႃႇလသီႇပႃႇတီႇႁူဝ်သိူဝ်လႄႈ သူၼ်းတုမ်ပႃး တႃႇပၢင်လိူၵ်ႈတင်ႈသွမ်ႈ ဢၼ်တေထိုင်မႃးၼႆႉ။ ပီႈၼွင်ႉ ၵူၼ်းမိူင်း ၶဝ်ႈႁူမ်ႈ 200 ပၢႆ ဝႃႈၼႆ။
ၼေႃႈၽူႈတႅၼ်းပႃႇတီႇႁူဝ်သိူဝ် ၸႄႈဝဵင်းၵဵင်းတုင် ဢၼ်တေၶဝ်ႈၶႄႉၶႅင်ႇ တီႈယူႇၽူႈတႅၼ်းသၽႃး ၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းၵဵင်းတုင် ပဵၼ်လုင်းၸၢႆးလူင် ဝႃႈၼႆ။
Photo; Nang Kham Aye
ပႃႇတီႇႁူဝ်သိူဝ် ၸႄႈဝဵင်းၵဵင်းတုင် တႄႇလူင်းသူၼ်းတုမ် ၸဵမ်မိူဝ်ႈဝၼ်းတီႈ 17/02/2017 မႃး၊ လူင်းသူၼ်းတုမ် ပွတ်းဢိူင်ႇယၢင်းလေႃး၊ ဢိူင်ႇလွႆလူင်၊ ဢိူင်ႇမိူင်းၶွၼ်၊ ဢိူင်ႇမိူင်းပၵ်ႉ၊ ဢိူင်ႇပဵင်း တၢဝ်ႉလႄႈ ဢိူင်ႇ ဝတ်ႉသၢဝ်း ၸဵမ်ၸိူဝ်းၼႆႉ ဝႃႈၼႆ။
ၼႂ်းၸႄႈဝဵင်းၵဵင်းတုင် ပႃႇတီႇဢၼ်တေၶဝ်ႈၶႄႉၶႅင်ႇၼႂ်းပၢင်လိူၵ်ႈတင်ႈသွမ်ႈၼႆႉ မီး ပႃႇတီႇ ႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇၼူၵ်ႉယုင်း၊ ပႃႇတီႇသၢင်ႇသီႈ၊ ပႃႇတီႇဢႃးၶႃႇလႄႈ ပႃႇတီႇလႃးႁူႇ ၸဵမ်ၸိူဝ်းၼႆႉ ဝႃႈၼႆ။
Photo; Nang Kham Aye
ပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 01/04/2017 ၼႆႉ ႁူင်းတွတ်ႈၶႅပ်းၵၢင်ၸႂ်ၼႂ်းၸႄႈဝဵင်းၵဵင်းတုင် တင်းမူတ်းမီး 57 ႁူင်း။ လိူဝ်ၼၼ်ႉ ပွၵ်ႉ/ ဢိူင်ႇဢၼ်မီးသုၼ်ႇတွတ်ႈၶႅပ်းၵၢင်ၸႂ် တႃႇၶဵတ်ႇလိူၵ်ႈ တင်ႈမၢႆ(2) သမ်ႉ မိူၼ်ၼင်ႇ ဢိူင်ႇယၢင်းလေႃး၊ ဢိူင်ႇလွႆလူင်၊ ဢိူင်ႇၵၢတ်ႇထၢႆႈ၊ ဢိူင်ႇဝတ်ႉသၢဝ်း၊ ဢိူင်ႇပဵင်းတၢဝ်ႉ၊ ဢိူင်ႇပၢင်မတ်း၊ ဢိူင်ႇမိူင်းပၼ်ႇမိူင်းသဵမ်၊ ဢိူင်ႇမိူင်းဢိၼ်း၊ ဢိူင်ႇမိူင်းပၵ်ႉ၊ ဢိူင်ႇမိူင်း ၶွၼ်၊ ဢိူင်ႇမူးၸႄႈ၊ ဢိူင်ႇၼွင်တဝ်း၊ ဢိူင်ႇၼမ်ႉၶၢၵ်ႉ၊ ဢိူင်ႇပၢင်ၵဵဝ် တင်းမူတ်း မီး 14 ဢိူင်ႇ။ ပွၵ်ႉၼႂ်းဝဵင်းသမ်ႉ မီးတီႈ ပွၵ်ႉ 1 တင်း ပွၵ်ႉ 5 ဝႃႈၼႆ။


text:
ၶၢဝ်ႇယႃႈမဝ်းၵမ်
ပလိၵ်ႈမၢၼ်ႈ ဝဵင်းပၢင်လူင် ပွႆႇပၼ်ၵူၼ်းသူႇသမ်းၵိၼ် ယႃႈမဝ်းၵမ်
- Details
- Created on 11 September 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉ ဝဵင်းပၢင်လူင် ယွၼ်းတၢင်းႁူမ်ႈမိုဝ်း ႁႂ်ႈၽၢႆႇ ပလိၵ်ႈမၢၼ်ႈ ၵႂႃႇၸွႆႈၵူတ်ႇထတ်း ၵူၼ်းသူႇသမ်းၵိၼ် ယႃႈမဝ်းၵမ် တီႈႁိမ်းဝၢၼ်ႈမူင်ႈ ဢိူင်ႇဝၢၼ်ႈမူင်ႈ ၸႄႈဝဵင်းပၢင်လူင် ၸႄႈတွၼ်ႈလွႆလႅမ်သေ တီႉၺွပ်းလႆႈ ၵူၼ်းသူႇသမ်းၵိၼ်ယႃႈမဝ်းၵမ် 14 ၵေႃႉ ယႃႈမ မိၵ်ႈ WY 20 မဵတ်ႉ ဝႃႈၼႆ။
ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ လွင်ႈၼႆႉ ပဵၼ်မိူဝ်ႈဝၼ်းထီႉ 03 September 2017 ပူၼ်ႉမႃး ၼႂ်းၵူၼ်းသူႇသမ်းၵိၼ် ယႃႈမဝ်းၵမ် 14 ၵေႃႉၼၼ်ႉ ပႃးဝႆႉလုၵ်ႈႁဵၼ်း ဢၼ်ၶိုၼ်ႈ ၸၼ်ႉၸွမ် တီႈဝဵင်းလွႆလႅမ် 5 ၵေႃႉ လႄႈ လုၵ်ႈၸၢႆး ၽၢႆႇဢုပ်ႉပိူင်ႇၸႄႈဝဵင်းလွႆလႅမ် 2 ၵေႃႉ ၊ ၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉ ဝဵင်းပၢင်လူင် လႆႈဢဝ်ၵူၼ်းသူႇသမ်းၵိၼ် ယႃႈမဝ်းၵမ် 14 ၵေႃႉ ၼၼ်ႉ ဢၢပ်ႈပၼ်တီႈ ၽူႈမီးပုၼ်ႈၽွၼ်း ပလိၵ်ႈမၢၼ်ႈၵႂႃႇ ပိူဝ်ႈတႃႇႁႂ်ႈမူၼ်ႉမႄးတူဝ်ၸႂ် တိုတ်းယႃႈမဝ်းၵမ်ပၼ် ဝႃႈၼႆ ၊ ပလိၵ်ႈမၢၼ်ႈ လႆႈဢဝ် ၵူၼ်းသူႈသမ်းၵိၼ် ယႃႈမဝ်းၵမ် 14 ၵေႃႉၼၼ်ႉ ၵုမ်းၶင်တူဝ်ဝႆႉ တီႈၼႂ်းၶွၵ်ႈ ၵမ်ႉဢွၼ်ႇၼိုင်ႈၵူၺ်းသေ ယွၼ်ႉၼႂ်းၵူၼ်းသူႇသမ်းၵိၼ်ယႃႈ 14 ၵေႃႉၼၼ်ႉ ပႃးဝႆႉ လုၵ်ႈၵူၼ်းလူင် ၽၢႆႇဢုပ်ႉပိူင်ႇ 2 ၵေႃႉ သေ ၽၢႆႇပလိၵ်ႈမၢၼ်ႈ လႆႈပွႆႇတူဝ် ၵူၼ်းသူႇသမ်းၵိၼ် ယႃႈမဝ်းၵမ် ဢၼ်တီႉၺွပ်းလႆႈ ဢွၵ်ႇၶွၵ်ႈၶင်ၵႂႃႇ ၶိုၼ်းတင်း 14 ၵေႃႉ လႆႈႁူႉၸွမ်းၼင်ႇၼႆ။
ၼွၵ်ႈသေၼၼ်ႉ ပလိၵ်ႈမၢၼ်ႈ ယင်းပၢႆတဵင်ၵႂၢမ်းၼၵ်းထႅင်ႈ တီႈၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉဝႃႈ လွင်ႈလႆႈႁူမ်ႈမိုဝ်းၵၼ် တင်းၵူၼ်းမိူင်း တီႉၺွပ်း ၵူၼ်းသူႇသမ်းၵိၼ် ယႃႈမဝ်းၵမ်ၼႆႉ ယႃႇပေႁႂ်ႈၶၢဝ်ႇဢွၵ်ႇ ၵႂႃႇတင်းၼွၵ်ႈလႃးလႃးၼႆ လွၵ်ႈငိူတ်ႇ ပႃးၼင်ႇၼႆယူႇယဝ်ႉ။
တႆးလွတ်ႈလႅဝ်း
ပဵၼ်ၸိူင်ႉႁိုဝ်ၵေႃႈလီ ၼင်ႇႁိုဝ်ၵူၼ်းၼုမ်ႇတႆး သႅၼ်းႁုၼ်ႇမႂ်ႇ ပေႃးတေလွတ်ႈၵင်း ၽေးၶဵၼ်လူင် ယႃႈမဝ်းၵမ်ၼၼ်ႉ ၸုမ်းၵူၼ်းၼုမ်ႇတႆး ၵူႈၸႄႈဝဵင်း တေၶတ်းၸႂ် ၵွတ်ႇလၢင်ႉ ယႃႈမဝ်းၵမ် ၼင်ႇဢၼ် ပွင်ပဵၼ်လႆႈၼၼ်ႉ ယူႇယဝ်ႉ။


text:
ၶွင်ႇသီႇ ဝဵင်းၵလၢတ်ႉသ်ၵူဝ်ႇ (Glasgow) တီႈၸိုင်ႈမိူင်း သၶွတ်ႉလၢၼ်ႇ (Scotland) လႆႈႁုပ်ႉယိုတ်းၶိုၼ်း သူးလွတ်ႈလႅဝ်းမိူင်းလူင် (Freedom of the City) ဢၼ်လႆႈယုၵ်ႉယွင်ႈ မွပ်ႈဢၢပ်ႈပၼ် ဝႆႉတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ မိူဝ်ႈပီႊ-2009 ၼၼ်ႉ ၼႆယဝ်ႉ။
သူးလွတ်ႈလႅဝ်းမိူင်းလူင် (Freedom of the City) ၼႆႉ ယူႇတီႈ ၶွင်ႇသီႇ ဝဵင်းၵလၢတ်ႉသ်ၵူဝ်ႇ လႆႈယုၵ်ႉယွင်ႈမွပ်ႈပၼ် တေႃႇဢွင်ႇသၢၼ်းသုၵျီႇ ဝႆႉၸဵမ်မိူဝ်ႈ ပီႊ-2009 ႁူဝ်လိူၼ်-March ၽွင်းမၼ်း တိုၵ်ႉထုၵ်ႇၸဝ်ႈဢႃႇၼႃႇသိုၵ်းမၢၼ်ႈ ၵုမ်းၶင်ဝႆႉတီႈၼႂ်းႁိူၼ်း။
ၵူၺ်းၵႃႈ ယွၼ်ႉဝႃႈ တေႃႇဢွင်ႇသၢၼ်းသုၵျီႇ လႆႈဢွၼ်ႁူဝ် မိူင်းႁူမ်ႈတုမ်မျၢၼ်ႇမႃႇသေ သမ်ႉမီးလွင်ႈႁဵတ်း ဢုပႅၵ်ႉၶႃႇ ဢမ်ႇဝႆႉမႅတ်ႉတႃႇ လူလွမ်တူၺ်းထိုင် ပိုၼ်ႉပွႆႇပႅတ်ႈၵူၼ်းမိူင်းသေ ႁဵတ်းလွင်ႈပူၼ်ႉပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼႂ်းၸႄႈမိူင်းရၶႅင်ႇ လႄႈ ယူႇတီႈ ၶွင်ႇသီႇ ဝဵင်းၵလၢတ်ႉသ်ၵူဝ်ႇ ၸင်ႇလႆႈတႅပ်းတတ်းပိုၼ်ၽၢဝ်ႇ တေႁုပ်ႉယိုတ်းၶိုၼ်း သူးလွတ်ႈလႅဝ်းမိူင်းလူင် ၼႆယဝ်ႉ။
ၶေႃႈမုၼ်း / တႆးလွတ်ႈလႅဝ်း


text:
ၶွမ်ႇမတီႇႁူမ်ႈ ၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် (UPDJC) ဢၼ်ၸတ်းႁဵတ်းပၢင်ၵုမ်တီႈ NRPC ဝဵင်းလူင်ၼေႇပျီႇတေႃႇ တင်းႁိုင်သွင်ဝၼ်း ၵဵဝ်ႇၵပ်းလွင်ႈငမ်းယဵၼ်ၸိုင်ႈ မိူင်းၼၼ်ႉ ဢမ်ႇလႆႈၶေႃႈတႅပ်းတတ်း ဢၼ်ပုတ်းၶၢတ်ႇသင်သေ လႆႈႁုပ်ႉသိမ်းပၢင်ၵုမ်ၵႂႃႇ။
ပၢင်ၵုမ် UPDJC ၼႆႉ တႄႇၸတ်းႁဵတ်းၼႂ်းဝၼ်းထီႉ 30 October 2017 ယၢမ်းၵၢင်ၼႂ် 10:00-မူင်းသေ ယဝ်ႉတူဝ်ႈၼႂ်းဝၼ်းထီႉ 31 October 2017 ယၢမ်းဝၢႆးဝၼ်းမွၵ်ႈ 15:30-မူင်း၊ ၼႂ်းပၢင်ၵုမ် လႆႈဢုပ်ႇဢူဝ်းၵၼ် ၵဵဝ်ႇၵပ်း လွင်ႈၵၢၼ်ႁၢင်ႈႁႅၼ်း ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-3၊ လွင်ႈၵၢၼ်ၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ၊ လွင်ႈလိၵ်ႈႁူမ်ႈမၢႆ မိူင်းႁူမ်ႈတုမ် ၶၵ်ႉထီႉ-1 ၶေႃႈလႆႈၸႂ် 37-ၶေႃႈ တႃႇဢဝ်ယိုၼ်ႈတၢင်ႇ ၼႂ်းသၽႃး၊ မူႇပိူင်ဢုပ်ႇဢူဝ်းၵၢၼ်မိူင်း လႄႈ ပိူင်ၼမ်းၼႃႈၵၢၼ် (ToR)၊ လွင်ႈၵၢၼ်ၶဵၼ်ႇတႅမ်ႈတိုတ်ႉၸၼ် Standard Operating Procedure (SOP) ဢၼ်ၵဵဝ်ႇတင်း ၵၢၼ်ၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ လႄႈ လွင်ႈတႃႇၶွတ်ႇၽွတ်ႈ ၶွမ်ႇမတီႇမႄးထတ်းသၢင် - Review Committee တႃႇမႄးထတ်းသၢင်ၶိုၼ်း ၶေႃႈၸိူဝ်းဢၼ်ဢမ်ႇငူပ်ႉငီႉၵၼ်လႆႈ တီႈၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-2 ၸဵမ်ၵႂႃႇၸိူဝ်းၼႆႉ။
ၵဵဝ်ႇၶေႃႈဢုပ်ႇဢူဝ်းၸိူဝ်းၼႆႉသေ ပိူင်လူင် လႆႈဢုပ်ႇဢူဝ်းၵၼ် ၵဵဝ်ႇၵၢၼ်ႁၢင်ႈႁႅၼ်း တႃႇပွင်ၸတ်းပဵၼ်လႆႈ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ၼႆသေတႃႉ ၵူၺ်းၵႃႈယွၼ်ႉဝႃႈ ယူႇတီႈပၢင်ၵုမ် ဢမ်ႇငူပ်ႉငီႉတူၵ်းလူင်းၵၼ်လႆႈ ၵဵဝ်ႇၵၢၼ်တေၸတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၼႂ်းမိူင်းတႆး ၼႂ်းမိူင်းရၶႅင်ႇလႄႈ ၵဵဝ်ႇလွင်ႈတေၸတ်းပဵၼ် ပၢင်ၵုမ်လူင် ပၢင်လူင် 21 ၸွမ်းၼင်ႇၸုမ်းလူင်ပွင်ၸိုင်ႈမၢၼ်ႈ ႁၢင်ႈႁႅၼ်းဝႆႉဢၢင်ႈၸတ်း ၼႂ်းလိူၼ်-December 2017 ၼၼ်ႉၵေႃႈ တင်းၼမ်ႁၼ်ထိုင်ဝႃႈ တႃႇတေၸတ်းပဵၼ်လႆႈ ၼႂ်းပီႊ-2017 ၼႆႉတႄႉ တေပဵၼ်လွင်ႈယၢပ်ႇဝႆႉ ၼႆယဝ်ႉ။
ၸွမ်းၼင်ႇ ၶေႃႈတူၵ်းလူင်း လိၵ်ႈႁူမ်ႈမၢႆ NCA မီးၼၼ်ႉသေ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်းယဝ်ႉၼၼ်ႉ မီးသုၼ်ႇလႆႈပွင်ၸတ်းပဵၼ် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၼႂ်းၸႄႈမိူင်းၽႂ်မၼ်းၼႆလႄႈ ၵူၺ်းၵႃႈတေႃႇထိုင်မိူဝ်ႈလဵဝ် ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ပႃႇတီႇပူတ်းပွႆႇ မိူင်းရၶႅင်ႇ (ALP) ပႆႇပႃႈလႆႈၸတ်းပၢင်ဢုပ်ႇဢူဝ်း ၸွမ်းၸိူဝ်ႉၶိူဝ်းၽႂ်မၼ်း။
ၼွၵ်ႈသေဢမ်ႇတူၵ်းလူင်းၵၼ်လႆႈ လွင်ႈပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈယဝ်ႉ တီႈဢၼ်တေဢဝ် လိၵ်ႈႁူမ်ႈမၢႆ မိူင်းႁူမ်ႈတုမ် (Union Accord) ၶၵ်ႉထီႉ-1 ၶေႃႈလႆႈၸႂ် 37-ၶေႃႈ ဢၢင်ႈယိုၼ်ႈတၢင်ႇ ဢဝ်ၶေႃႈမၵ်းမၼ်ႈတီႈ သၽႃးမိူင်းႁူမ်ႈတုမ်ၼၼ်ႉၵေႃႈ ဢမ်ႇတူၵ်းလူင်းၵၼ်လႆႈမိူၼ်ၵၼ် ဢမ်ႇၵႃး ၶေႃႈဢုပ်ႇဢူဝ်းတၢင်ႇလွင်ႈၸိူဝ်းၼၼ်ႉ ၵေႃႈ ဢမ်ႇတႅပ်းတတ်းၵၼ်လႆ ပုတ်းၶၢတ်ႇၼႆယဝ်ႉ။
ၵူၺ်းၵႃႈ လႆႈႁူႉဝႃႈ ၼႂ်းလိူၼ်-November ဝူင်ႈထူၼ်ႈ-3 တေထိုင်ၼႆႉ တေမီးပၢင်ဢုပ်ႇဢူဝ်း မႄးထတ်းသၢင်ၶိုၼ်း ၶေႃႈၸိူဝ်းဢၼ်ဢမ်ႇငူပ်ႉငီႉၵၼ်လႆႈ တီႈၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-2 ၸိူဝ်းၼၼ်ႉသေ တေယူႇတီႈ ၶွမ်ႇမတီႇမႄးထတ်းသၢင် - Review Committee ဢၼ်ပႃးၸုမ်းႁူမ်ႈ ၼိုင်ႈၸုမ်းလႂ် 8-ၵေႃႉ ဢုပ်ႇဢူဝ်းထတ်းသၢင်ၵႂႃႇ ၼႆယဝ်ႉ။
ၶေႃႈမုၼ်း / တႆးလွတ်ႈလႅဝ်း


text:
ပၢင်ၵုမ်ႁူဝ်လိူၼ် JMC-S ၵမ်းထူၼ်ႈ 10 ဢၼ်ၸတ်းႁဵတ်းတီႈၵိင်ႇၸႄႈဝဵင်းၶူဝ်လမ်ၼၼ်ႉ ဢုပ်ႇလွင်ႈသိုၵ်းလူင်ပွင် ၸိုင်ႈမၢၼ်ႈတီႉၵူၼ်းမိူင်း ႁူဝ်ပူင်း 8 ၵေႃႉ တင်း ၵူၼ်းသိုၵ်း RCSS 2 ၵေႃႉသေတႃႉ ဢမ်ႇလႆႈၶေႃႈတႅပ်းတတ်းတေ လႆႈပႂ်ႉ ပၢင်ၵုမ်ၵမ်းၼႃႈ ဝႃႈၼႆ။
ဝၼ်းတီႈ 12/10/2017 ယၢမ်းဝၢႆးဝၼ်း 1 မူင်း ထိုင် 4 မူင်းပၢႆၼၼ်ႉ ၶွမ်ႊမတီႊႁူမ်ႈပႂ်ႉတူၺ်းလွင်ႈငမ်းယဵၼ် ၸႄႈ မိူင်း JMC-S (Joint Monitoring Committee – State) ၸတ်းႁဵတ်းပၢင်ၵုမ်ႁူဝ်ႁုပ်ႈလိူၼ် တီႈလုမ်း JMC-S ၵိင်ႇၸႄႈဝဵင်းၶူဝ်လမ် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
ၽူႈမီးပုၼ်ႈၽွၼ်း လုမ်းၵပ်းသၢၼ် JMC-S ၵိင်ႇၸႄႈဝဵင်းၶူဝ်လမ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈ ၵူၼ်းႁဝ်း 2 ၵေႃႉလႄႈ တင်းၵူၼ်းမိူင်း ႁူဝ်ပူင်း 8 ၵေႃႉၼၼ်ႉတႄႉ ပေႃးပၢင်ၵုမ်ပွၵ်ႈတၢင်းၼႃႈ ၵမ်းထူၼ်ႈ 11 ၸင်ႇဢုပ်ႇထႅင်ႈ/ ၵမ်းၼႆႉဢမ်ႇလႆႈတႅပ်းတတ်းပႃးလွင်ႈၼႆႉ၊ တႃႇဢဝ်ၶဝ်ၶိုၼ်ႈလုမ်းတြႃးၵေႃႈ တေၵိုတ်းဝႆႉၵွၼ်ႇ ဢၼ်ၼႆႉ ယူႇတီႈၽူႈ ၵွၼ်းတိူင်းသိုၵ်းၶူဝ်လမ်လၢတ်ႈ” ဝႃႈၼႆ။
ပူၼ်ႉမႃးမိူဝ်ႈဝၼ်းတီႈ 17/07/2017 ၼၼ်ႉ သိုၵ်းလူင်ပွင်ၸိုင်ႈမၢၼ်ႈ တပ်ႉၵွင်ၶလယ 225 လႄႈ 249 ဢၼ်မႃး တူင်ႉၼိုင် ၼႂ်းၸႄႈဝဵင်းႁူဝ်ပူင်း ပွတ်းတၢင်းၼမ်ႉၶူၵ်ႉ၊ လႆႈတီႉၺွပ်းၵႂႃႇၵူၼ်းဝၢၼ်ႈၵူၼ်းမိူင်း ၸၢႆးၸိင်ႇတႃႇ၊ ၸၢႆးၵူဝ်ႇ၊ ၸၢႆးဢေႃးၼ၊ ၼၢင်းပုၼ်ႉ၊ ၸၢႆးဝိယ၊ ၸၢႆးၵမ်ႇ၊ ၸၢႆးၼၼ်ႇတိ၊ ၸၢႆးပၼ်ႇတ၊ ၸၢႆးၶွင်ႇ၊ ၸၢႆးထုၼ်းငူၺ်ႇ ၸိူဝ်းၼႆႉ တင်း မူတ်း 10 ၵေႃႉ။ ၸိူဝ်းၶဝ်ထုၵ်ႇၸီႉၼႄးဝႃႈ ဢမ်ႇပွင်ႇၶၢဝ်ႇၵူၼ်းထိူၼ်ႇ ပၼ်သိုၵ်းမၢၼ်ႈၼႆသေ ၺႃးတီႉၺွပ်း။ ၼႂ်း 10 ၵေႃႉၼၼ်ႉ ပွႆႇပၼ်ၶိုၼ်း 2 ၵေႃႉသေ သိုပ်ႇၶင်ဝႆႉယူႇ 8 ၵေႃႉ၊ လႆႈၶိုၼ်ႈလုမ်းတြႃး လၢႆၵမ်းၵေႃႈ ဢမ်ႇတႅပ်းတတ်း သင်။ တိုၵ်ႉမီးယူႇၼႂ်းၶွၵ်ႈႁူဝ်ပူင်း။
မိူဝ်ႈဝၼ်းတီႈ 25/07/2017 ၵူၼ်းသိုၵ်း RCSS 2 ၵေႃႉ ဢၼ်တူင်ႉၼိုင်တၢင်းမိူင်းပူးလူင် ၸႄႈဝဵင်းမိူင်းပဵင်းၼၼ်ႉ ၵေႃႈၺႃးသိုၵ်းမၢၼ်ႈ တီႉၺွပ်း ၼႄးဝႃႈ ၵူၼ်းသိုၵ်း 2 ၵေႃႉၼႆႉ ပႃးၶိူင်ႈၵွင်ႈၵၢင်ႇ၊ မီးၸၢၵ်ႈလၢတ်ႈလႄႈ ၵဵပ်း ၶွၼ်ႇ ၵူၼ်းမိူင်း ၸိူဝ်းၼႆႉသေ သူင်ႇတူဝ်ၵုမ်းၶင်ဝႆႉၼႂ်းၶွၵ်ႈၵဵင်းတုင် ဝႃႈၼႆ။
ပၢင်ၵုမ်ႁူဝ်ႁုပ်ႈလိူၼ် ၵမ်းထူၼ်ႈ 10 ၼႆႉ ထတ်းသၢင်ၶိုၼ်း ၵၢၼ်ငၢၼ်းဢၼ်တူင်ႉၼိုင်မႃးသေ ဢုပ်ႇဢူဝ်းတႅပ်း တတ်းလႆႈၸႂ် 5 ၶေႃႈ မိူၼ်ၼင်ႇ တႃႇႁူမ်ႈပႂ်ႉတူၺ်းလွင်ႈငမ်းယဵၼ်၊ လွင်ႈလူင်းပိုၼ်ႉတီႈ ႁူပ်ႉထူပ်းၵူၼ်းမိူင်း ……. ၸဵမ်ၸိူဝ်းၼႆႉ။


text:
ႁူဝ်ပဝ်ႈသၽႃး မိူင်းဢေႃႊသထြေႊလီႊယိူဝ်ႊ ယိုၼ်ႈမိုဝ်းထိုင် သၽႃးမိူင်းႁူမ်ႈတုမ်မိူင်းမၢၼ်ႈ သူင်ႇ ၽူႈတႅၼ်းသၽႃး မိူင်းႁူမ်ႈတုမ် ၵႂႃႇလဵပ်ႈႁဵၼ်း လႅၵ်ႈလၢႆႈတၢင်းႁူႉဝူင်ႈၵၢင် သွင်မိူင်း။
တႄႇဢဝ်ဝၼ်းတီႈ 4-13/8/2017 သၽႃးမိူင်းႁူမ်ႈတုမ် မိူင်းမၢၼ်ႈ လႆႈၸတ်းႁႅၼ်း သူင်ႇၽူႈတၢင်တူဝ် ၽူႈ တႅၼ်းသၽႃး(ၼၢင်းယိင်း) မိူင်းႁူမ်ႈတုမ်မိူင်းမၢၼ်ႈ ဢၼ်ၾၢႆႇသၽႃးမိူင်းဢေႃႊသထြေႊလီႊယိူဝ်ႊ ယိုၼ်ႈမိုဝ်း မွၵ်ႇမႃးၼၼ်ႉ သၽႃးလႆႈလိူၵ်ႈဢဝ် ပႃႇတီႇႁူဝ်သိူဝ် 1 ၵေႃႉ၊ ပႃႇတီႇတဢၢင်း 1 ၵေႃႉ၊ ပႃႇတီႇရၶႅင်ႇ 1 ၵေႃႉလႄႈ ပႃႇတီႇၼူၵ်ႉယုင်း 3 ၵေႃႉ ႁူမ်ႈၵၼ် 6 ၵေႃႉ ဝႃႈၼႆ။
ၼၢင်းၸၼ်ၶမ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵုၼ်ႁဵင် လၢတ်ႈဝႃႈ “ တင်းမူတ်းႁဝ်းၶႃႈ လႆႈၶတ်းလိူၵ်ႈၵႂႃႇ 6 ၵေႃႉ၊ ၼႂ်းၼၼ်ႉ ပႃးၶႃႈႁဝ်းၵေႃႉၼိုင်ႈ၊ဢၼ်မွၵ်ႇမႃးၵေႃႈ ၼၢင်းယိင်း ၵူၺ်းၶႃႈ။ ဢၼ်လႆႈၵႂႃႇလဵပ်ႈႁဵၼ်း/ လႅၵ်ႈလၢႆႈ ၵေႃႈ ၵဵဝ်ႇၵပ်း ၼၢင်းယိင်းလႄႈ သၽႃး၊ ပၢႆးပၺ်ၺႃ၊ ပၢႆးမၢၵ်ႈမီး၊ တွၼ်ႈလိၼ်ၶိုၼ်ႈယႂ်ႇ။ ထႅင်ႈလွင်ႈၼိုင်ႈၵေႃႈ ဢၼ်ၶႃႈႁဝ်းလႆႈမႃးလဵပ်ႈႁဵၼ်းၼႆႉ ၶႃႈႁဝ်းတၢင်တူဝ် ၽူႈတႅၼ်းၸႄႈဝဵင်း ၵုၼ်ႁဵင် ၼႆသေတႃႉၵေႃႈ လွင်ႈငဝ်းလၢႆး ၼႂ်းမိူင်းတႆးႁဝ်း ဢၼ်ပဵၼ်ယူႇ ယၢမ်းလဵဝ် ၸွမ်း ၼင်ႇယိုၼ်းထိုင်လႆႈၼၼ်ႉ ၵႂႃႇလၢတ်ႈၼႄပႃးယူႇ” ဝႃႈၼႆ။
ၶၢဝ်းတၢင်းၼႆႉ လူင်ပွင်ၸိုင်ႈ မိူင်းဢေႃႊသထြေႊလီႊယိူဝ်ႊ လၢတ်ႈဝႃႈ တေၸွႆႈထႅမ်ပူၵ်းပွင်ၼမ်ႉၵတ်ႉ ႁႂ်ႈၼၢင်းယိင်း ၼႂ်းသၽႃးသေဢမ်ႇၵႃး(1) တေၸွႆႈထႅမ်ပၼ်ပႃးၼႂ်းၸႄႈဝဵင်းၶဝ်၊ ပိုၼ်ႉတီႈၶဝ် (2) သမ်ႉ တေၸွႆႈထႅမ် ပၼ်ၵူၼ်းမိူင်းၼႂ်းပိုၼ်ႉတီႈၼင်ႇၵႃႈ ယိုၼ်းထိုင်လႆႈ။ ထႅင်ႈလွင်ႈ ၼိုင်ႈၵေႃႈလႆႈလၢတ်ႈၼႄပႃး ၽူႈတႅၼ်းၵေႃႉ ၼိုင်ႈၼႆႉ မီးလွင်ႈယၢပ်ႇၽိုတ်ႇၸိူင်ႉႁိုဝ် ၸဵမ်ၸိူဝ်းၼႆႉ” ဝႃႈၼႆ။
ၶၢဝ်းတၢင်းၼႆႉ ဢွၼ်တၢင်းသုတ်းလႆႈၵႂႃႇလဵပ်ႈႁဵၼ်း ႁူဝ်ၶေႃႈဢၼ်ၵဵဝ်ႇၵပ်း ၵၢၼ်ၸွႆႈထႅမ် ၼၢင်းယိင်း” ဝႃႈၼႆ။
ၽူႈတႅၼ်းသၽႃး ၸႄႈမိူင်း ဝဵင်းၵုၼ်ႁဵင် ၼၢင်းၸၼ်ၶမ်းၼႆႉ လႆႈလိူၵ်ႈပဵၼ်တၢင်တူဝ်ပႃႇတီႇႁူဝ်သိူဝ် ၵေႃႈၸႂ်ႈ၊ တၢင်တူဝ် ၼၢင်းယိင်းၼႂ်းသၽႃးၵေႃႈၸႂ်ႈ တၢင်တူဝ်သၽႃး မိူင်းႁူမ်ႈတုမ်ၵေႃႈပႃး ဝႃႈၼႆ။


text:
ပၢင်သွၼ်ၽူႈသိုဝ်ႇၶၢဝ်ႇ ႁႂ်ႈမေႃငိူင်ႉဝႄႈၶေႃႈၵႂၢမ်း ဢၼ်ၸၢင်ႈပဵၼ်ပၼ်ႁႃ ၸတ်းတီႈဝဵင်းတူၼ်ႈတီး
ယိူင်းဢၢၼ်းပိူဝ်ႈတႃႇႁႂ်ႈၽူႈသိုဝ်ႇၶၢဝ်ႇ မေႃငိူင်ႉဝႄႈၶေႃႈၵႂၢမ်းဢၼ်ၸၢင်ႈပဵၼ်ပၼ်ႁႃ၊ ဢၼ်ၸၢင်ႈပဵၼ်ပတိၵ်ႈၶၢတ်ႈ တေႃႇၵၼ်ၼႆသေ ၸုမ်း BNI တင်းၸုမ်းၶၢဝ်ႇၽူႈတွႆႇႁွၵ်ႈ ႁူမ်ႈၵၼ်ၸတ်းပၢင်သွၼ်ၵၢၼ်ၶၢဝ်ႇ တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ပၼ်ပၢင်သွၼ်လွင်ႈ ႁၢႆးငၢၼ်းၶၢဝ်ႇ ၵဵဝ်ႇၵပ်းလွင်ႈဢၼ်ၸၢင်ႈပဵၼ်ပတိၵ်ႈၶၢတ်ႈလႄႈ လွင်ႈယဵတ်ႈမွၼ် Conflict...
ၶၢဝ်ႇလိုၼ်းသုတ်း
ထၢမ်တွပ်ႇ
ဝၢႆးပၢင်ဝိူၵ်ႊသျွပ်ႊယဝ်ႉ CSSU တေလူင်းထူပ်းၵူၼ်းမိူင်း 16 တီႈ ၵဵပ်းၶေႃႈၵၢင်ၸႂ်ၸၢဝ်းၶိူဝ်းတႆး မိူင်းႁူမ်ႈတုမ်ပတ်းပိုၼ်ႉ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) တေလူင်းႁူပ်ႉထူပ်းၵူၼ်းမိူင်း ဝၢႆးပၢင်ဝိူၵ်ႊသျွပ်ႊ (Workshop) ဢၼ်ၸတ်းတီႈဝဵင်းတူၼ်ႈတီး၊ ၵဵပ်းၶေႃႈၵၢင်ၸႂ်ၵူၼ်းၶိူဝ်းတႆး ၼႂ်းမိူင်းတႆးလႄႈ မိူင်းႁူမ်ႈတုမ်ပတ်းပိုၼ်ႉ ပိူဝ်ႈတႃႇႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး၊ တေၼမ်းဢဝ်ၶေႃႈၵၢင်ၸႂ်တႆး တၢင်ႇထိုင်တီႈပၢင်ၵုမ်လူင် 21...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
ပွႆးပီမႂ်ႇတႆး
ၵူၼ်းတႆးႁဝ်း ဢမ်ႇဝႃႈယူႇမိူင်းလႂ်ပိုၼ်ႉတီႈလႂ် ပေႃးထိုင်မႃး လိူၼ်ၸဵင်မႂ်ႇ 1 ၶမ်ႈၼႆ ဢမ်ႇဝႃႈလဵၵ်ႉယႂ်ႇ ဢွၼ်ၵၼ်ႁဵတ်း ပွႆးပီမႂ်ႇတႆးၵူႈတီႈယဝ်ႉ။ ပိူင်လူင်မၼ်းလူႇတၢၼ်းၶဝ်ႈမႂ်ႇၼမ်ႉမႂ်ႇ ၶိုၼ်ႈဝတ်ႉဝႃး လူႇတၢၼ်း ၶဝ်ႈၼမ်ႉမၢၵ်ႇဝၢၵ်ႈတၢင်း ၵိၼ်...


text:
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 13/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ =...
ၶၢဝ်ႇလိုၼ်းသုတ်း
ထၢမ်တွပ်ႇ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ဢွၼ်ႁူဝ်ၼမ်းၼႃႈ ၸတ်းပၢင်ၾိုၵ်းၽွၼ်ႉ ဢုပ်ႇဢူဝ်း 5 ႁူဝ်ၶေႃႈ ႁၢင်ႈႁႅၼ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး
ပိူဝ်ႈတႃႇၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၵူၼ်းၶိူဝ်းတႆး ဢၼ်ဝႃႈ တေၸတ်းတီႈ လၢင်းၶိူဝ်းၼၼ်ႉ ၵေႃပွင်ၵၢၼ်ႉၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၾိုၵ်းၽွၼ်ႉ (Workshop) တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း၊ ဢုပ်ႇဢူဝ်းၵၼ်ပိူင်လူင် 5...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
ပွႆးပီမႂ်ႇတႆး
ၵူၼ်းတႆးႁဝ်း ဢမ်ႇဝႃႈယူႇမိူင်းလႂ်ပိုၼ်ႉတီႈလႂ် ပေႃးထိုင်မႃး လိူၼ်ၸဵင်မႂ်ႇ 1 ၶမ်ႈၼႆ ဢမ်ႇဝႃႈလဵၵ်ႉယႂ်ႇ ဢွၼ်ၵၼ်ႁဵတ်း ပွႆးပီမႂ်ႇတႆးၵူႈတီႈယဝ်ႉ။ ပိူင်လူင်မၼ်းလူႇတၢၼ်းၶဝ်ႈမႂ်ႇၼမ်ႉမႂ်ႇ ၶိုၼ်ႈဝတ်ႉဝႃး လူႇတၢၼ်း ၶဝ်ႈၼမ်ႉမၢၵ်ႇဝၢၵ်ႈတၢင်း ၵိၼ်...


text:
Written by Sai Mawn Kham
Posted on September 26, 2017
ၽူႈထတ်းသၢင်ၽၢႆႇႁူမ်ႇလူမ်ႈၶဝ်ဝႃႈ ဢၼ်ပဵၼ် Go Android Keyboard Applications သွင်ဢၼ် ဢၼ်လုၵ်ႉတီႈ GOMO Dev Team ဢၼ်ပၵ်းသဝ်းဝႆႉတီႈၼႂ်းမိူင်းၶႄႇ ႁဵတ်းဢွၵ်ႇၼၼ်ႉ မၼ်းၸူင်ဢဝ်ၶေႃႈမုၼ်းသုၼ်ႇတူဝ် ၽူႈၸႂ်ႉတိုဝ်းၶဝ်သေ ၶိုၼ်းသူင်ႇပၼ် Remote Server ၼႆလႄႈ ၸင်ႇလႆႈပၼ်ၶေႃႈၽၢင်ႉဝႆႉယူႇ။ ဢၼ်ပဵၼ် Android Keyboard ၶွင် GOMO Dev Team သွင်ဢၼ် "Go Keyboard - Emoji keyboard, Swipe input, GIFs” လႄႈ “GO keyboard, Free Theme, GIF” ၸိူဝ်းၼႆႉၵေႃႈ ထုၵ်ႇတၢင်းၶၢမ်ႇၼႄးဝႆႉဝႃႈၼႆသေတႃႉၵေႃႈ Application တင်းသွင်ဢၼ်ၼႆႉ မီးၽူႈၸႂ်ႉတိုဝ်းဝႆႉယူႇ ႑႐႐ လၢၼ်ႉပၢႆ ႁင်းၽႂ်မၼ်းသေ ပေႃးတူၺ်း Rating မၼ်းၵေႃႈ တေလႆႈဝႃႈ ပဵၼ်ဢၼ်လီၸႂ် မိူၼ်ၼင်ႇလႆႈ လၢဝ် 4.4 လႄႈ 4.5 StRead More
Written by Sai Mawn Kham
Posted on September 26, 2017
မိူၼ်ၼင်ႇ Facebook ႁဵတ်းဢွၵ်ႇပၼ် Lite Version Application Facebook Application လႄႈ Messenger Application ဢၼ်တွၼ်ႈတႃႇၸႂ်ႉတိုဝ်းလႆႈ ၵႃႈတီႈ ၶိူင်ႈ Mobile Devices ဢၼ်ဢမ်ႇပေႃးၶိုတ်းၵၢမ်ႈၼၼ်ႉ Twitter ၵေႃႈတိူၵ်ႉတႄႇၶူင်သၢင်ႈ ၵူတ်ႇၸၢမ်းတူၺ်း Twitter Lite Appliction ယဝ်ႉၼင်ႇၵဝ်ႇ။ ဢၼ်ပဵၼ် ၽၢင်ႁၢင်ႈ Features Twitter Lite ၼႆႉတႄႇသိုပ်ႇမိုတ်ႈပၼ်မႃး မိူဝ်ႈၸဝ်ႈပီၼႆႉသေတႃႉ မၼ်းဢမ်ႇၸႂ်ႉဝႃႈ ပဵၼ် Application သေ မၼ်းလႆႈၵႂႃႇၸႂ်ႉတီႈ website "lite.twitter.com" ဢဝ်ဢေႃႈ။ ယွၼ်ႉပဵၼ် Lite Version ၼႆလႄႈ ယိူင်းဢၢၼ်းဝႆႉတႃႇၸႂ်ႉလႆႈတီႈဢၼ် သၢႆၼႅင်ႈဢိၼ်ႇထႃႇၼႅတ်Read More


text:
ပၢၼ်လူင်ပွင်ၸိုင်ႈ NLD ၼႆႉ ၵူၼ်းမိူင်းဢၼ်ၺႃးတီႉၺွပ်း ယွၼ်ႉၵွင်ႉၵၢႆႇပၵ်းပိူင်ၶေႃႈမၢႆ 66 (ဃ) မီးၸမ် 100
ပၢၼ်လူင်ပွင်ၸိုင်ႈ ပႃႇတီႇၼူၵ်ႉယုင်း NLD ၽွင်းငမ်းဝၢၼ်ႈမိူင်းမႃးၼႆႉ မီးၵူၼ်းၺႃးတီႉၺွပ်းထုၵ်ႇ ၵၢဝ်ႇႁႃဝႃႈ ၵွင်ႉၵၢႆႇၽိတ်းမၢႆမီႈ ၵၢၼ်ၵပ်းသိုပ်ႇတိတ်းတေႃႇမတ်ႉတႃ 66 (ဃ) ၼမ်လိူဝ် မိူဝ်ႈပၢၼ် လူင်ပွင်ၸိုင်ႈသိုၵ်း။ ဝၼ်းတီႈ 11/12/2017...
ထၢမ်တွပ်ႇ
လွင်ႈတေၽၢတ်ႇဢွၵ်ႇႁိုဝ် ဢမ်ႇၽၢတ်ႇဢွၵ်ႇ မီးတီႈၵူၼ်းမိူင်းတႆး
ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် (ၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ၼႆႉ တႆးၶႂ်ႈလႆႈသင်ၼၼ်ႉ ယူႇတီႈၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၵွၼ်ႇ။ လွင်ႈတႆးတေၽၢတ်ႇဢွၵ်ႇ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
ပွႆးပီမႂ်ႇတႆး
ၵူၼ်းတႆးႁဝ်း ဢမ်ႇဝႃႈယူႇမိူင်းလႂ်ပိုၼ်ႉတီႈလႂ် ပေႃးထိုင်မႃး လိူၼ်ၸဵင်မႂ်ႇ 1 ၶမ်ႈၼႆ ဢမ်ႇဝႃႈလဵၵ်ႉယႂ်ႇ ဢွၼ်ၵၼ်ႁဵတ်း ပွႆးပီမႂ်ႇတႆးၵူႈတီႈယဝ်ႉ။ ပိူင်လူင်မၼ်းလူႇတၢၼ်းၶဝ်ႈမႂ်ႇၼမ်ႉမႂ်ႇ ၶိုၼ်ႈဝတ်ႉဝႃး လူႇတၢၼ်း ၶဝ်ႈၼမ်ႉမၢၵ်ႇဝၢၵ်ႈတၢင်း ၵိၼ်...


text:
Welcome to Tai freedom
ပီႈၼွင်ႉတႆး ၼႂ်းၸိုင်ႈထႆး ၸွႆႈထႅမ်ၶူဝ်းၶွင်ၵိၼ်ယႅမ်ႉထိုင် RCSS/SSA တင်းၼမ်
- Created on 11 December 2017
- Written by တႆးလွတ်ႈလႅဝ်း
ယူႇတီႈၵွင်တိုၼ်းၵၢင်ၸွႆႈၸၢတ်ႈ လႆႈဢွၼ်ႁူဝ်ၼမ်းၼႃႈ ႁပ်ႉဢဝ်ၶူဝ်းၶွင် လွင်ႈၵိၼ်တၢင်းယႅမ်ႉ တီႈပီႈၼွင်ႉႁႅင်းၵၢၼ်တႆး ယၢၼ်မိူင်း ၸိူဝ်းႁဵတ်းၵၢၼ်ယူႇသဝ်း ၼႂ်းၸိုင်ႈထႆး ၸွႆႈထႅမ်မႃးသေ လႆႈသိုပ်ႇသူင်ႇၸွႆႈထႅမ်ထိုင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တီႈငဝ်ႈၸိုင်ႈလွႆတႆးလႅင်း မႅၼ်ႈသၢင်ႉငိုၼ်း ၸမ်ပၢၵ်ႇသႅၼ်ငိုၼ်းမၢၼ်ႈ ၼႆယူႇယဝ်ႉ။
ၽၢႆႇယူႇလီလူင်ပွင်ၸိုင်ႈ တေလူင်းသမ်းယႃႁႄႉၵင်ႈ “တၢင်းပဵၼ်ၸဵပ်းဢွၵ်းဢေႃၵျပၢၼ်ႇ” ပၼ်လုၵ်ႈဢွၼ်ႇ ၼႂ်းဝဵင်းၶူဝ်လမ်
- Created on 09 December 2017
- Written by တႆးလွတ်ႈလႅဝ်း
ၸွမ်းၼင်ႇလႆႈႁပ်ႉ လွင်ႈၸွႆႈထႅမ်ယႃႈယႃ တီႈၼွၵ်ႈမိူင်းသေယဝ်ႉ ပေႃးထိုင်မႃး ၼႂ်းဝၼ်းထီႉ 10-20 December 2017 ၼႆႉ တေၸႅၵ်ႇပိုၼ်ႉတီႈမၼ်းသေ ယူႇတီႈႁွင်ႈၵၢၼ်ၽၢႆႇယူႇလီ လူင်ပွင်ၸိုင်ႈ တေလူင်းသမ်းယႃႁႄႉၵင်ႈ “တၢင်းပဵၼ်ၸဵပ်း ဢွၵ်းဢေႃၵျပၢၼ်ႇ” (Japanese Encephalitis – JE/ ဂျပန်ဦးနှောက်ရောင်ရောဂါ) ပၼ်လုၵ်ႈဢွၼ်ႇ ဢႃႇယု 9-လိူၼ်ထိုင် 15-ပီႊ ၵႂႃႇတီႈၼႂ်းဝဵင်းၶူဝ်လမ် ၸႄႈတွၼ်းလွႆလႅမ် မိူင်းတႆးပွတ်းၸၢၼ်း ၼႆယဝ်ႉ။
TNLA သူင်ႇလိၵ်ႈလွၵ်ႇငိူတ်ႈၸူး ၵူၼ်းမိူင်းၼွင်ၶဵဝ် ဝႃႈတေၵဵပ်းသိုၵ်းၼိုင်ႈဝၢၼ်ႈလႂ် 10-ၵေႃႉ
- Created on 09 December 2017
- Written by တႆးလွတ်ႈလႅဝ်း
ၸုမ်းသိုၵ်းပလွင်ႈ (TNLA) တႅမ်ႈလိၵ်ႈလွၵ်ႇငိူတ်ႈ ၸီႉသင်ႇၸူးတီႈ ၵူၼ်းမိူင်း ၼႂ်းၸႄႈဝဵင်းၼွင်ၶဵဝ် ၸႄႈတွၼ်ႈၵျွၵ်ႉမႄး ဝႃႈယႃႇႁႂ်ႈႁပ်ႉၶႅၵ်ႇ လိုဝ်ႈၼွၼ်းၸွမ်းႁိူၼ်း သင်ဢမ်ႇၼၼ် တေၺႃးတၢမ်ႇ လူၺ်ႈၶဝ်ႈၵဵပ်းသိုၵ်း ၼိုင်ႈဝၢၼ်ႈလႂ် 10-ၵေႃႉ ၼႆယဝ်ႉ။
ပီႈၼွင်ႉၵူၼ်းမိူင်းထုင်ႉလွႆႁူဝ်သိူဝ် ၸွႆႈငိုၼ်းတွင်းမီႇၽၵ်းထိုင် RCSS/SSA
- Created on 08 December 2017
- Written by တႆးလွတ်ႈလႅဝ်း
ပေႃႈမႄႈပီႈၼွင်ႉၵူၼ်းမိူင်း ၼႂ်းထုင်ႉလွႆႁူဝ်သိူဝ် ဢၼ်ယူႇသဝ်းဝႆႉ ၼႂ်းၵႄႈၵၢင် ဝဵင်းမၢၼ်ႈၸေႊ မိူင်းၶၢင် လႄႈ ဝဵင်းၼမ်ႉၶမ်း မိူင်းတႆး(ပွတ်းႁွင်ႇ) ႁိမ်းလႅၼ်လိၼ်မိူင်းၶႄႇ လႆႈႁူမ်ႈႁွမ်း ၸေႇတၼႃႇၵၼ်သေယဝ်ႉ ၸွႆႈငိုၼ်းတွင်း လႄႈ ၼမ်ႉမၼ်းၵိၼ် ဢိၵ်ႇၽၵ်းၵပ်းၶဝ်ႈထိုင် ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸိူဝ်းတူင်ႉၼိုင်ယူႇ ၼႂ်းမိူင်းတႆးပွတ်းႁွင်ႇၼႆယဝ်ႉ။
ၵူၼ်းမိူင်းႁဵင်မိုၼ်ႇ တေထူပ်းၽေးယွၼ်ႉ ၶူင်းၵၢၼ်သၢင်ႈၾၢႆၾႆးၾႃႉ တီႈသီႇပေႃႉ လႄႈ ၵျွၵ်းမႄး
- Created on 08 December 2017
- Written by တႆးလွတ်ႈလႅဝ်း
ၼႂ်းပီႊ-2017 ၼႆႉ မီးၶွမ်ႇပၼီႇ Windawtar လူင်းတိုၼ်းလၢင်း ႁဵတ်းၶူင်းၵၢၼ်သၢင်ႈၾၢႆၾႆးၽႃႉ တီႈတႃႈတေႈ ၸႄႈဝဵင်းသီႇပေႃႉ၊ ၶွမ်ႇပၼီႇ IPGRP သမ်ႉသၢင်ႈတီႈ ဝၢၼ်ႈတွင်ႇၶျေႇ ၸႄႈဝဵင်းၵျွၵ်းမႄးဝႆႉ၊ ယွၼ်ႉၶူင်းၵၢၼ်သွင်တီႈၼႆႉသေ တေတုမ်ႉတိူဝ်ႉ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ၼပ်ႉဢၢၼ်ႇ ႁဵင်မိုၼ်ႇၵေႃႉ ထူပ်းၽေးၸွမ်း ဢမ်ႇၵႃး ရႃႇသီႇၾိင်ႈၾႃႉ တီႈလိၼ် သၽႃႇဝၾိင်ႈတိုၼ်းပဵၼ်ၵေႃႈ တေလူႉလႅဝ်ပႃး တင်းၼမ်ယူႇယဝ်ႉ။
More Articles...
- သိုၵ်းမၢၼ်ႈၺွပ်းလႆႈ ၽူႈၸွပ်ႇ/ၽၢႆႇႁၢင်ႈမၢၵ်ႇ TNLA 2-ၵေႃႉ
- ၸုမ်းသိုၵ်းပလွင်ႈ ပူၵ်းႁွင်ႉၵူၼ်းမိူင်းၵျွၵ်းမႄး ယၢမ်းၵၢင်ၶိုၼ်းတဵင်ႈ တဵၵ်းယွၼ်းငိုၼ်းသေ တဵင်ၵႂၢမ်းၼၵ်း ယႃႇႁႂ်ႈလၢတ်ႈၽႂ်
- ၶႅပ်းႁၢင်ႈ - ၵေႃႉသိုၵ်းႁၢၼ်တပ်ႉသိုၵ်းၸိုင်ႈတႆး ထႅမ်ပေႃႉၶဝ်ႈၸွႆႈ ပေႃႈမႄႈၵူၼ်းမိူင်းတႆး
- ၵႄႈၵၢင်ပၢင်တိုၵ်း SSPP/SSA လႄႈ TNLA တီႈမိူင်းယဵၼ် ပဵၼ်ႁိုဝ်တေႉ ၵႂင်ၸွမ်းတေႉ
- ၵူၼ်းၼုမ်ႇတႆး(TYO) တူင်ႇဝဵင်းလႃႈသဵဝ်ႈ ပိုတ်ႇၽူၺ်ႇဝ်ႂၸၢမ်းၵၢမ်ႇထီႇဢွင်ႇပႃႇေလႇ


text:
ၶၢဝ်ႇလိုၼ်းသုတ်း
ထၢမ်တွပ်ႇ
လွင်ႈတေၽၢတ်ႇဢွၵ်ႇႁိုဝ် ဢမ်ႇၽၢတ်ႇဢွၵ်ႇ မီးတီႈၵူၼ်းမိူင်းတႆး
ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် (ၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ၼႆႉ တႆးၶႂ်ႈလႆႈသင်ၼၼ်ႉ ယူႇတီႈၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၵွၼ်ႇ။ လွင်ႈတႆးတေၽၢတ်ႇဢွၵ်ႇ...
လိၵ်ႈတႅမ်ႈၸူး
ထိုင် ၸုမ်းၶၢဝ်ႇၽူႈတွႆႇႁွၵ်ႈ
သိုပ်ႇမွၵ်ႇပၼ် ႁႂ်ႈ RCSS/SSA ၵပ်းသၢၼ် KIA သေ ၸွႆႈထႅမ်ပၼ် တၢင်းယၢပ်ႇၵူၼ်း မိူင်းသေၵမ်းၶႃႈ။ မႂ်ႇသုင်ၶႃႈ ႁူဝ်လိူၼ် November 2017 ၼႆႉ တီႈဝၢၼ်ႈဢၼ်ပီႈၼွင်ႉတႆးယူႇသဝ်း...
ပွင်ႈၵႂၢမ်း
ပွႆးပီမႂ်ႇတႆး
ၵူၼ်းတႆးႁဝ်း ဢမ်ႇဝႃႈယူႇမိူင်းလႂ်ပိုၼ်ႉတီႈလႂ် ပေႃးထိုင်မႃး လိူၼ်ၸဵင်မႂ်ႇ 1 ၶမ်ႈၼႆ ဢမ်ႇဝႃႈလဵၵ်ႉယႂ်ႇ ဢွၼ်ၵၼ်ႁဵတ်း ပွႆးပီမႂ်ႇတႆးၵူႈတီႈယဝ်ႉ။ ပိူင်လူင်မၼ်းလူႇတၢၼ်းၶဝ်ႈမႂ်ႇၼမ်ႉမႂ်ႇ ၶိုၼ်ႈဝတ်ႉဝႃး လူႇတၢၼ်း ၶဝ်ႈၼမ်ႉမၢၵ်ႇဝၢၵ်ႈတၢင်း ၵိၼ်...


text:
1ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဵတ်းလူ လႄႈ ပၼ် ၼႃႈၵၢၼ် ၸိူဝ်ႉ ၼင်ႇ ၼႆ တီႈ ႁဝ်း ၼၼ်ႉ၊ႁဝ်း ဢမ်ႇ လႆႈ ၸႂ်လဵၵ်ႉ ႁႅင်းဢူၼ်ႈ ဢေႃႈ။- 2ႁဝ်း ပႄႇပႅတ်ႈ လွင်ႈတၢင်း ဢၼ် လၵ်ႉ လွမ် ႁဵတ်း တင်းလၢႆ၊ဢိၵ်ႇတင်း လွင်ႈတၢင်း ဢၼ် လီ ဢူၵ်း လီဢၢႆ လႂ် ယဝ်ႉ၊ႁဝ်း ဢမ်ႇ ႁဵတ်း တၢင်း ဢၼ် ပႅတ်ႉလႅၼ်၊ႁဝ်း ဢမ်ႇ ၶွမ်ႈ ပိၼ်ႈ ပႅတ်ႈ ၼုၵ်ႈၵပၢတ်ႈ တြႃး ၸဝ်ႈ လႄႈ ႁဝ်း မွၵ်ႇလၢတ်ႈ တြႃး ၸဝ်ႈ ဢၼ် မၢၼ်ႇ ဢၼ် မႅၼ်ႈ ၼၼ်ႉ လႅင်း လႅင်း ဢေႃႈ။ ႁဝ်း ယင်း ၶတ်းၸႂ် ၼႄပျႃး သဵတ်ႈၸႃႇ လႄႈ တူဝ် ႁဝ်း ႁႂ်ႈ မႅၼ်ႈၸႂ် ဢၼ် ႁု တူဝ်ၸဝ်ႈၵဝ်ႇ ၵူၼ်း ၵူႈၵေႃႉၵူႈၵူၼ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 3ပေႃး ၶၢဝ်ႇတြႃးသိူဝ်းပျေႃႇ ၸဝ်ႈ၊ဢၼ် ႁဝ်း ႁေႃးလၢတ်ႈ ၼႆႉ၊မီး တၢင်း ဢၼ် ႁူမ်ႇ သုမ်ႇ ဝႆႉ ၸိုင်၊မၼ်း ႁူမ်ႇ သုမ်ႇ ဝႆႉ ပုၼ်ႈတႃႇ ၶဝ် ၸိူဝ်း ဢၼ် တၵ်း ႁွတ်ႈထိုင် တၢင်း ဢၼ် လု သုမ်း ၼၼ်ႉ ၵူၺ်း ဢေႃႈ။- 4ၶဝ် ၼၼ်ႉ၊ဢမ်ႇ ယုမ်ႇမၢတ်ႈ ၵွပ်ႈပိူဝ်ႈ ၽြႃး လေႃးၵီႇ ၼႆႉ ဢဝ် ၸႂ် ၶဝ် သိမ်း ဝႆႉ ၵႃႈၼႂ်း လပ်းသိင်ႇ ဢေႃႈ။ မၼ်း လပ်ႉ ၵင်ႈ ဢမ်ႇ ႁႂ်ႈ ၶဝ် လႆႈ ႁၼ် ဢၼ်လႅင်း ဢၼ် ထွင်ႇ ႁိူဝ်ႈ ၸူး တီႈ ၶဝ်၊ဢၼ်လႅင်း ဢၼ် ပဵၼ် မႃး ၵႃႈတီႈ ၶၢဝ်ႇတြႃးသိူဝ်းပျေႃႇ လွင်ႈ မုၼ်ၽုင်း ၸဝ်ႈ ၶရိၸ်ႈ၊ၸဝ်ႈ ဢၼ် ပဵၼ် ပုင်ႇႁၢင်ႈ ၽြႃးပဵၼ်ၸဝ်ႈ ၸႅတ်ႈ ၸႅတ်ႈ ၼၼ်ႉ ဢေႃႈ။- 5ႁဝ်း ႁေႃးလၢတ်ႈ လွင်ႈ တူဝ်ၸဝ်ႈၵဝ်ႇ ဢမ်ႇၸႂ်ႈ။ ႁဝ်း ႁေႃးလၢတ်ႈ လွင်ႈ ၸဝ်ႈ ယေႇသု ၶရိၸ်ႈ၊ပဵၼ် ၸဝ်ႈ ၽြႃး၊ဢိၵ်ႇတင်း လွင်ႈ ဢၼ် ႁဝ်း ပဵၼ် ၵူၼ်း ၸႂ်ႉ ၵူၼ်းသွႆ သူ လႄႈ ပဵၼ် ပုၼ်ႈ ဢၵျူဝ်း ၸဝ်ႈ ယေႇသု၊ဢေႃႈ။- 6ဢၼ် ၽြႃးပဵၼ်ၸဝ်ႈ လၢတ်ႈ ဝႃႈ၊ "ႁႂ်ႈ ဢၼ်လႅင်း ႁိူဝ်ႈလႅင်း မႃး ၵႃႈၼႂ်း ဢၼ် လပ်းသိင်ႇ သေ၊" ဝႃႈ ၼင်ႇ ၼႆ ၼၼ်ႉ၊ပဵၼ် ၽြႃး သူႇလဵဝ် ၵၼ် တင်း ၸဝ်ႈၽြႃး ဢၼ် ႁႂ်ႈ ဢၼ်လႅင်း ၸဝ်ႈ ထွင်ႇ ႁိူဝ်ႈ ၵႃႈၼႂ်း ႁူဝ်ၸႂ် ႁဝ်း၊ႁႂ်ႈ ႁဝ်း လႆႈ ႁၼ် မုၼ်ၽုင်း ၽြႃးပဵၼ်ၸဝ်ႈ ဢၼ် ႁိူဝ်ႈလႅင်း ယူႇ ၵႃႈၼိူဝ် ၼႃႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။ 7ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ဢဝ် ၽၼ်ႇတႃႇ ဢၼ် လီ ဢၼ် မျၢတ်ႈ ၼႆႉ၊သိမ်း ဝႆႉ ၼႂ်း ႁဝ်း ဢၼ် မိူၼ် မေႃႈလိၼ် ၼၼ်ႉ ၼင်ႇ ႁိုဝ် မၼ်းၸဝ်ႈ တၵ်း လႆႈ ၼႄပျႃး လွင်ႈ ဢၼ် ၽုင်း တၼ်းၶူဝ်း ဢၼ် ယႂ်ႇ မျၢတ်ႈ ၵႃႈၼိူဝ် တင်းလၢႆ ဢၼ် ဢမ်ႇၸႂ်ႈ ၶွင် ႁဝ်း၊ပဵၼ် ၶွင် ၽြႃးပဵၼ်ၸဝ်ႈ ၵူၺ်း ဢေႃႈ။- 8ႁဝ်း ၵမ်း ၵမ်း လႆႈ ၶၢမ်ႇ တုၵ်ႉၶႃႉ ၵိၼ်းၸႂ် ဢေႃႈ။ ၵူၺ်းၵႃႈ၊ဢမ်ႇ လႆႈ ႁွတ်ႈ တၢင်း ဢၼ် ႁၵ်း ႁိၵ်း လုလႅဝ်။ မၢင်ပွၵ်ႈ ႁဝ်း ၶႆႈၸႂ် ဢမ်ႇ ၶိုတ်း ဢမ်ႇ ထိုင် ဢေႃႈ။ ၵူၺ်းၵႃႈ၊ၸႂ် ဢမ်ႇ လု သေပွၵ်ႈ။- 9ႁဝ်း မီး ရၢၼ်ႇသူႇ ၼမ်ၼႃႇ ဢေႃႈ။ ၵူၺ်းၵႃႈ၊ႁဝ်း ဢမ်ႇ တွၼ်ႉ ၵၢင်းလွတ်ႈ တင်း ၵေႃႉသႄႈ။ ႁဝ်း ယၢမ်ႈ လႆႈ ၶၢမ်ႇ ပိူၼ်ႈ ပေႃႉ ပိူၼ်ႈ ထုပ်ႉ လၢႆ ပွၵ်ႈ ဢေႃႈ။ ၵူၺ်းၵႃႈ၊ဢမ်ႇ လႆႈ ႁွတ်ႈထိုင် တၢင်း ဢၼ် လုလႅဝ် ၵႂႃႇ ဢေႃႈ။- 10ႁဝ်း ပႃး ဢဝ် တၢင်းတၢႆ ၸဝ်ႈ ယေႇသု၊ၼၼ်ႉ၊ဝႆႉ ၼႂ်း တူဝ် ၶၼ်ႇထႃႇ ႁဝ်း တႃႇသေႇ၊ႁႂ်ႈ လွင်ႈ ဢၼ် ၸဝ်ႈ ယေႇသု၊ဢသၢၵ်ႈလိပ်း ယူႇ ၼၼ်ႉ၊တၵ်း ထၢင်ႇသႃး ၵႃႈၼႂ်း တူဝ် ၶၼ်ႇထႃႇ ႁဝ်း ဢေႃႈ။- 11ၼႂ်း ၸူဝ်ႈ တႃႇ ဢသၢၵ်ႈ ႁဝ်း ၼႆႉ ႁဝ်း လႆႈ ထူပ်းၺႃး ၽေး တၢင်းတၢႆ တႃႇသေႇ၊ပုၼ်ႈ ဢၵျူဝ်း ၸဝ်ႈ ယေႇသု၊ႁႂ်ႈ လွင်ႈ ဢၼ် ၸဝ်ႈ ယေႇသု၊ဢသၢၵ်ႈလိပ်း ယူႇ ၼၼ်ႉ တၵ်း ထၢင်ႇသႃး ၵႃႈၼႂ်း တူဝ် ၼိူဝ်ႉလိူတ်ႈ ႁဝ်း ဢၼ် ၸၢင်ႈ တူႇၼဝ်ႈ ၼၼ်ႉ ဢေႃႈ။- 12လွင်ႈတၢင်း ၼႆႉ မၼ်း ပွင်ႇဝႃႈ၊ႁဝ်း လႆႈ ထူပ်းၺႃး ၽေး တၢင်းတၢႆ လႄႈ သူ သမ်ႉ လႆႈ ထူပ်းၺႃး ဢသၢၵ်ႈ ဢေႃႈ။ 13ၸွမ်းၼင်ႇ ဢၼ် ႁဝ်း မီး ၸႂ်ဝိၺိၺ်ႇ တၢင်းယုမ်ႇမၢတ်ႈ ဢၼ်လဵဝ် ၵၼ် တင်း ၵေႃႉ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၵဝ် ႁေႃးလၢတ်ႈ ၵွပ်ႈပိူဝ်ႈ ၵဝ် ယုမ်ႇမၢတ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ လႄႈ၊ႁဝ်း ၵေႃႈ ယုမ်ႇမၢတ်ႈ လႄႈ ႁေႃးလၢတ်ႈ ဢေႃႈ။- 14ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ၊ၸဝ်ႈ ဢၼ် ဢဝ် ၸဝ်ႈ ယေႇသု၊လုၵ်ႉ ၶိုၼ်းလိပ်း လႄႈ မီး ဢသၢၵ်ႈ မႃး ၼၼ်ႉ၊တၵ်း ႁဵတ်း ႁႂ်ႈ ႁဝ်း လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ယေႇသု၊လႄႈ တၵ်း ဢဝ် သူ တင်း ႁဝ်း ၶဝ်ႈ ၸူး ၵႃႈတီႈ မၼ်းၸဝ်ႈ ဢေႃႈ။- 15လွင်ႈတၢင်း ၵူႈၸိူဝ်ႉၵူႈပိူင် ၸိူဝ်း ၼႆႉ၊ပဵၼ် မႃး ပုၼ်ႈ ဢၵျူဝ်း သူ လႄႈ ၵျေးၸူး ၽြႃးပဵၼ်ၸဝ်ႈ တူၵ်း ႁွတ်ႈ ၵႃႈၼိူဝ် ၵူၼ်း ၼမ်ၼႃႇ မႃး တိၵ်းတိၵ်း သေယဝ်ႉ၊ၶဝ် တၵ်း လႆႈ ဢွၼ်ၵၼ် သူးတွင်း ယွင်ႈယေႃး တၢင်ႇၵျေးၸူး ၼမ် မႃး တိၵ်းတိၵ်း၊ႁႂ်ႈ မုၼ်ၽုင်း ၽြႃးပဵၼ်ၸဝ်ႈ ထၢင်ႇသႃး ဢေႃႈ။ 16ၵွပ်ႈၼႆ လႄႈ ႁဝ်း ဢမ်ႇ တွၼ်ႉ ၸႂ်လု သေပွၵ်ႈ။ ပိၵ်ႉသမ်ႉ တူဝ် ၶၢပ်ႈ ၽၢႆႇ တၢင်း ၼွၵ်ႈ ႁဝ်း ႁူင်ႈ ႁၢႆ ၵႂႃႇ ယူႇ တိၵ်းတိၵ်း သေၵေႃႈ၊ၸႂ်ဝိၺိၺ်ႇ ၽၢႆႇ တၢင်းၼႂ်း ႁဝ်း ၸမ်ႉ၊လႆႈ ၶၢမ်ႇ တၢင်း ဢၼ် မႄးႁဵတ်း ပဵၼ် ဢၼ် မႂ်ႇ ယူႇ ၵူႈမိူဝ်ႈ ၵူႈဝၼ်း ဢေႃႈ။- 17ၽေး တုၵ်ႉၶႃႉ ဢၼ် ႁဝ်း လႆႈ ထူပ်းၺႃး ဢိတ်းဢီႈ ၸူဝ်ႈၼိုင်ႈ ၶၢဝ်းၼိုင်ႈ ၼႆႉ တၵ်း ႁဵတ်း ႁႂ်ႈ ႁဝ်း မီး မုၼ်သရေႇ ထႃႇဝရႃႉ လႄႈ မုၼ်သရေႇ ၼၼ်ႉ တၵ်း ယဵင်ႈၶႅၼ်း ယႂ်ႇ မျၢတ်ႈ ၼႃႇ သေ ၽေး တုၵ်ႉၶႃႉ ၼၼ်ႉ ဢေႃႈ။- 18လွင်ႈ မၼ်း ၸမ်ႉ၊ႁဝ်း ၸႂ်ၸပ်း ၸႂ်ၸွႆး မဵဝ်း ဢၼ် တႃ ႁၼ် လႆႈ ၼၼ်ႉ ဢမ်ႇၸႂ်ႈ။ ႁဝ်း ၸႂ်ၸပ်း ၸႂ်ၸွႆး မဵဝ်း ဢၼ် တႃ ဢမ်ႇ ႁၼ် လႆႈ ၼၼ်ႉ ဢေႃႈ။ မဵဝ်း ဢၼ် တႃ ႁၼ် လႆႈ ၼၼ်ႉ ၸၢင်ႈ တႄႇ ယူႇ ၸူဝ်ႈၼိုင်ႈ ၶၢဝ်းၼိုင်ႈ ၵူၺ်း လႄႈ မဵဝ်း ဢၼ် တႃ ဢမ်ႇ ႁၼ် လႆႈ ၼၼ်ႉ ၸမ်ႉ၊တႄႇ ယူႇ ၼိၵ်ႈၸႃႉ ထႃႇဝရႃႉ ဢေႃႈ။
Copyright
Learn More


text:
1ၸၢပ်ႈသႅင်ႇ လူၺ်ႈ လွင်ႈ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊တၵ်း မႃး၊ဢိၵ်ႇတင်း လွင်ႈ ဢၼ် ႁဝ်း တၵ်း လႆႈ ၸုတုမ် ၵၼ် ၵႃႈတီႈ မၼ်းၸဝ်ႈ ၼၼ်ႉ၊ပီႈၼွင်ႉ ၶဝ်႟၊ႁဝ်း တိုၵ်းယူင်း သူ ဝႃႈ၊- 2ၼင်ႇ ႁိုဝ် သူ တၵ်း ဢမ်ႇ မီး တၢင်း ဢၼ် ယုင်ႈၸႂ် ၵႂင်ၸႂ် ၵႂႃႇ ၼႂ်း တၢင်း ဢၼ် သူ ၶႆႈၸႂ် ၸဵၼ်းၸႃး၊ဢမ်ႇၼၼ် တူၵ်းၸႂ် ၵႂႃႇ ၵွပ်ႈပိူဝ်ႈ ၵႂၢမ်း ဢၼ် ဝႃႈ၊မိုဝ်ႉ ဝၼ်း ၸဝ်ႈၽြႃး ႁွတ်ႈမႃး ယဝ်ႉ၊ဝႃႈ ၼင်ႇ ၼႆ ၼၼ်ႉ ၸိုင်၊ၵဝ် တွင်းပၢၼ်ႇ သူ ဢေႃႈ။ ၵွပ်ႈပိူဝ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ပိူၼ်ႈ ဝႃႈ ႁဝ်း ႁေႃးလၢတ်ႈ ၵႂၢမ်း ပျႃႇတိၵ်ႈ ၸိူဝ်ႉ ၼင်ႇ ၼႆ ဝႆႉ၊ဢမ်ႇၼၼ် ႁဝ်း ႁေႃးလၢတ်ႈ ဢွၵ်ႇ သူပ်း ဝႆႉ၊ဢမ်ႇၼၼ် ႁဝ်း တႅမ်ႈ ဝႆႉ ၵႃႈၼႂ်း လိၵ်ႈ ဢေႃႈ။- 3ယႃႇပေ ႁႂ်ႈ ၽူႈလႂ် လႆႈ ပႅတ်ႉလႅၼ် သူ ၼႂ်း လူၺ်ႈ လွင်ႈ မဵဝ်း ၼိုင်ႈ မဵဝ်း လႂ်။ လွင်ႈ မၼ်း ၸမ်ႉ၊ၸူဝ်ႈ ဢၼ် ဝၼ်း ၼၼ်ႉ ဢမ်ႇ ပႆႇ ႁွတ်ႈထိုင် ၸိုင်၊တၢင်း ဢၼ် ၶေႉၶဵင်ႇ လုၵ်ႉ ၽိုၼ်ႉ တၵ်း ပဵၼ် ဢွၼ်တၢင်း လႄႈ "ၶုၼ် ႁၢႆႉမိူၵ်ႈ" ဢၼ် ဝႃႈ၊လုၵ်ႈၸၢႆး တၢင်း လု တၢင်း လႅဝ် ၼၼ်ႉ တၵ်း ပေႃႇမႃး ဢေႃႈ။- 4ၶုၼ် ႁၢႆႉမိူၵ်ႈ ၼၼ်ႉ၊တၵ်း ၶတ်းၵၼ် တင်း ၵႃႈ ဢၼ် ႁွင်ႉဝႃႈ၊ၽြႃး ဢိၵ်ႇတင်း မဵဝ်း ဢၼ် ထိူၵ်ႈ ၵူဝ်းၵႂၢႆႇ ၼၼ်ႉ သေလႄႈ ယုၵ်ႉယွင်ႈ တူဝ် မၼ်း သုင် သေပိူၼ်ႈ တင်းသဵင်ႈတင်းလူင် ဢေႃႈ။ မၼ်း ယင်း တေ ၶဝ်ႈ ၵႂႃႇ ၼင်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ သေယဝ်ႉ၊တၵ်း လၢတ်ႈ ဝႃႈ၊မၼ်း ပဵၼ် ၽြႃးပဵၼ်ၸဝ်ႈ ဢေႃႈ။ 5ၸူဝ်ႈ ၶၢဝ်း ဢၼ် ၵဝ် မီး လူၺ်ႈ ၵၼ် တင်း သူ ၼၼ်ႉ၊လွင်ႈတၢင်း ၸိူဝ်း ၼႆႉ တင်းသဵင်ႈတင်းလူင်၊ၵဝ် လၢတ်ႈ ဝႆႉ တီႈ သူ ယဝ်ႉ၊ၸွင်ႇ သူ ဢမ်ႇ ၶုၵ်းၸႂ်လႆႈ ႁိုဝ်း။- 6တေႃႈလဵဝ် ၼႆႉ၊သူ ၵေႃႈ ႁုၸၵ်း မဵဝ်း ဢၼ် ႁႄႉ မၼ်း ႁၢမ်ႈ မၼ်း ၼၼ်ႉ ယဝ်ႉ လႄႈ၊ၼင်ႇ ႁိုဝ် မၼ်း တၵ်း ပေႃႇ ဢွၵ်ႇ မႃး ၼႂ်း ၶိင်ႇၵႃႇလႃႉ မၼ်း ၼၼ်ႉ ယဝ်ႉ။- 7ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊တၢင်း ဢၼ် လိုၵ်ႉ ဢၼ် လမ်ႇ ဢၼ် ႁၢႆႉမိူၵ်ႈ ၼၼ်ႉ၊သမ်ႉ ပေႃး ပွင် ႁဵတ်းၵၢၼ်ငၢၼ်း ဝႆႉ ယူႇ ယဝ်ႉ။ ၼႂ်းဝႃႈၼၼ် သေၵေႃႈ ၽူႈ ဢၼ် ႁႄႉၶႅၼ် ယူႇ တေႃႈလဵဝ် ၼႆႉ၊တၵ်း ႁႄႉၶႅၼ် ယူႇ တေႃႇထိုင်ႁွတ်ႈ တၢင်း ဢၼ် ပႄႇ ၽဵဝ်ႈ ပႅတ်ႈ ၼၼ်ႉ ဢေႃႈ။- 8ၵမ်း ၼၼ်ႉ ၶုၼ် ႁၢႆႉမိူၵ်ႈ တၵ်း ပေႃႇမႃး လႄႈ ၸဝ်ႈ ၽြႃး ယေႇသု၊တၵ်း ဢဝ် တင်း လူမ်း ထူၺ်ႈၸႂ် မၼ်းၸဝ်ႈ ၼၼ်ႉ ဢဝ် မၼ်း တၢႆ ပႅတ်ႈ သေလႄႈ၊ဢဝ် တင်း သၢႆ ဢရွင်ႇ ဢၼ် မၼ်းၸဝ်ႈ ပေႃႇမႃး ၼၼ်ႉ ယႃႉ ၽဵဝ်ႈ ပႅတ်ႈ မၼ်း ဢေႃႈ။- 9ၶုၼ် ႁၢႆႉမိူၵ်ႈ ၼၼ်ႉ၊တၵ်း ပႃး ဢဝ် တင်း တၼ်းၶူဝ်း မႃႇၼၢတ်ႈ ပေႃႇမႃး သေလႄႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ လွင်ႈတၢင်း ဢၼ် လီဢၢမ်း၊ဢၼ် ၽိတ်း ဢၼ် ပိူင်ႈ ၵူႈၸိူဝ်ႉၵူႈပိူင်၊- 10ဢိၵ်ႇတင်း ပႃး ဢဝ် တင်း ပရိယႄႇ ဢၼ် ႁၢႆႉ ဢၼ် မိူၵ်ႈ ၵူႈၸိူဝ်ႉၵူႈပိူင် လႄႈ ပႅတ်ႉလႅၼ် ၶဝ် ၸိူဝ်း ဢၼ် တၵ်း လု သုမ်း ဢေႃႈ။ ၶဝ် ၼၼ်ႉ၊တၵ်း လႆႈ ႁွတ်ႈ တၢင်း ဢၼ် လုလႅဝ် ၵွပ်ႈပိူဝ်ႈ ၶဝ် ဢမ်ႇ ၶၢမ်ႇ ဢမ်ႇ ဢဝ်၊ၸႂ် ဢၼ် ႁၵ်ႉပႅင်း သမ်ႇမႃႇ တြႃး ဢၼ် ႁႂ်ႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ဢေႃႈ။- 11ပိူဝ်ႈ ၼႆ လႄႈ ၽြႃးပဵၼ်ၸဝ်ႈ ပွႆႇ ပၼ် ဢၶႂၢင်ႉ၊ႁႂ်ႈ တၼ်းၶူဝ်း ဢၼ် ၽိတ်း ဢၼ် ပိူင်ႈ ၼၼ်ႉ ပွင်ႁဵတ်း ႁႂ်ႈ ၶဝ် လႆႈ ယုမ်ႇ ၽိတ်း ယုမ်ႇ ပိူင်ႈ ဢေႃႈ။- 12ဢၵျူဝ်း ဢၼ် ပေႃႇ ပဵၼ် မႃး ၸမ်ႉ၊ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ သမ်ႇမႃႇ တြႃး လႄႈ ၸၢင်ႈ မူၼ်ႈပျေႃႇ ၼႂ်း တၢင်း ဢၼ် ဢမ်ႇတြႃး တင်းသဵင်ႈတင်းလူင် ၼၼ်ႉ တၵ်း လႆႈ ႁွတ်ႈထိုင် တၢင်း ဢၼ် ၶၢမ်ႇတၢမ်ႇ ဢပျတ်ႈ ဢေႃႈ။ 13ပီႈၼွင်ႉ ဢၼ် ၸဝ်ႈၽြႃး ႁၵ်ႉ ၶဝ်႟။ ႁဝ်း တၵ်း လႆႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ ဢမ်ႇထၢတ်ႇ၊ၵွပ်ႈပိူဝ်ႈ ၽြႃးပဵၼ်ၸဝ်ႈ လိူၵ်ႈ ဢဝ် သူ ဝႆႉ၊ၸဵမ်မိူဝ်ႈ ႁူဝ်ပိုင်း ၼၼ်ႉ၊ႁႂ်ႈ သူ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၵွပ်ႈ လူၺ်ႈ ဝိၺိၺ်ႇ ၸဝ်ႈ ႁဵတ်း ႁႂ်ႈ သူ မူတ်းၸၢင်ႇ၊ဢိၵ်ႇတင်း ၵွပ်ႈ လူၺ်ႈ တၢင်း ဢၼ် သူ ယုမ်ႇမၢတ်ႈ သမ်ႇမႃႇ တြႃး ၼၼ်ႉ ဢေႃႈ။- 14ၽြႃးပဵၼ်ၸဝ်ႈ ႁွင်ႉ ဢဝ် သူ မႃး၊ႁႂ်ႈ ပဵၼ် ၸိူဝ်ႉ ၼင်ႇ ၼႆ ၵွပ်ႈ လူၺ်ႈ ၶၢဝ်ႇတြႃးသိူဝ်းပျေႃႇ ဢၼ် ႁဝ်း ႁေႃးလၢတ်ႈ ပၼ် သူ၊ပုၼ်ႈ လွင်ႈ ၼင်ႇ ႁိုဝ် သူ တၵ်း လႆႈ ပိူင်ႇ ထိူၵ်ႈ မုၼ်သရေႇ ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။- 15ၵွပ်ႈၼႆ လႄႈ ပီႈၼွင်ႉ ၶဝ်႟။ ယိပ်းၵမ် ဢဝ် ၼႄးဢုပတေႇ တြႃး ဢၼ် သိုဝ်ႈတေႃႇ ၸွမ်းၼင်ႇ ဢၼ် ႁဝ်း သင်ႇ သွၼ်ပၼ် သူ ၵႃႈၼႂ်း ၵႂၢမ်း ဢၼ် ႁဝ်း ႁေႃးလၢတ်ႈ၊ဢိၵ်ႇတင်း ၵႂၢမ်း ဢၼ် ႁဝ်း တႅမ်ႈ သႂ်ႇ ၼႂ်း လိၵ်ႈ ၸိူဝ်း ၼၼ်ႉ ယူႇ သေလႄႈ ၸုၵ်း ၶၢမ်ႇ ယူႇ မၼ်ႈ မၼ်ႈၶိူင်ႇ ၶိူင်ႇ တႃႉ။ 16ပိူဝ်ႈ ၼႆ လႄႈ ၶႅၼ်းတေႃႈ ႁႂ်ႈ တူဝ် ၸဝ်ႈၽြႃး ႁဝ်း ယေႇသု ၶရိၸ်ႈ၊ဢိၵ်ႇတင်း ၽြႃး ပေႃႈၸဝ်ႈ ႁဝ်း ဢၼ် ႁၵ်ႉ ႁဝ်း လႄႈ ပၼ် တၢင်း ဢၼ် သၢၵ်ႈသႃႇ ထႃႇဝရႃႉ၊ဢိၵ်ႇတင်း တၢင်း ဢၼ် မုင်ႈထႃႈ မွင်းထႃႈ ဢၼ် လီ ဢၼ် ငၢမ်း ၸွမ်းၼင်ႇ ၵျေးၸူး ၸဝ်ႈ ၼၼ်ႉ၊- 17ပၼ် ႁူဝ်ၸႂ် ဢၼ် သၢၵ်ႈသႃႇ တီႈ သူ လႄႈ ႁႂ်ႈ သူ မၼ်ႈၶိူင်ႇ ယူႇ ၼႂ်း တၢင်း ဢၼ် ၸၢင်ႈ ၵမ်ၵျၢင်ႉ ဢၼ် လီ ဢၼ် ငၢမ်း၊ဢိၵ်ႇတင်း ၼႂ်း တၢင်း ဢၼ် ၸၢင်ႈ လၢတ်ႈၸႃ ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင် သေၵမ်း လူၺ်ႈ။
Copyright
Learn More


text:
1ႁႂ်ႈ ၵူၼ်း ၵူႈ ၵေႃႉ မၢတ်ႈ ႁဝ်း ပဵၼ် ၵူၼ်း ၸႂ်ႉ ၵူၼ်းသွႆ ၸဝ်ႈ ၶရိၸ်ႈ၊လႄႈ ပဵၼ် ၵူၼ်း ပႂ်ႉထိင်း လွင်ႈ ဢၼ် လိုၵ်ႉ ဢၼ် လမ်ႇ ၽြႃးပဵၼ်ၸဝ်ႈ ၼၼ်ႉ တႃႉ။- 2ၵူၼ်း ပႂ်ႉထိင်း ၸမ်ႉ၊လူဝ်ႇ မီး သဵတ်ႈၸႃႇ ဢေႃႈ။- 3ပိၵ်ႉသမ်ႉ သူ၊ဢိၵ်ႇတင်း ပိူၼ်ႈ တၢင်ႇၵေႃႉ တႅပ်းတတ်း လွင်ႈ ၵဝ် သေၵေႃႈ၊ၵဝ် ဢမ်ႇ ဝႆႉ ဢယေး။ ၵဝ် ၵေႃႈ ယင်း ဢမ်ႇ တႅပ်းတတ်း တူဝ်ၸဝ်ႈၵဝ်ႇ။- 4ၸႂ် ၵဝ် ဢမ်ႇ မီး လွင်ႈ ဢၼ် တႃႇ တေ တၢင်ႇ ဢပျတ်ႈ တူဝ်ၸဝ်ႈၵဝ်ႇ သေ ၸိူဝ်ႉ သေ ပိူင် ဢေႃႈ။ ၼႂ်းဝႃႈၼၼ် သေၵေႃႈ ၵဝ် ၵၢင်းလွတ်ႈ တင်း ဢပျတ်ႈ ဝႃႈၼႆ ၵဝ်ၶႃႈ ဢမ်ႇ ဝႃႈ။ ၸဝ်ႈၽြႃး တၵ်း ၸီႇယၢင်ႇ တြႃး ၵဝ် ဢေႃႈ။- 5ပိူဝ်ႈ ၼႆ လႄႈ သူ ယႃႇပေ ၼႅတ်ႈ တႅပ်းတတ်း သေ ၸိူဝ်ႉ သေ ပိူင် ဢွၼ်တၢင်း ဢၶိင်ႇ မၼ်း ထုၵ်ႇ ၼၼ်ႉ တၢင်း ဢၼ် ၸီႇယၢင်ႇ တြႃး လိုၼ်းသုတ်း ၼၼ်ႉ တၵ်း လႆႈ ပႂ်ႉထႃႈ တေႃႇထိုင်ႁွတ်ႈ ၸဝ်ႈၽြႃး ၵျွ မႃး ၼၼ်ႉ လႄႈ၊မၼ်းၸဝ်ႈ တၵ်း ႁႂ်ႈ ၵႃႈ ဢၼ် လပ်းသိင်ႇ ႁူမ်ႇ ဝႆႉ ၸိူဝ်း ၼၼ်ႉ ပိုတ်ႇ ပၢင်ႇ လႅင်း လီ လႄႈ၊ၵႃႈ ဢၼ် ႁူဝ်ၸႂ် ၵူၼ်း မူမ်ႇ ဝႆႉ ၼၼ်ႉ ၵေႃႈ တၵ်း ႁႂ်ႈ ထၢင်ႇသႃး မႃး ဢေႃႈ။ ဝၢႆး ၼၼ်ႉ၊ၽြႃးပဵၼ်ၸဝ်ႈ တၵ်း ယုၵ်ႉယွင်ႈ ၵူၼ်း ၵူႈ ၵေႃႉ ၸွမ်း ၵႃႈ ၼင်ႇ ဢၼ် လႆႈ ထိူၵ်ႈၶၢမ်ႇ ဢဝ် ႁင်း ၽႂ် ႁင်း မၼ်း ၼၼ်ႉ ဢေႃႈ။ 6ပီႈၼွင်ႉ ၶဝ်႟။ ၵဝ် ဢဝ် သြႃႇ ဢႃႇပေႃးလု၊ဢိၵ်ႇတင်း တူဝ် ၵဝ် ႁဵတ်း ပုင်ႇ သၢၵ်ႈသေႇ ပုၼ်ႈ ဢၵျူဝ်း သူ၊ႁႂ်ႈ သူ လႆႈ သွၼ် ဢဝ် တီႈ ႁဝ်း သေလႄႈ တၵ်း ဢမ်ႇ ပူၼ်ႉလိူဝ် ၵျၢမ်းလိၵ်ႈ ဢၼ် တႅမ်ႈ ဝႆႉ ၼၼ်ႉ ဢေႃႈ။ ပိူဝ်ႈ ၼႆ လႄႈ သူ ယႃႇပေ ႁၵ်ႉ ၵေႃႉ ၼိုင်ႈ လႄႈ ငိၼ်းၸင်း ၶၢၼ်ႉႁၼ် တၢင်ႇၵေႃႉ ၼၼ်ႉ သေၵမ်း။- 7ၽူႈလႂ် ယုၵ်ႉယွင်ႈ ႁႂ်ႈ သူ ယႂ်ႇ မျၢတ်ႈ သေပိူၼ်ႈ တၢင်ႇၵေႃႉ။ ၵႃႈ ဢၼ် သူ လႆႈ လီ လႆႈ ပဵၼ် ယူႇ ၼႆႉ ပဵၼ် ၵွပ်ႈပိူဝ်ႈ သု ၵျေးၸူး ၽြႃးပဵၼ်ၸဝ်ႈ ပၼ် ၵူၺ်း ဢမ်ႇၸႂ်ႈ ႁိုဝ်း။ ပိူဝ်ႈ ၼႆ လႄႈ၊ႁဵတ်းသင် သူ ယင်း ဢုပ်ႇ ယွင်ႈ တူဝ်ၸဝ်ႈၵဝ်ႇ ယူႇ မိူၼ် ၸိူဝ်ႉ ၼင်ႇ ႁၢင်ႈ ၵႃႈ ဢၼ် သူ ပဵၼ် ယူႇ ၼႆႉ မၼ်း ဢမ်ႇၸႂ်ႈ သု ၵျေးၸူး ၽြႃးပဵၼ်ၸဝ်ႈ ၵူၺ်း။ 8သူ ပျေႉၸုမ်ႇ ဝႆႉ၊လူၺ်ႈ ၵႃႈ ဢၼ် သူ မီး ဢလူဝ်ႇ လႄႈ ပဵၼ် ၵူၼ်းမၢၵ်ႈၵူၼ်းမီး ဝႆႉ ယဝ်ႉ တႄႉ ႁိုဝ်း။ သူ ပဵၼ် ၶုၼ် ဝႆႉ ယဝ်ႉ တႄႉ ႁိုဝ်း။ ႁဝ်း တႄႉ ဢမ်ႇ ပဵၼ် ၸဝ်ႈ၊ဢမ်ႇ ပဵၼ် ၶုၼ်။ ၵဝ် ၸမ်ႉ၊မုင်ႈမွင်း ႁႂ်ႈ သူ ပဵၼ် ၶုၼ် တႄႉတႄႉ ယဝ်ႉ လႄႈ ႁႂ်ႈ ႁဝ်း ပေႃး လႆႈ ဢၶႂၢင်ႉ လႆႈ ဢုပ်ႉပိူင်ႇ ၸွမ်း သူ ဢေႃႈ။- 9ၵဝ် ထၢင်ႇ ၽြႃးပဵၼ်ၸဝ်ႈ ဢဝ် ႁဝ်း ၸိူဝ်း ဢၼ် ပဵၼ် တမၢၼ်ႇၸဝ်ႈ ႁႂ်ႈ ပဵၼ် ၵူၼ်း ၼႃႈလဵၵ်ႉ ၼႃႈ ၼွႆႉ၊မိူၼ် ၸိူဝ်ႉ ၼင်ႇ ၵူၼ်း ဢၼ် ထုၵ်ႇ ဢမု ဢၼ် တၵ်း ၶၢမ်ႇ ဢဝ်တၢႆ ၼႂ်း ပွႆး ၽၢႆႇၼႃႈ ၵူၼ်း တင်းလၢႆ၊ဢိၵ်ႇတင်း တမၢၼ်ႇၵၢင်ႁၢဝ် တင်းလၢႆ၊တၵ်း ဢွၼ်ၵၼ် လွမ် တူၺ်း ၼၼ်ႉ ဢေႃႈ။- 10ပုၼ်ႈ ဢၵျူဝ်း ၸဝ်ႈ ၶရိၸ်ႈ၊ၸိုင်၊ႁဝ်း လႆႈ ၶၢမ်ႇ ပဵၼ် ၵူၼ်းငိူဝ်ႈ ဢေႃႈ။ ၵူၺ်းၵႃႈ သူ ၸမ်ႉ၊ပဵၼ် ၵူၼ်း မီး ပိင်ႇၺႃႇ ၼႂ်း ၸဝ်ႈ ၶရိၸ်ႈ၊ဢေႃႈ။ ႁဝ်း ပဵၼ် ၵူၼ်း ႁႅင်းဢူၼ်ႈ ဢေႃႈ။ သူ ၸမ်ႉ၊ပဵၼ် ၵူၼ်း ႁႅင်း ယႂ်ႇ ၼႃႇ ဢေႃႈ။ ႁဝ်း ၼႃႈလဵၵ်ႉ ၼႃႈ ၼွႆႉ ဢေႃႈ။ သူ ၸမ်ႉ၊မီး သရေႇ ၼႃႈ တႃ ယႂ်ႇ ၼႃႇ ဢေႃႈ။- 11ႁဝ်း ယင်း ဢိုပ်း ၶဝ်ႈ ဢိုပ်း ၼမ်ႉ ႁၢၼ်ႉ တေႃႇ မိူဝ်ႈလဵဝ် လႄႈ လႆႈ ၼုင်ႈ မႆ ၶူဝ်း ယွၵ်း ၶူဝ်း ၶၢတ်ႇ သေလႄႈ လႆႈ ၶၢမ်ႇ ပိူၼ်ႈ ပေႃႉ ယႅၼ်ႉ ဢမ်ႇၵႃး၊ပဵၼ် ၵူၼ်း ဢၼ် ဢမ်ႇ မီး ႁိူၼ်း မီး ယေး လႄႈ၊လႄႇ ၵႂႃႇလႄႇ မႃး ယူႇ ဢေႃႈ။- 12ပဵၼ် ၵူၼ်း ဢၼ် ဢဝ် မိုဝ်း ႁဵတ်းၵၢၼ် လဵင်ႉ တွင်ႉ တူဝ်ၸဝ်ႈၵဝ်ႇ ယၢပ်ႇၽိုတ်ႇ ၼႃႇ ဢေႃႈ။ မိူဝ်ႈ ဢၼ် ပိူၼ်ႈ လႃႇ ႁဝ်း ၸိုင်၊ႁဝ်း သူင်ႇ မႅတ်ႈတႃႇ ပၼ် ဢေႃႈ။ မိူဝ်ႈ ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ႁဝ်း ၸိုင်၊ႁဝ်း ယိူၼ်ႉၶၢမ်ႇ ဢေႃႈ။- 13မိူဝ်ႈ ဢၼ် ပိူၼ်ႈ ၶႃႉၸိုဝ်ႈ ၶၢႆသဵင် ႁဝ်း ၸိုင်၊ႁဝ်း ဢဝ် သူပ်း ဢူၼ်ႈ ၵႂၢမ်း ဢွၼ်ႇ ၶိုၼ်း လၢတ်ႈ တေႃႇ ၶဝ် ဢေႃႈ။ ပိူၼ်ႈ မၢတ်ႈ ႁဝ်း ပဵၼ် ၵူၼ်း ဢၼ် လီႁင်ႈ ဢဵတ်ႇသဵတ်ႇ ၼႂ်း လေႃးၵႃႉ ၼႆႉ၊မိူၼ် ၸိူဝ်ႉ ၼင်ႇ ၶႆး ဢၼ် ပိူၼ်ႈ သီ ပႅတ်ႈ ၼၼ်ႉ တေႃႇထိုင်ႁွတ်ႈ ဝၼ်း မိူဝ်ႈလဵဝ် ၼႆႉ ဢေႃႈ။ 14ၵဝ် တႅမ်ႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ဢူၵ်း ဢၢႆ ပိူၼ်ႈ ဢမ်ႇၸႂ်ႈ။ ၵဝ် ၶႂ်ႈ သင်ႇ သွၼ်ပၼ် သူ မိူၼ် ၸိူဝ်ႉ ၼင်ႇ လုၵ်ႈ ႁၵ်ႉ ၵဝ် ၼၼ်ႉ ဢေႃႈ။- 15ၼႂ်း ၸဝ်ႈ ၶရိၸ်ႈ၊ၼၼ်ႉ ပိၵ်ႉသမ်ႉ သူ မီး သြႃႇ ၼမ်ၼႃႇ ၼပ်ႉဢၢၼ်ႇ မီး ႁူဝ် ႁဵင် မၼ်း ယူႇ သေၵေႃႈ သူ မီး ပေႃႈ ၵေႃႉလဵဝ် ၵူၺ်း ဢေႃႈ။ ၵွပ်ႈပိူဝ်ႈ ၵဝ် ဢဝ် ၶၢဝ်ႇတြႃးသိူဝ်းပျေႃႇ ၸဝ်ႈ သေလႄႈ ဢွၼ် သူ မႃး ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ၵဝ် ပဵၼ် ပေႃႈ သူ ယဝ်ႉ ဢေႃႈ။- 16ပိူဝ်ႈ ၼႆ လႄႈ ၵဝ် တိုၵ်းယူင်း ႁႂ်ႈ သူ ႁဵတ်း ၸွမ်း တၢင်းၵမ် တၢင်းၵျၢင်ႉ ၵဝ် ဢေႃႈ။- 17ပုၼ်ႈ လွင်ႈတၢင်း ၸိူဝ်း ၼႆႉ ၸိုင်၊ၵဝ် ပွႆႇၸႂ်ႉ တိမေႃးသေႇ၊ၵႂႃႇၸူး သူ ယဝ်ႉ။ မၼ်း ပဵၼ် လုၵ်ႈ ႁၵ်ႉ ၵဝ်၊ဢၼ် မီး သဵတ်ႈၸႃႇ ၼႂ်း ၸဝ်ႈၽြႃး ၼၼ်ႉ ဢေႃႈ။ မၼ်း တၵ်း လၢတ်ႈၼႄ ႁႂ်ႈ သူ ၶုၵ်းၸႂ်လႆႈ လွင်ႈ ဢၼ် ၵဝ် ႁဵတ်း ၸိူဝ်ႉ ၼင်ႇ ႁိုဝ် ၵမ်ၵျၢင်ႉ ၸွမ်း သဵၼ်ႈတၢင်း တြႃး ၸဝ်ႈ ၶရိၸ်ႈ၊ဢၼ် ၵဝ် သင်ႇ သွၼ် ၸိူဝ်းၸဝ်ႈ ၵႃႈမီး ၵူႈတီႈၵူႈလႅၼ် ၼၼ်ႉ ဢေႃႈ။ 18ၼႂ်း သူ ၵမ်ႈၽွင်ႈ ထၢင်ႇ ဝႃႈ၊ၵဝ် တၵ်း ဢမ်ႇ ၶိုၼ်း ၵႂႃႇ သူႇ ၵႂႃႇ ၸႂ်း သူ ယဝ်ႉ လႄႈ၊ၶဝ် ၸိုင် မီး ႁူဝ်ၸႂ်ၽႅၼ်သုင် ဢေႃႈ။- 19တီႈ တႄႉ မၼ်း၊ပေႃး ၸဝ်ႈၽြႃး မီး ဢလူဝ်ႇ ၸိုင်၊ၵဝ် တၵ်း ၸဵဝ်း ၵႂႃႇၸူး တီႈ သူ ဢေႃႈ။ မိူဝ်ႈ ဢၼ် လႆႈ ႁူပ်ႉ ထူပ်း ၵူၼ်း ႁူဝ်ၸႂ်ၽႅၼ်သုင် ၸိူဝ်း ၼၼ်ႉ၊ၵဝ် ၶႂ်ႈ ႁုႁၼ် သူပ်း ၵႂၢမ်း ၶဝ် ဢမ်ႇၸႂ်ႈ၊ၵဝ် ၶႂ်ႈ ႁုႁၼ် တၼ်းၶူဝ်း ၶဝ် ၵူၺ်း ဢေႃႈ။- 20လွင်ႈ မၼ်း ၸမ်ႉ၊မိူင်းၽြႃးပဵၼ်ၸဝ်ႈ တႄႇပဵၼ် ၼႂ်း ၶေႃႈၵႂၢမ်း ဢမ်ႇၸႂ်ႈ။ တႄႇပဵၼ် ၼႂ်း တၼ်းၶူဝ်း ၸဝ်ႈ ဢေႃႈ။- 21သူ တေ လိူၵ်ႈ ဢဝ် ဢၼ် လႂ်။ သူ ၶႂ်ႈႁႂ်ႈ ၵဝ် ပႃး ၶွၼ်ႉႁဵဝ်း ၵႂႃႇၸူး တီႈ သူ ႁိုဝ်း။ ဢမ်ႇၼၼ် လႄႈ ၶႂ်ႈႁႂ်ႈ ၵဝ် ပႃး တင်း ၸႂ် ႁၵ်ႉ မႅတ်ႈတႃႇ၊ဢိၵ်ႇတင်း ၸႂ် ဢၼ် ဢူၼ်ႈဢွၼ်ႇ သေလႄႈ ၵႂႃႇ ႁိုဝ်း။
Copyright
Learn More


text:
1ငဝ်ႈ ၵႂၢမ်း လူင် ဢၼ် ႁဝ်း လၢတ်ႈ ယူႇ တင်းသဵင်ႈတင်းလူင် ၼႆႉ ပဵၼ် လွင်ႈ ဢၼ် ဝႃႈ၊ႁဝ်း မီး ၶုၼ် ယဵၸ်ႈပရေႃးႁဵၵ်ႈ ၸိူဝ်ႉ ၼင်ႇ ၼႆ ဢၼ် ၼင်ႈ ယူႇ ၽၢႆႇၶႂႃ ပလၢင်ႇ ၸဝ်ႈ ဢၼ် မုၼ်ၽုင်း ဢႃႇၼုၽေႃႇ ယႂ်ႇ ၼႃႇ လူင်လၢင် ၵႃႈၼႂ်း မိူင်းၵၢင်ႁၢဝ် ပုၼ်ႉ ၼၼ်ႉ ယဝ်ႉ။- 2မၼ်းၸဝ်ႈ ၼၼ်ႉ ႁဵတ်းဝၢတ်ႈ ၽြႃး ၸိူဝ်ႉ ၼင်ႇ ၶုၼ် ယဵၸ်ႈပရေႃးႁဵၵ်ႈ၊ၵႃႈၼႂ်း ထႃႇၼႃႉ တီႈ မူတ်းၸၢင်ႇ သေပိူၼ်ႈ ဢၼ် ဝႃႈ၊သုမ်ႉထဵင် ၸဝ်ႈ ၸႅတ်ႈ ၸႅတ်ႈ ဢၼ် ဢမ်ႇၸႂ်ႈ ၵူၼ်း တႄႇႁဵတ်း လႄႈ ပဵၼ် ထႃႇဝရႃႉ ၽြႃး တႄႇႁဵတ်း ၼၼ်ႉ ဢေႃႈ။ 3ၶုၼ် ယဵၸ်ႈပရေႃးႁဵၵ်ႈ ပႃး လႂ် သေဢမ်ႇဝႃႈ၊လႆႈ ၶၢမ်ႇ တၢင်း ဢၼ် ၶၢၼ်း ဝႆႉ၊ႁႂ်ႈလႆႈ သၢၵ်ႈလူႇ ၶိူင်ႈ တၢင်းလူႇ တင်းလၢႆ၊ဢိၵ်ႇတင်း တၢင်းလူႇ တူဝ်သတ်း တင်းလၢႆ လႄႈ ၶုၼ် ယဵၸ်ႈပရေႃးႁဵၵ်ႈ ႁဝ်း ၼႆႉ ၵေႃႈ၊တၵ်း လႆႈ သၢၵ်ႈလူႇ သေ ၸိူဝ်ႉ သေ ပိူင် ဢေႃႈ။- 4ပိူဝ်ႈ ဝႃႈ ယဵၸ်ႈပရေႃးႁဵၵ်ႈ တင်းလၢႆ၊ဢၼ် ႁဵတ်း တၢင်းလူႇ ၸွမ်းၼင်ႇ ပိင်းၺၢပ်ႈတြႃး ၼၼ်ႉ မီး ယူႇ ဝႆႉ ယဝ်ႉ။ ပေႃး ဝႃႈ မၼ်းၸဝ်ႈ မီး ယူႇ တီႈ ၼိူဝ် လိၼ်မိူင်း ၼႆႉ သေၵေႃႈ၊မၼ်းၸဝ်ႈ တေ ဢမ်ႇ လူဝ်ႇ ပဵၼ် ယဵၸ်ႈပရေႃးႁဵၵ်ႈ ယဝ်ႉ ဢေႃႈ။- 5ၶဝ် ၼၼ်ႉ၊ယိူင်ႈ ၸွမ်း ပုင်ႇႁၢင်ႈ ၶိူင်ႈပိူင် ဢၼ် ပဵၼ် သၢႆငၢႆ ၶိူင်ႈ မူတ်းၸၢင်ႇ မိူင်းၵၢင်ႁၢဝ် ၸဝ်ႈ၊မိူၼ် ၸိူဝ်ႉ ၼင်ႇ မူဝ်းသေႇ၊ၼႂ်း မိူဝ်ႈ ဢၼ် မၼ်း ၸမ် တၵ်း တႄႇႁဵတ်း သုမ်ႉထဵင် ၸဝ်ႈ ၼၼ်ႉ၊ၽြႃးပဵၼ်ၸဝ်ႈ မီး ဢမိင်ႉ လႄႈ ဝႃႈ၊ "ၵႃႈ ၼင်ႇ ဢၼ် ၼႄပျႃး ၵႃႈတီႈ မႂ်း ၵႃႈၼိူဝ် လွႆ မႃး ယဝ်ႉ ၼၼ်ႉ ႁႂ်ႈလႆႈ တႄႇႁဵတ်း ၸွမ်းၼင်ႇ ပုင်ႇႁၢင်ႈ မၼ်း ၵူႈၸိူဝ်ႉၵူႈပိူင် ၸိုင်၊ႁဵတ်း သတိ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 6ၵူၺ်းၵႃႈ၊တေႃႈလဵဝ် ၼႆႉ ၸမ်ႉ၊ၸဝ်ႈ ၶရိၸ်ႈ၊လႆႈ ႁပ်ႉ ဢဝ် ဝၢတ်ႈ ယဵၸ်ႈပရေႃးႁဵၵ်ႈ ဢၼ် ယဵင်ႈၶႅၼ်း ထွတ်ႈ မျၢတ်ႈ သေ ဝၢတ်ႈ ၵဝ်ႇ၊ပိူဝ်ႈ ဢၼ် မၼ်းၸဝ်ႈ လႆႈ ပဵၼ် ၸဝ်ႈ ဝူင်ႈၵၢင် ပတိၺိၺ်ႇ တြႃး၊ဢၼ် ယဵင်ႈၶႅၼ်း မျၢတ်ႈ သေ ၵဝ်ႇ ၵွပ်ႈပိူဝ်ႈ တႄႇ ယူႇ ၼႂ်း ၵတိ ၸဝ်ႈ တင်းလၢႆ၊ဢၼ် ယဵင်ႈၶႅၼ်း မျၢတ်ႈ သေ ၵဝ်ႇ ၼၼ်ႉ ဢေႃႈ။ 7လွင်ႈ မၼ်း ၸမ်ႉ၊ပတိၺိၺ်ႇ တြႃး ဢၼ် တီႈ ၼိုင်ႈ ၼၼ်ႉ၊ပေႃး ယင်း ဢမ်ႇ မီး တီႈ ၼႄး ၸိုင်၊ပတိၺိၺ်ႇ တြႃး ဢၼ် တီႈ သွင် ၼၼ်ႉ၊တၵ်း ဢမ်ႇ လူဝ်ႇ မီး ထႅင်ႈ ယဝ်ႉ ဢေႃႈ။- 8ၵွပ်ႈပိူဝ်ႈ ၼႆ လႄႈ၊ၸဝ်ႈၽြႃး ထူပ်း ႁၼ် တီႈ ၼႄး ၵူၼ်း မၼ်းၸဝ်ႈ တင်းလၢႆ၊မိူဝ်ႈ ဢၼ် မၼ်းၸဝ်ႈ လၢတ်ႈ လႄႈ ဝႃႈ၊ "ၸဝ်ႈၽြႃး မီး ဢမိင်ႉ ၸမ်ႉ၊မိုဝ်ႉ ဝၼ်း တင်းလၢႆ တၵ်း ႁွတ်ႈမႃး၊ ၼႂ်း မိူဝ်ႈ ဢၼ် ၵဝ် တၵ်း ၶိုၼ်း မႄးႁဵတ်း ပတိၺိၺ်ႇ တြႃး ဢၼ် မႂ်ႇ၊ လူၺ်ႈ ၵၼ် တင်း ၵူၼ်း မဵဝ်း ဢိသရေး၊ဢိၵ်ႇတင်း ၵူၼ်း မဵဝ်း ယုတႃႉ၊တင်းလၢႆ ဢေႃႈ။ 9ပတိၺိၺ်ႇ တြႃး ၼႆႉ၊တၵ်း တေ ဢမ်ႇ မိူၼ် ၵၼ် တင်း ပတိၺိၺ်ႇ တြႃး၊ ဢၼ် ၵဝ် ႁဵတ်း ဝႆႉ လူၺ်ႈ ၵၼ် တင်း ပူႇမွၼ်ႇ ၶဝ်၊ ၼႂ်း မိုဝ်ႉ ဝၼ်း ဢၼ် ၵဝ် တိုတ်ႉ ၸုင် ဢဝ် မိုဝ်း ၶဝ် သေလႄႈ၊ ဢွၼ် ၶဝ် ဢွၵ်ႇ သေ ၵႃႈတီႈ မိူင်း ဢေးၵျိပ်ႉ၊ မႃး ၼၼ်ႉ ဢေႃႈ။ ၶဝ် ဢမ်ႇ တႄႇ ယူႇ ၵႃႈၼႂ်း ပတိၺိၺ်ႇ တြႃး ဢၼ် ၵဝ် ပၼ် ၼၼ်ႉ ယဝ်ႉ။ ပိူဝ်ႈ ၼႆ လႄႈ ၵဝ် ၵေႃႈ ဢမ်ႇ လူ ဢမ်ႇ တူၺ်း ၶဝ် ယဝ်ႉ။ 10ၼႆႉ ၸမ်ႉ၊ပဵၼ် ပတိၺိၺ်ႇ တြႃး ဢၼ် ၵဝ် တၵ်း ႁဵတ်း ဝႆႉ လူၺ်ႈ ၵၼ် တင်း ၵူၼ်း မဵဝ်း ဢိသရေး၊ၶဝ်၊ ၼႂ်း မိုဝ်ႉ ဝၼ်း ဢၼ် တၵ်း မႃး ဢေႃႈ။ ဝႃႈၼႆ ၸဝ်ႈၽြႃး မီး ဢမိင်ႉ ဢေႃႈ။ ၵဝ် တၵ်း ဢဝ် ပိင်းၺၢပ်ႈတြႃး ၵဝ် သႂၢင်းသႂ်ႇ ၵႃႈၼႂ်း ၸႂ် ၶဝ် လႄႈ၊ တၵ်း တႅမ်ႈ သႂ်ႇ ဝႆႉ ၵႃႈၼိူဝ် မၢၵ်ႇ ႁူဝ်ၸႂ် ၶဝ် ဢေႃႈ။ ၵဝ် တၵ်း ပဵၼ် ၽြႃး ၶဝ် လႄႈ ၶဝ် ၵေႃႈ တၵ်း ပဵၼ် ၵူၼ်း ၵဝ် ဢေႃႈ။ 11ၶဝ် ၼၼ်ႉ၊ပဵၼ် ၸိူဝ်ႉၶိူဝ်း ၵၼ် လႄႈ သင်၊ပဵၼ် ပီႈၼွင်ႉ ၵၼ် လႄႈ သင်၊ ၵေႃႉ ၼိုင်ႈ လႄႈ ၵေႃႉ ၼိုင်ႈ ဢမ်ႇ လူဝ်ႇ သင်ႇ သွၼ်ပၼ် ၵၼ် လႄႈ ဝႃႈ၊ 'ႁုၸၵ်း ၸဝ်ႈၽြႃး တႃႉ' ဝႃႈ ၼင်ႇ ၼႆ၊ၵွပ်ႈပိူဝ်ႈ ၶဝ် တင်းသဵင်ႈတင်းလူင် ၸႃႉၸဵမ် ၵေႃႉ လဵၵ်ႉ တေႃႇထိုင် ၵေႃႉ ယႂ်ႇ၊ တၵ်း ဢွၼ်ၵၼ် ႁုၸၵ်း ၵဝ် ဢေႃႈ။ 12ၵဝ် တၵ်း ပႃး တင်း ၸႂ် ၵရုၼႃႇ လႄႈ ပွႆႇလွတ်ႈ ဢပျတ်ႈ ၶဝ် ဢေႃႈ။ ၵဝ် တၵ်း တေ ဢမ်ႇ မၢတ်ႈ ဢမ်ႇ မၢႆ တၢင်းၽိတ်း ၶဝ် ထႅင်ႈ သေပွၵ်ႈ ဢေႃႈ။" ဝႃႈ ၼင်ႇ ၼႆ ၸဝ်ႈၽြႃး မီး ဢမိင်ႉ ဢေႃႈ။- 13တၢင်း ဢၼ် လၢတ်ႈ ၸၢပ်ႈ လူၺ်ႈ လွင်ႈ ပတိၺိၺ်ႇ တြႃး ဢၼ် မႂ်ႇ ၼႆႉ၊ၽြႃးပဵၼ်ၸဝ်ႈ ႁႂ်ႈ ပတိၺိၺ်ႇ တြႃး ဢၼ် တီႈ ၼိုင်ႈ ၼၼ်ႉ ၵဝ်ႇ ၵႂႃႇ ဢေႃႈ။ ဢၼ် ၵဝ်ႇ ၵႂႃႇ လႄႈ မွင် ၵႂႃႇ ၼၼ်ႉ ၸိုင်၊တၵ်း ၸဵဝ်း ႁၢႆလၢႆ ၵႂႃႇ ဢေႃႈ။
Copyright
Learn More


text:
1ၵဝ် ၵေႃႉ ဢၼ် ဢသၢၵ်ႈ ယႂ်ႇ ၼႆႉ၊တႅမ်ႈ ပၼ် ၵႂႃႇ တီႈ ၸဝ်ႈၼၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ်၊ဢိၵ်ႇတင်း လုၵ်ႈလၢင်း မၼ်း တင်းလၢႆ၊ၸိူဝ်း ဢၼ် ၵဝ် ႁၵ်ႉ ၼႃႇ တႄႉတႄႉ ဝႃႈ ဝႃႈ၊ဢၼ် ၵဝ် ၵေႃႉလဵဝ် ၵူၺ်းဢမ်ႇၵႃး၊ၸႃႉၸဵမ် ၸိူဝ်း ဢၼ် ႁု သဵတ်ႈၸႃႇ တြႃး တင်းသဵင်ႈတင်းလူင် ၵေႃႈ၊ႁၵ်ႉပႅင်း သူ ယူႇ၊- 2ၵွပ်ႈပိူဝ်ႈ သဵတ်ႈၸႃႇ တြႃး တႄႇ ဝႆႉ၊မီး ယူႇ ၼႂ်း ႁဝ်း လႄႈ သမ်ႉ တၵ်း မီး ယူႇ လူၺ်ႈ ၵၼ် တင်း ႁဝ်း တႃႇသေႇ ဢမ်ႇထၢတ်ႇ ၼၼ်ႉ ဢေႃႈ။ 3ၶႅၼ်းတေႃႈ ႁႂ်ႈ ၽြႃး ပေႃႈၸဝ်ႈ တင်း ၸဝ်ႈ ယေႇသု ၶရိၸ်ႈ၊လုၵ်ႈ ပေႃႈၸဝ်ႈ ၼၼ်ႉ၊ပၼ် ၵျေးၸူး၊ဢိၵ်ႇတင်း ၵရုၼႃႇ၊ဢိၵ်ႇတင်း တၢင်းၼိမ် တီႈ ႁဝ်း သေလႄႈ ႁႂ်ႈ လွင်ႈတၢင်း ၸိူဝ်း ၼႆႉ ပဵၼ် ပုၼ်ႈ ႁဝ်း ၵႃႈၼႂ်း သဵတ်ႈၸႃႇ တြႃး၊ဢိၵ်ႇတင်း မႅတ်ႈတႃႇ တြႃး သေၵမ်း လူၺ်ႈ။ 4မိူဝ်ႈ ဢၼ် ၵဝ် ထူပ်း ႁၼ် လုၵ်ႈလၢင်း ၸဝ်ႈၼၢင်း ၵမ်ႈၽွင်ႈ ၵမ်ၵျၢင်ႉ ၸွမ်း သဵတ်ႈၸႃႇ တြႃး ၸွမ်းၼင်ႇ ပေႃႈၸဝ်ႈ ဝႆႉ ပိင်းၺၢပ်ႈ ၸဝ်ႈ တီႈ ႁဝ်း ၼၼ်ႉ ၸိုင်၊ၵဝ် သိူဝ်းပျေႃႇ ၼႃႇ လူင်လၢင် ဢေႃႈ။- 5ပိူဝ်ႈ ၼႆ လႄႈ ၸဝ်ႈၼၢင်း႟။ ႁဝ်း ၼင်ႇ ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ၊ဢွၼ်ၵၼ် ႁၵ်ႉပႅင်း ၵၼ် တႃႉ ႁဝ်း။ ၼႆႉ ၸမ်ႉ၊ပဵၼ် ပိင်းၺၢပ်ႈ မႂ်ႇ လႄႈ ၵဝ် တႅမ်ႈ ပၼ် သူ ၵႂႃႇ ဢမ်ႇၸႂ်ႈ။ ပဵၼ် ပိင်းၺၢပ်ႈ ဢၼ် ႁဝ်း လႆႈ ဝႆႉ၊ၸဵမ်မိူဝ်ႈ ႁူဝ်ပိုင်း ၼၼ်ႉ ၵူၺ်း ဢေႃႈ။- 6မႅတ်ႈတႃႇ တြႃး ဢၼ် ၵဝ် လၢတ်ႈ ဝႃႈ ၼႆႉ၊ပဵၼ် တၢင်း ဢၼ် ႁဝ်း ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ၽြႃးပဵၼ်ၸဝ်ႈ ဢေႃႈ။ ပိင်းၺၢပ်ႈတြႃး ၸဝ်ႈ ၼႆႉ၊ပဵၼ် ဢၼ် သူ လႆႈ ငိၼ်း ၸဵမ်မိူဝ်ႈ ႁူဝ်ပိုင်း ၼၼ်ႉ သေလႄႈ ပဵၼ် တၢင်း ဢၼ် ႁဝ်း ၵမ်ၵျၢင်ႉ ၸွမ်း မႅတ်ႈတႃႇ တြႃး ဢေႃႈ။ 7ၵူၼ်း ပႅတ်ႉ ၵူၼ်း လႅၼ် ၼမ်ၼႃႇ ၵႂႃႇၸူး ၵႃႈတီႈ လေႃးၵႃႉ ၵူႈတီႈၵူႈလႅၼ် ယဝ်ႉ ဢေႃႈ။ ၶဝ် ၸိူဝ်း ၼၼ်ႉ၊ပဵၼ် ၵူၼ်း ဢၼ် ဢမ်ႇ ၶၢမ်ႇ ႁပ်ႉ ဢဝ် လွင်ႈတၢင်း ဢၼ် ၸဝ်ႈ ယေႇသု ၶရိၸ်ႈ၊မႃး ၵိူတ်ႇ ၼႂ်း ၸႃႇတိ ၵူၼ်း ၼၼ်ႉ လႄႈ ၵေႃႉ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် ၵူၼ်း ပႅတ်ႉ ၵူၼ်း လႅၼ် လႄႈ ပဵၼ် ရၢၼ်ႇသူႇ ၸဝ်ႈ ၶရိၸ်ႈ၊ဢၼ် ဝႃႈ၊ဢၼ်ႇတိ ၶရိၸ်ႈ ဢေႃႈ။- 8ပိူဝ်ႈ ၼႆ လႄႈ ၼင်ႇ ႁိုဝ် လွင်ႈတၢင်း ဢၼ် ႁဝ်း သူ ပွင်ႁဵတ်း မႃး တၵ်း ဢမ်ႇ လု ဢမ်ႇ ႁၢႆ လႄႈ တၵ်း လႆႈ ဢၵျူဝ်း ပျေႉပျေႉၸုမ်ႇၸုမ်ႇ ၸိုင်၊သူ ဢွၼ်ၵၼ် ႁဵတ်း သတိ တီႈ တူဝ်ၸဝ်ႈၵဝ်ႇ တႃႉ။ 9ၵေႃႉ ဢၼ် ဢမ်ႇ တႄႇ ယူႇ ၼႂ်း တေႇသၼႃႇ ၸဝ်ႈ ၶရိၸ်ႈ၊လႄႈ ယင်း ပူၼ်ႉလိူဝ် ၼၼ်ႉ မၼ်း ဢမ်ႇ မီး ၽြႃးပဵၼ်ၸဝ်ႈ။ ၵေႃႉ ဢၼ် တႄႇ ယူႇ ၼႂ်း တေႇသၼႃႇ ၸဝ်ႈ ၼၼ်ႉ ၸမ်ႉ၊မၼ်း မီး ပေႃႈၸဝ်ႈ တင်း လုၵ်ႈၸဝ်ႈ ဢေႃႈ။- 10ပေႃး သေၵေႃႉသေၵူၼ်း ဢမ်ႇ ပႃး ဢဝ် တင်း တေႇသၼႃႇ ၸဝ်ႈ ၼႆႉ မႃး ၵႃႈတီႈ သူ ၸိုင်၊သူ ယႃႇပေ ႁပ်ႉတွၼ်ႈ ဢဝ် မၼ်း ၵႃႈၼႂ်း ႁိူၼ်း သူ။ ယႃႇပေ တၵ်ႉလၢတ်ႈ မၼ်း လႄႈ ဝႃႈ၊ "ႁႂ်ႈ မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ။- 11ပေႃး တၵ်ႉလၢတ်ႈ ၵေႃႉ ၼၼ်ႉ လႄႈ ဝႃႈ၊ "ႁႂ်ႈ မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ ၸိုင်၊သူ ပဵၼ် ၵေႃႉ ဢၼ် သိူၵ်ႈသမ်ႇ ၵၼ် တင်း တၢင်းၵမ် တၢင်းၵျၢင်ႉ ဢၼ် ႁၢႆႉမိူၵ်ႈ မၼ်း တင်းလၢႆ ၼၼ်ႉ ဢေႃႈ။ 12ပိၵ်ႉသမ်ႉ ၵဝ် မီး လွင်ႈ ဢၼ် လီ တႅမ်ႈ ပၼ် တီႈ သူ ၵႂႃႇ ၼမ်ၼႃႇ သေၵေႃႈ၊ၵဝ် ဢမ်ႇ ၶႂ်ႈ ဢဝ် ၼမ်ႉမိုၵ်ႉ တႅမ်ႈ သႂ်ႇ ၵႃႈၼိူဝ် ၸေႈ လႄႈ ၵဝ် မုင်ႈမွင်း ႁႂ်ႈလႆႈ ၵႂႃႇလႄႇ ထိုင် တီႈ သူ သေယဝ်ႉ၊ဢုပ်ႇၵုမ် ၵၼ် ပုၼ်ႈ လွင်ႈ ၼင်ႇ ႁိုဝ် တၢင်း သိူဝ်းပျေႃႇ ႁဝ်း တၵ်း တဵမ်ထူၼ်ႈ ဢေႃႈ။ 13လုၵ်ႈလၢင်း ၼွင်ႉယိင်း၊ၸဝ်ႈၼၢင်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဝႆႉ ၸိူဝ်း ၼႆႉ၊တၵ်ႉၼၢႆ မႂ်း ၼၢင်း ယူႇ ဢေႃႈ။
Copyright
Learn More


text:
1မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် ၵမ်ႈၽွင်ႈ၊လုၵ်ႉ သေ ဝဵင်း ယေႇရုသလႅမ်ႇ၊မႃး တီႈ ၸဝ်ႈ ယေႇသု၊လႄႈ၊- 2လဝ်ႈထၢမ် လႄႈ ဝႃႈ၊ "ႁဵတ်းသင် တပႄး သြႃႇ ႁဝ်း တင်းလၢႆ ပူၼ်ႉလိူဝ် ထုင်း ၽိင်ႈ တြႃး ၵူၼ်း မိူဝ်ႈၵွၼ်ႇ ၼၼ်ႉ ၸိူဝ်ႉ ၼင်ႇ ႁိုဝ်။ ဢွၼ်တၢင်း တေ ၵိၼ် တၢင်းၵိၼ် ၼၼ်ႉ ၶဝ် ယင်း ဢမ်ႇ သုၵ်ႈ မိုဝ်း လႄႈ ၵိၼ် တၢင်းၵိၼ် လူင် ပႄႇ၊" ဝႃႈ ၼင်ႇ ၼႆ ဢေႃႈ။ 3ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ႁဵတ်းသင် လႄႈ သူ ပူၼ်ႉလိူဝ် ပိင်းၺၢပ်ႈတြႃး ၸဝ်ႈ၊ လူၺ်ႈ တၢင်း ဢၼ် ႁႂ်ႈ ၸွမ်း ထုင်း ၽိင်ႈ တြႃး ၵူၼ်း မိူဝ်ႈၵွၼ်ႇ ၼၼ်ႉ ၸိူဝ်ႉ ၼင်ႇ ႁိုဝ်။- 4ၽြႃးပဵၼ်ၸဝ်ႈ ပိင်းၺၢပ်ႈ ဝႆႉ လႄႈ ဝႃႈ၊ 'ရူဝ်ႇသေႇ ၵူဝ်ယမ် ပေႃႈ မႄႈ သူ တႃႉ၊' ဝႃႈၼႆ၊ဢိၵ်ႇတင်း ဢၼ် ဝႃႈ၊ 'ၵေႃႉ ဢၼ် ၵိၼ်ႇလႃႇ ပေႃႈ မႄႈ မၼ်း ၼၼ်ႉ၊ႁႂ်ႈ မၼ်း လႆႈ ၶၢမ်ႇ တၢမ်ႇတၢႆ တႃႉ၊' ဝႃႈၼႆ မီး ဝႆႉ ဢေႃႈ။- 5ၵူၺ်းၵႃႈ၊သူ သမ်ႉ သင်ႇ သွၼ် လႄႈ ဝႃႈ၊ပေႃး သေၵေႃႉသေၵူၼ်း လၢတ်ႈ တီႈ ပေႃႈ တီႈ မႄႈ မၼ်း လႄႈ ဝႃႈ၊ 'ၶူဝ်းၶွင် ၵဝ်ၶႃႈ တင်းသဵင်ႈတင်းလူင်၊ဢၼ် သူ ၶႂ်ႈ ဢဝ် သုင်း ဢဝ် တိုဝ်း ၼၼ်ႉ၊ ပေႃး လႆႈ သၢၵ်ႈလူႇ တီႈ ၸဝ်ႈၽြႃး ယဝ်ႉ ဢေႃႈ၊' ဝႃႈ ၼင်ႇ ၼႆ ယဝ်ႉ ၸိုင်၊- 6'ၵေႃႉ ၼၼ်ႉ ဢမ်ႇ လူဝ်ႇ ရူဝ်ႇသေႇ ပေႃႈ မႄႈ မၼ်း ယဝ်ႉ၊' ဝႃႈၼႆ၊သင်ႇ သွၼ် ၸိူဝ်ႉ ၼင်ႇ ၼႆ ဢေႃႈ။ ၵွပ်ႈပိူဝ်ႈ ထုင်းၽိင်ႈ သူ ၼၼ်ႉ လႄႈ သူ ပူၼ်ႉလိူဝ် ပိင်းၺၢပ်ႈတြႃး ၸဝ်ႈ ဢေႃႈ။- 7သူ ဢၼ် ႁဵတ်း ၼႃႈသိုဝ်ႈၸႂ်ၵူတ်ႉ ၶဝ်႟။ ဢၼ် ပရေႃးၽႅတ်ႈ ဢိသႃႇယႃႉ၊ႁေႃး ဝႆႉ ဝႃႈ။ 8"'ၵူၼ်း ၸိူဝ်း ၼႆႉ ဢဝ် တင်း သူပ်း ၵူဝ်းၵႂၢႆႇ ၵဝ် ၵူၺ်း လႄႈ၊ ႁူဝ်ၸႂ် ၶဝ် ယၢၼ် ၵႆ ၵၼ် တင်း ၵဝ် ဢေႃႈ။ 9ၶဝ် ဢဝ် ထုင်းတြႃး ဢၼ် ၵူၼ်း ႁဵတ်း ဝႆႉ ၸိူဝ်း ၼၼ်ႉ၊ သင်ႇ သွၼ်ပၼ် ၸိူဝ်ႉ ၼင်ႇ ပိင်းၺၢပ်ႈတြႃး ၸဝ်ႈ လႄႈ ႁဵတ်း တၢင်း ဢၼ် ၵူဝ်းၵႂၢႆႇ ၵဝ် လၢႆ လၢႆ လွၵ်ႇ လွၵ်ႇ ၵူၺ်း ဢေႃႈ၊' ဝႃႈ ၼင်ႇ ၼႆ ၼၼ်ႉ၊ ပဵၼ် သူ ၸိူဝ်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ၊ၸဝ်ႈ ယေႇသု၊ႁွင်ႉ ဢဝ် မူႇၵူၼ်း တင်းလၢႆ မႃး တီႈ မၼ်းၸဝ်ႈ လႄႈ ႁေႃးလၢတ်ႈ ဝႃႈ၊ "ၵႃႈ ဢၼ် ၵဝ် ႁေႃးလၢတ်ႈ ၵႂႃႇ ယဝ်ႉ ၼႆႉ ထွမ်ႇဢဝ် လႄႈ ၶႆႈၸႂ်ဝူၼ်ႉၸႂ် တူၺ်း လီ လီ တႃႉ။- 11ၶိူင်ႈပိူင် ဢၼ် ၶဝ်ႈ သူပ်း ၼၼ်ႉ ႁႂ်ႈ ၵူၼ်း ၵူဝ်ႈၵိူၵ်ႇ ဢမ်ႇၸႂ်ႈ။ ဢၼ် ဢွၵ်ႇ သူပ်း ၼၼ်ႉ ၵူၺ်း ႁႂ်ႈ ၵူၼ်း ၵူဝ်ႈၵိူၵ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၵမ်း ၼၼ်ႉ၊တပႄးၸဝ်ႈ တင်းလၢႆ သုတ်ႉ ၸူး လႄႈ လဝ်ႈလၢတ်ႈ ဝႃႈ၊ "ၵွပ်ႈပိူဝ်ႈ ၸဝ်ႈႁဝ်း ႁေႃးလၢတ်ႈ ၸိူဝ်ႉ ၼင်ႇ ၼႆ လႄႈ ၵူၼ်း ၵိူင်း ၽႃႇရိသႄး၊ၶဝ် ၽိတ်းၸႂ် တေႃႇ ၸဝ်ႈႁဝ်း ယူႇ ၼၼ်ႉ၊ ၸဝ်ႈ ႁဝ်း ႁု ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 13မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "တူၼ်ႈ ၵႃႈ ဢၼ် ပေႃႈၸဝ်ႈ ၵဝ် ဢၼ် မီး ၵႃႈၼိူဝ် ၽုင်ႇၵၢင်ႁၢဝ် ဢမ်ႇ ၽုၵ်ႇ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ထူၺ်ႈ ပႅတ်ႈ ၸဵမ် ငဝ်ႈ ၸဵမ် ႁၢၵ်ႈ တင်းသဵင်ႈတင်းမူတ်း ဢေႃႈ။- 14ၵေႃႈ ယႃႇ ၶဝ် တႃႉ။ ၶဝ် ပဵၼ် ၵူၼ်းတႃမွတ်ႇ ဢၼ် ဢွၼ် ၼႄ တၢင်း တီႈ ၵူၼ်းတႃမွတ်ႇ ၼၼ်ႉ ဢေႃႈ။ ပေႃး ၵူၼ်းတႃမွတ်ႇ ၼင်ႇ ၵၼ် ဢွၼ် ၼႄ တၢင်း ၵၼ် ၸိုင်၊တင်း သွင် ၵေႃႉ တၵ်း တူၵ်း လုၵ်း တူၵ်း ၶုမ် ဢေႃႈ၊" ဝႃႈ ၼင်ႇ ၼႆ ဢေႃႈ။ 15ပေႇတရု၊ဢမ်ႇ ပႆႇ ႁု ထွမ်ႇ လႄႈ လဝ်ႈထၢမ် ဝႃႈ၊ "ၵႂၢမ်း ဢုပမႃႇ ဢၼ် ၸဝ်ႈႁဝ်း ႁေႃးလၢတ်ႈ ၼႆႉ ၶႂ်ႈဝႃႈ သင် ၶႃႈ၊" ဝႃႈ ၼင်ႇ ၼႆ ဢေႃႈ။ 16မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မႂ်း ယင်း ဢမ်ႇ ႁု ပွင်ႇ ယူႇ မိူၼ် ပိူၼ်ႈ ႁိုဝ်း။- 17ၵႃႈ ဢၼ် ၶဝ်ႈ သူပ်း ၼၼ်ႉ၊တူၵ်း ၶဝ်ႈ တွင်ႉ သေလႄႈ သမ်ႉ ၽၢႆႈ ပႅတ်ႈ ၵႃႈၼႂ်း ထၢင် ဢွၵ်ႇ ၼွၵ်ႈ ၸိုင်၊မႂ်း ဢမ်ႇ ပႆႇ ႁု လူးၵွၼ်ႇ ႁိုဝ်း။- 18ၵူၺ်းၵႃႈ၊ၵႃႈ ဢၼ် ဢွၵ်ႇ သူပ်း ၼၼ်ႉ၊လုၵ်ႉ သေ ၵႃႈၼႂ်း ႁူဝ်ၸႂ် ဢွၵ်ႇ မႃး လႄႈ ဢၼ် ၼၼ်ႉ ႁဵတ်း ႁႂ်ႈ ၵူၼ်း ၵူဝ်ႈၵိူၵ်ႇ ဢေႃႈ။- 19ဢၼ် ဢွၵ်ႇ ၵႃႈၼႂ်း ႁူဝ်ၸႂ် မႃး ၼၼ်ႉ ပဵၼ် တၢင်းၵျၢမ်ႇ ဢၼ် ႁၢႆ မိူၵ်ႈ လႄႈ ပဵၼ် တၢင်း ဢၼ် ဢဝ် ဢသၢၵ်ႈ ၵူၼ်းတၢႆ၊တၢင်း ဢၼ် ၵူတ်ႉ မေး ပိူၼ်ႈ၊တၢင်း ဢၼ် ၽိတ်းပိူင်ႈ ၵႃႇမေႇသု၊တၢင်း ဢၼ် လၵ်ႉ ပိူၼ်ႈ ၸူၼ် ပိူၼ်ႈ၊တၢင်း ဢၼ် ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ၊တၢင်း ဢၼ် သႄႉသွမ်း ပိူၼ်ႈ တၢင်ႇၵေႃႉ ၸိူဝ်း ၼႆႉ၊- 20ႁဵတ်း ႁႂ်ႈ ၵူၼ်း ၵူဝ်ႈၵိူၵ်ႇ ဢေႃႈ။ လွင်ႈတၢင်း ဢၼ် ဢမ်ႇ သုၵ်ႈ မိုဝ်း လႄႈ ၵိၼ် ၼၼ်ႉ၊ႁဵတ်း ႁႂ်ႈ ၵူၼ်း ၵူဝ်ႈၵိူၵ်ႇ ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ 21ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ လႄႈ ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ႁိမ်း ဝဵင်း တုရု၊ဢိၵ်ႇတင်း ဝဵင်း ၸိတုၼ်ႇ၊ပုၼ်ႉ ဢေႃႈ။- 22မိူဝ်ႈ ၼၼ်ႉ၊မႄႈယိင်း မဵဝ်း ၶႃႇၼၼိ၊ၵူၼ်းမိူင်း ၼၼ်ႉ ၵေႃႉ ၼိုင်ႈ၊မႃး ၸူး မၼ်းၸဝ်ႈ လႄႈ ႁွင်ႉ ပၢဝ်ႇ လႄႈ ဝႃႈ၊ "ၸဝ်ႈႁဝ်း၊ လုၵ်ႈ တႃႇဝိတ်ႈ၊ၼႆႉ႟။ ဢဵတ်းလူ ၵဝ်ၶႃႈ သေၵမ်း။ ၽိူဝ်ႉ ၶဝ်ႈ လုၵ်ႈယိင်း ၵဝ်ၶႃႈ လႄႈ ၵိၼ်းၸႂ် ၼႃႇ လူင်လၢင် ၶႃႈ ဢေႃႈ၊" ဝႃႈ ၼင်ႇ ၼႆ သေၵေႃႈ။ 23မၼ်းၸဝ်ႈ ယင်း ဢမ်ႇ ၶိုၼ်း လၢတ်ႈ တေႃႇ သေ ၶေႃႈ သေၵမ်း လႄႈ ယူႇယူႇ ဢေႃႈ။ တပႄးၸဝ်ႈ တင်းလၢႆ မႃး တွင်းပၢၼ်ႇ မၼ်းၸဝ်ႈ လႄႈ ဝႃႈ၊ "ႁေႃႈ မႄႈယိင်း ၼၼ်ႉ ၵႂႃႇ ၵႆ ၵႆ သေၵမ်း ၶႃႈ။ မၼ်း ႁွင်ႉ ပၢဝ်ႇ ႁွင်ႉသႅၼ်ႇ ၸွမ်းလင် ႁဝ်းၶႃႈ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မိူဝ်ႈ ၼၼ်ႉ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၵဝ် လႆႈ ၶၢမ်ႇ တၢင်း ဢၼ် ပွႆႇၸႂ်ႉ မႃး ပုၼ်ႈ သူဝ်း ဢၼ် ႁၢႆ ၵႂႃႇ ဢၼ် ဝႃႈ၊ၸိူဝ်ႉၶိူဝ်း မဵဝ်း ဢိသရေး၊ၼႆႉ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၵမ်း ၼၼ်ႉ မႄႈယိင်း ၼၼ်ႉ ၶုပ်ႉၶဝ်ႇ တီႈ ႁိမ်း တိၼ် ၸဝ်ႈ လႄႈ လဝ်ႈလၢတ်ႈ ဝႃႈ၊ "ဢဵတ်းလူ ၸွႆႈထႅမ် ၵဝ်ၶႃႈ သေၵမ်း ၶႃႈၸဝ်ႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 26မၼ်းၸဝ်ႈ လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "တၢင်းၵိၼ် လုၵ်ႈလၢင်း ဢမ်ႇ ထုၵ်ႇလီ ပႅတ်ႈ ဢွႆႇ မႃ ၵူၺ်း၊" ဝႃႈ ၼင်ႇ ၼႆ ဢေႃႈ။ 27မႄႈယိင်း ၼၼ်ႉ ၵေႃႈ၊တွင်းပၢၼ်ႇ လႄႈ လဝ်ႈလၢတ်ႈ ဝႃႈ၊ "ၸႂ်ႈ တႄႉ ၶႃႈ ယဝ်ႉ ၸဝ်ႈ။ ၵူၺ်းၵႃႈ၊မႃ ယင်း လႆႈ ၵဵပ်း ၵိၼ် ဢၼ် ယွႆႈ ဢၼ် ယႅမ်း ဢၼ် တူၵ်း ၵႃႈတႂ်ႈ ၽိူၼ် ၸဝ်ႈ မၼ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 28ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မႂ်း ပဵၼ် မႄႈယိင်း ဢၼ် တၢင်းယုမ်ႇမၢတ်ႈ ယႂ်ႇ ၼႃႇ ဢေႃႈ။ ၵႃႈ ၼင်ႇ ဢၼ် မႂ်း မီး ဢလူဝ်ႇ ၼၼ်ႉ ႁႂ်ႈ ပဵၼ် တီႈ မႂ်း တႃႉ၊" ဝႃႈ ၼင်ႇ ၼႆ လႄႈ ၼႂ်း ၶိင်ႇ ၼၼ်ႉ ၵမ်းလဵဝ် လုၵ်ႈယိင်း မၼ်း လႆႈ ႁွတ်ႈထိုင် တၢင်း ဢၼ် ၸိုၼ်ႈ ႁၢႆ ဢေႃႈ။ 29ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ လႄႈ ၵႂႃႇလႄႇ လဵပ်ႈ ႁိမ်း ၽင်ႇ ၼမ်ႉ ၼွင် ၵႃႇလိလႄး၊သေယဝ်ႉ၊ ၶိုၼ်ႈ ၵႂႃႇ ၼင်ႈ ၵႃႈၼိူဝ် ၵွင်း လွႆ ဢေႃႈ။- 30ၵူၼ်းပဵၼ် မူႇ ပဵၼ် ၽုင် ၼမ်ၼႃႇ၊ပႃး ဢဝ် ၵူၼ်း ၶႃႁၵ်း ၶႃၵႅင်ႉ လႂ်၊ၵူၼ်းတႃမွတ်ႇ လႂ်၊ၵူၼ်းဢႃႉ လႂ်၊ၵူၼ်း ဢၢင်ႇၵႃႇ လု လႂ်၊ဢိၵ်ႇတင်း ၵူၼ်းၶႆႈၵူၼ်းပဵၼ် တၢင်ႇၸိူဝ်ႉ တၢင်ႇ မဵဝ်း လႂ်၊မႃး ၶျႃးဝၢင်း ဝႆႉ ႁိမ်း တိၼ် မၼ်းၸဝ်ႈ လႄႈ မၼ်းၸဝ်ႈ ၵေႃႈ ႁႂ်ႈ ၶဝ် ၸိုၼ်ႈ ႁၢႆ ဢေႃႈ။- 31ၵူၼ်း ဢၼ် ၸု ဢၼ် တုမ် ၵၼ် ၸိူဝ်း ၼၼ်ႉ၊မိူဝ်ႈ ဢၼ် ႁၼ် ၵူၼ်းဢႃႉ လၢတ်ႈ ၵႂၢမ်း လႆႈ မႃး၊ၵူၼ်း ဢၢင်ႇၵႃႇ လု ၵေႃႈ လီ မႃး၊ၵူၼ်း ၶႃႁၵ်း ၶႃၵႅင်ႉ ပႆ လႆႈ မႃး၊ၵူၼ်းတႃမွတ်ႇ ႁၼ် လႆႈ မႃး ၼၼ်ႉ ၸိုင်၊ဢၢမ်း ၼႃႇ လူင်လၢင် လႄႈ ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ ၸိူဝ်ႉၶိူဝ်း ဢိသရေး၊ဢေႃႈ။ 32ၸဝ်ႈ ယေႇသု၊ႁွင်ႉ ဢဝ် တပႄးၸဝ်ႈ တင်းလၢႆ၊မႃး ၸုတုမ် ၵၼ် တီႈ မၼ်းၸဝ်ႈ သေလႄႈ လၢတ်ႈ ဝႃႈ၊ "ၵဝ် ဢဵတ်းလူ ၵူၼ်း ၸိူဝ်း ၼႆႉ ဢေႃႈ။ ၶဝ် မီး ယူႇ လူၺ်ႈ ၵၼ် တင်း ၵဝ် ပေႃး လႆႈ သၢမ် ဝၼ်း တဵမ်တဵမ် ယဝ်ႉ သေၵေႃႈ၊ယင်း ဢမ်ႇ ပႆႇ လႆႈ ၵိၼ် ၵႃႈသင် လူးၵွၼ်ႇ။ ယင်း ဢမ်ႇ လဵင်ႉလူ ၶဝ် လႄႈ ၵဝ် ဢမ်ႇ ၸၢင်ႈ ပွႆႇ ၶဝ် မိူဝ်း ၵႂႃႇ။ ၵူဝ် ၶဝ် ႁိူဝ်ႉ ၼူၼ်း လႄႈ ႁႅင်းဢူၼ်ႈ ၵၢင်တၢင်း ဢေႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 33တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၵႃႈတီႈ ၼႂ်း ထိူၼ်ႇ ၸိူဝ်ႉ ၼင်ႇ ၼႆ တၵ်း လႆႈ တၢင်းၵိၼ် တီႈ လႂ် မႃး ႁႂ်ႈ ၶဝ် ပေႃး ၵုမ်ႇ ၵိၼ် ၶႃႈ၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၵေႃႈ ထၢမ် လႄႈ ဝႃႈ၊ "သူ မီး ၶဝ်ႈမုၼ်း လၢႆ ႁူၺ်ႇ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ၶိုၼ်း လၢတ်ႈ လႄႈ ဝႃႈ၊ "မီး ၶဝ်ႈမုၼ်း ၸဵတ်း ႁူၺ်ႇ တင်း ပႃဢွၼ်ႇ ဢိတ်းၼိုင်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35မိူဝ်ႈ ၼၼ်ႉ၊မၼ်းၸဝ်ႈ ပူင်ဢမိင်ႉ ႁႂ်ႈ မူႇၵူၼ်း တင်းလၢႆ ၼင်ႈ ၵႃႈၼိူဝ် လိၼ် သေယဝ်ႉ၊- 36ဢဝ် ၶဝ်ႈမုၼ်း ၸဵတ်း ႁူၺ်ႇ တင်း ပႃဢွၼ်ႇ ဢိတ်းၼိုင်ႈ ၼၼ်ႉ သေယဝ်ႉ၊ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယဝ်ႉ ၸင်ႇ၊ဝိတ်း ပၼ် တပႄးၸဝ်ႈ တင်းလၢႆ ႁႂ်ႈ ဢဝ် ၵႂႃႇ ၽႄမႅင်ႇ ပၼ် ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ဢေႃႈ။- 37ၵူၼ်း ၸိူဝ်း ၼၼ်ႉ လႆႈ ၵိၼ်ဢိမ်ႇ တွင်ႉ ၵူႈ ၵေႃႉ သေလႄႈ တပႄးၸဝ်ႈ ၸိူဝ်း ၼၼ်ႉ ၵေႃႈ ၵဵပ်း ၸု ၵဵပ်း သိမ်း ဢၼ် ၵိုတ်း ဢၼ် လိူဝ် တင်းမူတ်း လႆႈ ၸဵတ်း ပဵတ်ႈ တဵမ်တဵမ် ဢေႃႈ။- 38ၵူၼ်း ဢၼ် လႆႈ ၵိၼ် ၼႂ်း ဝၼ်း ၼၼ်ႉ ဢမ်ႇ ၼပ်ႉဢၢၼ်ႇ ပႃး မႄႈယိင်း တင်း လုၵ်ႈဢွၼ်ႇ လႂ်၊ၼပ်ႉဢၢၼ်ႇ ၵူၼ်းၸၢႆး ၵူၺ်းၵူၺ်း မီး သီႇ ႁဵင် ၵေႃႉ ဢေႃႈ။ 39ဝၢႆးသေ မၼ်းၸဝ်ႈ ပွႆႇ ၵူၼ်း ၸိူဝ်း ၼၼ်ႉ ၵႂႃႇ ယဝ်ႉ ၸင်ႇ၊ၶီႇႁိူဝ်း ၵႂႃႇ ႁွတ်ႈထိုင် တီႈ ဝၢၼ်ႈၼွၵ်ႈ ၼႃးပၢင်ႇ မိူင်း မႃႇၵတလႃႉ၊ပုၼ်ႉ ဢေႃႈ။
Copyright
Learn More


text:
1ၵဝ် ပေႃးလု၊ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ လႄႈ လႆႈ ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ၼႆႉ၊တႅမ်ႈလိၵ်ႈ သူင်ႇ ပၼ် ၵႂႃႇ ၵႃႈတီႈ ၵူၼ်း မူတ်းၸၢင်ႇ တင်းလၢႆ၊ဢၼ် ယူႇ ၵႃႈၼႂ်း ဝဵင်း ဢေးၽႅတ်ႈ၊ဢၼ် ပဵၼ် ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ၸဝ်ႈ ယေႇသု ၶရိၸ်ႈ၊ပၼ် သု ၵျေးၸူး လႄႈ တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 3ႁႂ်ႈ မၢင်ႇၵလႃႇ မီး တီႈ ၽြႃးပဵၼ်ၸဝ်ႈ ပေႃႈၸဝ်ႈ ႁဝ်း ၸဝ်ႈ ယေႇသု ၶရိၸ်ႈ၊သေၵမ်း လူၺ်ႈ။ မၼ်းၸဝ်ႈ ဢဝ် တၢင်းလီ မၢင်ႇၵလႃႇ ၽၢႆႇ ၸႂ်ဝိၺိၺ်ႇ ၵူႈၸိူဝ်ႉၵူႈပိူင် ဢၼ် မီး ၵႃႈၼႂ်း တမ်ႇ တိူင်း မိူင်းၵၢင်ႁၢဝ် လႄႈ ဢဵတ်းလူ ပၼ် မၢင်ႇၵလႃႇ တီႈ ႁဝ်း ၵႃႈၼႂ်း ၸဝ်ႈ ၶရိၸ်ႈ၊ဢေႃႈ။- 4မၼ်းၸဝ်ႈ လိူၵ်ႈ ဢဝ် ႁဝ်း ၵႃႈၼႂ်း ၸဝ်ႈ ၶရိၸ်ႈ၊ဝႆႉ ၸဵမ်မိူဝ်ႈ ဢၼ် ၵမ်ႇၽႃႇ ၼႆႉ ဢမ်ႇ ပႆႇ တႄႇ ပႆႇ မီး ႁႂ်ႈ ႁဝ်း လႆႈ ပဵၼ် ၵူၼ်း မူတ်းၸၢင်ႇ လႄႈ ၵၢင်းလွတ်ႈ တင်း ဢပျတ်ႈ ၵႃႈတီႈ ၽၢႆႇၼႃႈ မၼ်းၸဝ်ႈ ဢေႃႈ။ 5ၵွပ်ႈပိူဝ်ႈ မႅတ်ႈတႃႇ မၼ်းၸဝ်ႈ ၼၼ်ႉ၊ၽြႃးပဵၼ်ၸဝ်ႈ လိူၵ်ႈ ဢဝ် ႁဝ်း ဝႆႉ၊ၸဵမ်မိူဝ်ႈ ဢွၼ်တၢင်း ႁႂ်ႈ ႁဝ်း လႆႈ ပဵၼ် လုၵ်ႈ မၼ်းၸဝ်ႈ၊ၵႃႈၼႂ်း ၸဝ်ႈ ၶရိၸ်ႈ၊ၸွမ်း ၵႃႈ ၼင်ႇ ဢၼ် ၸဝ်ႈ မီး ဢလူဝ်ႇ လႄႈ ဢဵၼ် ဢၢၼ်း ဝႆႉ ၼၼ်ႉ ဢေႃႈ။- 6ဢွၼ်ၵၼ် ယွင်ႈယေႃး မုၼ်သရေႇ ၽြႃးပဵၼ်ၸဝ်ႈ၊ဢိၵ်ႇတင်း ၵျေးၸူး ဢၼ် ဢဝ် လုၵ်ႈ ႁၵ်ႉ မၼ်းၸဝ်ႈ ပၼ် တီႈ ႁဝ်း ၼၼ်ႉ တႃႉ ႁဝ်း။- 7ၵႃႈတီႈ လုၵ်ႈၸဝ်ႈ ၼၼ်ႉ၊ႁဝ်း လႆႈ ၶၢမ်ႇ ဢဝ် ၵျေးၸူး တၢင်း ဢၼ် ထုတ်ႇ ဢဝ် လူၺ်ႈ လိူတ်ႈ မျၢတ်ႈ မၼ်းၸဝ်ႈ၊လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ၸွမ်း လူၺ်ႈ ၵျေးၸူး ၸဝ်ႈ ဢၼ် ယႂ်ႇ ၼမ်ၼႃႇ ၼၼ်ႉ လႄႈ၊- 8ပၼ် ႁႂ်ႈ ႁဝ်း လိူင်ႇ ၼမ် ၼႂ်း ပိင်ႇၺႃႇ၊ဢိၵ်ႇတင်း တၢင်း ႁု တၢင်း ႁၼ် ၵူႈၸိူဝ်ႉၵူႈပိူင် ဢေႃႈ။ 9မၼ်းၸဝ်ႈ ၼႄပျႃး တီႈ ႁဝ်း ႁႂ်ႈ ႁု လွင်ႈတၢင်း ဢၼ် လိုၵ်ႉ ဢၼ် လမ်ႇ၊ဢလူဝ်ႇ မၼ်းၸဝ်ႈ ဢၼ် ၸွမ်း လူၺ်ႈ ၸႂ် ၸေႇတၼႃႇ မီး လႄႈ ၶိုင် ပွင် ဝႆႉ ၵႃႈၼႂ်း ႁူဝ်ၸႂ် ၸဝ်ႈ ၼၼ်ႉ၊ႁႂ်ႈ ဢလူဝ်ႇ မၼ်းၸဝ်ႈ လႆႈ ပျေႉၸုမ်ႇ ၼႂ်း ၸဝ်ႈ ၶရိၸ်ႈ၊ဢေႃႈ။- 10လွင်ႈတၢင်း ဢၼ် လိုၵ်ႉ ဢၼ် လမ်ႇ ၼၼ်ႉ ၸမ်ႉ၊ၼႂ်း မိူဝ်ႈ ဢၼ် ၶိင်ႇၵႃႇလႃႉ မၼ်း ၸေး ယဝ်ႉ ၼၼ်ႉ၊မၼ်းၸဝ်ႈ တၵ်း ဢဝ် ၶိူင်ႈပိူင် တင်းသဵင်ႈတင်းလူင် ၸႃႉၸဵမ် ၵႃႈ ဢၼ် မီး ၵႃႈၼိူဝ် ၽႃႉ လႄႈ လိၼ်မိူင်း ႁုပ်ႈ ၸု တွမ် ၵၼ် ဝႆႉ ႁႂ်ႈ ၸဝ်ႈ ၶရိၸ်ႈ၊ပဵၼ် ႁူဝ် ဢေႃႈ။ 11ၶိူင်ႈပိူင် ၵႃႈမီး တင်းသဵင်ႈတင်းလူင် ၼၼ်ႉ လႆႈ ၶၢမ်ႇ တၢင်း ဢၼ် မၼ်းၸဝ်ႈ ႁဵတ်း ပဵၼ် မႃး ၸွမ်းၼင်ႇ မၼ်းၸဝ်ႈ ၵျၢမ်ႇပွင် ဝႆႉ လႄႈ တႅပ်းတတ်းၸႂ် ဝႆႉ ၼၼ်ႉ ဢေႃႈ။ မၼ်းၸဝ်ႈ လိူၵ်ႈ ဢဝ် ႁဝ်း ဝႆႉ ႁႂ်ႈ ပဵၼ် ၵူၼ်း မၼ်းၸဝ်ႈ ၸွမ်းၼင်ႇ ဢၼ် မၼ်းၸဝ်ႈ မီး တၢင်းၵျၢမ်ႇတၢင်းပွင် ဝႆႉ ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ ယဝ်ႉ ဢေႃႈ။- 12ႁဝ်း ၸိူဝ်း ဢၼ် လႆႈ မုင်ႈထႃႈ မွင်းထႃႈ ၸဝ်ႈ ၶရိၸ်ႈ၊မႃး ၵွၼ်ႇ ယဝ်ႉ ၼႆႉ၊လႆႈ ၶၢမ်ႇ တၢင်း ဢၼ် လိူၵ်ႈ ဝႆႉ၊ႁႂ်ႈ ပဵၼ် ၵေႃႉ ဢၼ် ယွင်ႈယေႃး မုၼ် ၵုင်ႇသရေႇ မၼ်းၸဝ်ႈ ဢေႃႈ။ 13ၵႃႈတီႈ မၼ်းၸဝ်ႈ ၼၼ်ႉ၊ဝၢႆးသေ သူ လႆႈ ငိၼ်း တြႃး ဢၼ် ၸိုဝ်ႈ ဢၼ် ၸႂ်ႈ ဢၼ် ဝႃႈ၊ၶၢဝ်ႇတြႃးသိူဝ်းပျေႃႇ ဢၼ် ပဵၼ် တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ လႄႈ သူ ၵေႃႈ လႆႈ ယုမ်ႇမၢတ်ႈ ၸဝ်ႈ ၶရိၸ်ႈ၊သေယဝ်ႉ၊ဝၢႆးသေ သူ ယုမ်ႇမၢတ်ႈ ၼၼ်ႉ၊ၽြႃးပဵၼ်ၸဝ်ႈ တွၵ်ႇၸုမ်ႈ ဝိၺိၺ်ႇ မူတ်းၸၢင်ႇ ၸဝ်ႈ တီႈ သူ ၸွမ်း လူၺ်ႈ ၵတိ ၸဝ်ႈ မီး ၼၼ်ႉ ဢေႃႈ။- 14ဝိၺိၺ်ႇ ၸဝ်ႈ ၼၼ်ႉ၊ဢႃႇမႃႉၶၢမ်ႇ ပၼ် ဢမူၺ်ႇ ဢၼ် ႁဝ်း တၵ်း လႆႈ ႁပ်ႉ ဢဝ် ဢၼ် မၼ်းၸဝ်ႈ မီး ၵတိ ဝႆႉ ပုၼ်ႈ တၵ်း ပၼ် တီႈ ၵူၼ်း မၼ်းၸဝ်ႈ ၼၼ်ႉ လႄႈ ႁႂ်ႈ ႁဝ်း လႆႈ ဢွၼ်ၵၼ် ယွင်ႈယေႃး မုၼ်သရေႇ မၼ်းၸဝ်ႈ ဢေႃႈ။ 15ပိူဝ်ႈ ၼႆ လႄႈ ၸဵမ်မိူဝ်ႈ ၵဝ် လႆႈ ငိၼ်း လွင်ႈ သူ ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ဢိၵ်ႇတင်း လွင်ႈ ဢၼ် သူ ႁၵ်ႉ ၵူၼ်း မူတ်းၸၢင်ႇ တင်းသဵင်ႈတင်းလူင် ၼၼ်ႉ ၸိုင်၊- 16ၵဝ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ၊ၶုၵ်းၸႂ်လႆႈ သူ ၼႂ်း တၢင်း ဢၼ် ၵဝ် သူးတွင်း တႃႇသေႇ ၼၼ်ႉ ဢေႃႈ။- 17ၵဝ် သူးတွင်း လႄႈ ဝႃႈ ၸမ်ႉ၊ႁႂ်ႈ ပေႃႈၸဝ်ႈ ဢၼ် မုၼ် ယႂ်ႇ လႄႈ ပဵၼ် ၽြႃး ၸဝ်ႈႁဝ်း ယေႇသု ၶရိၸ်ႈ၊ၼၼ်ႉ၊ပၼ် ပိင်ႇၺႃႇ ၺၢၼ်ႇ ဢၼ် ပွင်ႇလႅင်း လီ ပုၼ်ႈ ဢၼ် သူ တၵ်း ႁုၸၵ်း မၼ်းၸဝ်ႈ လီ လီ ငၢမ်း ငၢမ်း လႄႈ၊- 18ႁႂ်ႈ မၢၵ်ႇတႃ ႁူဝ်ၸႂ် သူ လႅင်း သႂ် မႃး လႄႈ ၸၢင်ႈ ႁု တၢင်း ဢၼ် မၼ်းၸဝ်ႈ ႁွင်ႉ ဢဝ် သူ၊မီး တီႈ မုင်ႈထႃႈ မွင်းထႃႈ ၸိူဝ်ႉ ၼင်ႇ ႁိုဝ် ၼၼ်ႉ၊လွင်ႈ ဢၼ် မုၼ် ၸေးၸိမ်ႇ ဢမူၺ်ႇ ၸဝ်ႈ ဢၼ် ၵူၼ်း မူတ်းၸၢင်ႇ တင်းလၢႆ လႆႈ ၶၢမ်ႇ ဢဝ် ၼၼ်ႉ ယႂ်ႇ ၼႃႇ ၵႃႈႁိုဝ် ၼၼ်ႉ၊- 19ဢိၵ်ႇတင်း ၸၢင်ႈ ႁု လွင်ႈ ဢၼ် တၼ်းၶူဝ်း ၸဝ်ႈ ဢၼ် ယႂ်ႇ ၼႃႇ ၼၼ်ႉ၊ပွင်ႁဵတ်း ထၢၼ်ႇ ႁိုဝ် ၵႃႈၼႂ်း ႁဝ်း ၸိူဝ်း ဢၼ် ယုမ်ႇမၢတ်ႈ ၼၼ်ႉ ၵဝ် သူးတွင်း ပုၼ်ႈ သူ ဢေႃႈ။- 20တၼ်းၶူဝ်း ၸဝ်ႈ ဢၼ် ပွင်ႁဵတ်း ၼႂ်း ႁဝ်း ၼၼ်ႉ ၸမ်ႉ၊ပဵၼ် မႁႃႇ ႁႅင်း တၼ်းၶူဝ်း ဢႃႇၼုၽေႃႇ ဢၼ် ပွင်ႁဵတ်း ၼႂ်း ၸဝ်ႈ ၶရိၸ်ႈ၊မိူဝ်ႈ ဢၼ် မၼ်းၸဝ်ႈ ႁႂ်ႈ ၸဝ်ႈ ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး သေယဝ်ႉ၊ပၼ် တီႈ ၼင်ႈ ၽၢႆႇ ၶႂႃ မိုဝ်း မၼ်းၸဝ်ႈ၊ၵႃႈၼႂ်း မိူင်းၵၢင်ႁၢဝ် ဢေႃႈ။- 21သုင် သေ ဢၼ် ထွတ်ႈ ဢၼ် မျၢတ်ႈ၊သုင် သေ ၽုင်း တၼ်းၶူဝ်း ဢႃႇၼႃႇ ၸၢၵ်ႈ၊တၢင်း ဢၼ် ဢုပ်ႉပိူင်ႇ၊ဢိၵ်ႇတင်း ၵႃႈၼိူဝ် ၸိုဝ်ႈသဵင် ဢၼ် ၸၢင်ႈ ႁွင်ႉ ႁဵၵ်ႈ ၵၢပ်ႈပၢၼ် မိူဝ်ႈလဵဝ် ၼႆႉ ၵူၺ်းဢမ်ႇၵႃး၊တေႃႇထိုင် ၵၢပ်ႈပၢၼ် ၼႂ်း ဝၼ်း မိူဝ်းၼႃႈ ဢၼ် တေ မႃး ထိုင် ၼၼ်ႉ ဢေႃႈ။- 22ၽြႃးပဵၼ်ၸဝ်ႈ ဢဝ် လွင်ႈတၢင်း ၵႃႈမီး တင်းသဵင်ႈတင်းလူင်၊ဝၢင်း ဝႆႉ ၵႃႈတီႈ တႂ်ႈ တိၼ် ၸဝ်ႈ ၶရိၸ်ႈ၊ႁႂ်ႈ မၼ်းၸဝ်ႈ ပဵၼ် ႁူဝ် ၵႃႈၼိူဝ် လွင်ႈတၢင်း တင်းသဵင်ႈတင်းလူင် ပုၼ်ႈ ၸိူဝ်းၸဝ်ႈ ဢေႃႈ။- 23ၸိူဝ်းၸဝ်ႈ ၼၼ်ႉ ၸမ်ႉ၊ပဵၼ် တူဝ် ၸဝ်ႈ ၶရိၸ်ႈ၊ဢၼ် ပျေႉၸုမ်ႇ လူၺ်ႈ မၼ်းၸဝ်ႈ၊ၸဝ်ႈ ဢၼ် ႁႂ်ႈ ပျေႉၸုမ်ႇ ၵူႈၸိူဝ်ႉၵူႈမဵဝ်း လႄႈ ၵူႈတီႈၵူႈလႅၼ် ဢေႃႈ။
Copyright
Learn More


text:
1"ၼင်ႇ ႁိုဝ် တၵ်း ၵၢင်းလွတ်ႈ တင်း တၢင်း ဢၼ် ၸီႇယၢင်ႇ ၸိုင်၊သူ ယႃႇပေ ၸီႇယၢင်ႇ တႅပ်းတတ်း တီႈ ပိူၼ်ႈ။- 2ၸိူဝ်ႉ ၼင်ႇ သူ ၸီႇယၢင်ႇ တႅပ်းတတ်း ၼၼ်ႉ တၵ်း ၶိုၼ်း လႆႈ ၶၢမ်ႇ တၢင်း ဢၼ် ၸီႇယၢင်ႇ တႅပ်းတတ်း ဢေႃႈ။ ၸိူဝ်ႉ ၼင်ႇ ဢၼ် သူ တူင် ပၼ် ပိူၼ်ႈ ၼၼ်ႉ သူ ၵေႃႈ တၵ်း လႆႈ ၶၢမ်ႇ တၢင်း ဢၼ် တူင် ပၼ် ၶိုၼ်း ဢေႃႈ။- 3ႁဵတ်းသင် လႄႈ ယင်း ဢမ်ႇ ၶုၵ်းၸႂ်လႆႈ သဵၼ်ႈမႆႉ ဢၼ် မီး ၼႂ်း မၢၵ်ႇတႃ မႂ်း လႄႈ ယွၼ်း တူၺ်း မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ၸိူဝ်ႉ ၼင်ႇ ႁိုဝ်။- 4သဵၼ်ႈမႆႉ ယင်း မီး ဝႆႉ ၼႂ်း မၢၵ်ႇတႃ မႂ်း ယူႇ လႄႈ သမ်ႉ လၢတ်ႈ ဝႃႈ၊ 'ႁႂ်ႈ ၵဝ် လႆႈ ဢဝ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ မႂ်း ဢွၵ်ႇ သေၵမ်း၊' ဝႃႈၼႆ တၵ်း လၢတ်ႈ တီႈ ပီႈၼွင်ႉ မႂ်း လႆႈ ၸိူဝ်ႉ ၼင်ႇ ႁိုဝ်။- 5ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၼႆႉ႟၊ဢဝ် သဵၼ်ႈမႆႉ ဢၼ် မီး ၵႃႈၼႂ်း မၢၵ်ႇတႃ မႂ်း ဢွၵ်ႇ ဢွၼ်တၢင်း တႃႉ။ ဝၢႆး ၼၼ်ႉ ၸင်ႇ မၢၵ်ႇတႃ မႂ်း တၵ်း ႁၼ် လႅင်း လီ လီ လႄႈ တေ ၸၢင်ႈ ဢဝ် ဢွၵ်ႇ မုၼ်ႈ ၽွင် ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ပႅတ်ႈ လႆႈ ဢေႃႈ။ 6"ယႃႇပေ ဢဝ် ၶိူင်ႈပိူင် ဢၼ် မူတ်းၸၢင်ႇ ပၼ် တီႈ မႃ လႄႈ ယႃႇပေ ဢဝ် သႅင် ပူးလႄး ရတၼႃႇ တမ်း ဝၢင်း ပၼ် ၵႃႈတီႈ ၽၢႆႇၼႃႈ မူ၊ၶဝ် တၵ်း ယဵပ်ႇ ပႅတ်ႈ လႄႈ သမ်ႉ တၵ်း ဝၢႆႇ ၶိုၼ်း မႃး ၶူပ်း မႂ်း ဢေႃႈ။ 7"ယွၼ်း တႃႉ။ သူ တၵ်း လႆႈ ဢေႃႈ။ ႁႃ တႃႉ။ သူ တၵ်း ထူပ်း ႁၼ် ဢေႃႈ။ တွႆႇ တႃႉ။ ၽၵ်းတူ တၵ်း ၽုၺ်ႇ ပၼ် ဢေႃႈ။- 8ၵူႈ ၵေႃႉ ဢၼ် ယွၼ်း ၼၼ်ႉ လႆႈ ဢေႃႈ။ ၵေႃႉ ဢၼ် ႁႃ ၵေႃႈ ထူပ်း ဢေႃႈ။ ၵေႃႉ ဢၼ် တွႆႇ ၽၵ်းတူ ၵေႃႈ ၽုၺ်ႇ ပၼ် ဢေႃႈ။- 9ၼႂ်း သူ ၼႆႉ၊မီး ၽူႈလႂ် မိူဝ်ႈ ဢၼ် လုၵ်ႈလၢင်း သူ ယွၼ်း ၶဝ်ႈမုၼ်း ၼၼ်ႉ သမ်ႉ ဢဝ် မၢၵ်ႇႁိၼ် ပၼ် တီႈ ၶဝ် လႄႈ၊- 10မိူဝ်ႈ ဢၼ် လုၵ်ႈလၢင်း သူ ယွၼ်း ပႃ ၸိုင်၊သမ်ႉ တၵ်း ဢဝ် ငူး ပၼ် တီႈ ၶဝ် ၼၼ်ႉ ၸွင်ႇ မီး ႁိုဝ်း။- 11သင် ဝႃႈ၊ၵူၼ်း ဢၼ် ႁၢႆႉမိူၵ်ႈ တၢၼ်ႇ သူ ၼႆႉ တေႃႈယင်း ၸၢင်ႈ မေႃ ဢဝ် ဢၼ် လီ ဢၼ် ငၢမ်း ပၼ် တီႈ လုၵ်ႈလၢင်း သူ ယူႇ ၸိုင်၊ပေႃႈၸဝ်ႈ သူ ဢၼ် မီး ၵႃႈၼိူဝ် မိူင်းၵၢင်ႁၢဝ် ၼၼ်ႉ ယဵင်ႈၶႅၼ်း တၵ်း ပၼ် ၶိူင်ႈပိူင် ဢၼ် လီ ဢၼ် ငၢမ်း တီႈ ၶဝ် ၸိူဝ်း ဢၼ် သူးတွင်း လဝ်ႈ ယွၼ်း တီႈ မၼ်းၸဝ်ႈ ၼၼ်ႉ ဢေႃႈ။ 12"ၸိူဝ်ႉ ၼင်ႇ ဢၼ် သူ ၶႂ်ႈႁႂ်ႈ ပိူၼ်ႈ ႁဵတ်း တီႈ သူ ၼၼ်ႉ၊သူ ၵေႃႈ ႁဵတ်း တီႈ ပိူၼ်ႈ ၸိူဝ်ႉ ၼင်ႇ ၼၼ် တႃႉ။ ဢၼ် ၼႆႉ ၸမ်ႉ၊ပဵၼ် ငဝ်ႈ ၵျၢမ်း ပိင်းၺၢပ်ႈတြႃး၊ဢိၵ်ႇတင်း ၵျၢမ်း ဢၼႃႇၵတ်ႉတိ ဢေႃႈ။ 13"ၶဝ်ႈ ၽၵ်းတူ ႁူး ၵႅပ်ႈ ၼၼ်ႉ တႃႉ။ လွင်ႈ မၼ်း ၸမ်ႉ၊တၢင်း ဢၼ် ႁွတ်ႈ ၽႅဝ် တီႈ ဢၼ် လုလႅဝ် ၼၼ်ႉ မီး ၽၵ်းတူ ဢၼ် ႁူး ၵႂၢင်ႈ သေလႄႈ သဵၼ်ႈတၢင်း မၼ်း ပႆ ငၢႆႈ ၼၼ်ႉ ၵူၼ်း ၶဝ်ႈ ၸွမ်း ပႆ ၸွမ်း ၼၼ်ႉ ၼမ် ၵိုၼ်း ၼႃႇ ဢေႃႈ။- 14ၽၵ်းတူ ဢိၵ်ႇတင်း သဵၼ်ႈတၢင်း ဢၼ် ၵႂႃႇ ထိုင် တၢင်း ဢၼ် ဢသၢၵ်ႈလိပ်း ၼၼ်ႉ မီး ႁူး ဢၼ် ၵႅပ်ႈ ၼႃႇ လႄႈ ၶဝ် ၸိူဝ်း ဢၼ် ႁႃ ၺႃး ၽၵ်းတူ ၼၼ်ႉ မီး ၵေႇ ၼႃႇ ဢေႃႈ။ 15"တီႈ မိၵ်ႉသႃႇ ပရေႃးၽႅတ်ႈ ၼၼ်ႉ ႁဵတ်း သတိ လႄႈ ဝႄႈ ပႅတ်ႈ တႃႉ။ ၼႂ်း ၸႂ် ၶဝ် ပဵၼ် မႃၼႆး ဢၼ် လိူင်း ၵျၢမ်း ၼႃႇ ဢေႃႈ။ ၵူၺ်းၵႃႈ၊ၶဝ် ၸၢင်ႈ ႁဵတ်း ႁၢင်ႈ ပဵၼ် တူဝ် သူဝ်း သေလႄႈ မႃး တီႈ သူ ဢေႃႈ။- 16ဢၼ် တၵ်း ႁုၸၵ်း ၶဝ် ၸမ်ႉ၊ၸိူဝ်ႉ ၼင်ႇ ဢၼ် တူၼ်ႈ ၶိူဝ်း ၼၢမ် ဢမ်ႇ ၸၢင်ႈ မၢၵ်ႇ မၢၵ်ႇၸပိတ်ႉ လႆႈ၊တူၼ်ႈၼၢမ် ဢမ်ႇ ၸၢင်ႈ မၢၵ်ႇ မၢၵ်ႇလိူဝ်ႇ လႆႈ ၼၼ်ႉ တူၺ်း တၢင်းႁဵတ်း ၶဝ် လႄႈ ႁု သၽေႃး ၶဝ် ၼၼ်ႉ လႆႈ ယူႇ ဢေႃႈ။- 17တူၺ်း မၢၵ်ႇ လႄႈ ႁု သၽေႃး တူၼ်ႈ မၼ်း လႆႈ ဢေႃႈ။ တူၼ်ႈ ဢၼ် လီ ၼၼ်ႉ ၸၢင်ႈ မၢၵ်ႇ မၢၵ်ႇ ဢၼ် လီ ဢေႃႈ။ တူၼ်ႈ ဢၼ် ဢမ်ႇလီ ၼၼ်ႉ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ ဢေႃႈ။- 18ၼႄး ၼိုင်ႈ ၸမ်ႉ၊တူၼ်ႈ ဢၼ် လီ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ။ တူၼ်ႈ ဢၼ် ဢမ်ႇလီ ၵေႃႈ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် လီ လႆႈ။- 19တူၼ်ႈ ဢၼ် မၢၵ်ႇ မၢၵ်ႇ ဢၼ် ဢမ်ႇလီ ၸိူဝ်း ၼၼ်ႉ ၸိုင်၊ၸၢင်ႈ လႆႈ ၶၢမ်ႇ တၢင်း ဢၼ် ပွမ်ႈ ပႅတ်ႈ လႄႈ ထိမ်ႈသႂ်ႇ ၵႃႈၼႂ်း ၽႆး ၵူၺ်း ဢေႃႈ။- 20ပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ သူ တၵ်း ႁုၸၵ်း မိၵ်ႉသႃႇ ပရေႃးၽႅတ်ႈ ၸိူဝ်း ၼၼ်ႉ ၼႂ်း တၢင်း ဢၼ် ၶဝ် ႁဵတ်း ၼၼ်ႉ ဢေႃႈ။ 21"ၶဝ် ၸိူဝ်း ဢၼ် ႁွင်ႉ ၵဝ် လႄႈ ဝႃႈ၊ 'ၸဝ်ႈႁဝ်း၊ၸဝ်ႈႁဝ်း၊' ဝႃႈ ၼင်ႇ ၼႆ ၼၼ်ႉ တေ လႆႈ ၶဝ်ႈ မိူင်းၵၢင်ႁၢဝ် ၸဝ်ႈ ၵူႈၵေႃႉ ဢမ်ႇၸႂ်ႈ။ ၵေႃႉ ဢၼ် ၵမ်ၵျၢင်ႉ ၸွမ်းၼင်ႇ ဢလူဝ်ႇ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ၼၼ်ႉ ၵူၺ်း တၵ်း လႆႈ ၶဝ်ႈ ဢေႃႈ။- 22ၼႂ်း ဝၼ်း ၼၼ်ႉ ၵူၼ်း ၼမ်ၼႃႇ တၵ်း ဢွၼ်ၵၼ် လဝ်ႈလၢတ်ႈ တီႈ ၵဝ် လႄႈ ဝႃႈ၊ 'ၸဝ်ႈ ႁဝ်း၊ၸဝ်ႈ ႁဝ်း၊ႁဝ်းၶႃႈ ၼႆႉ ႁေႃး မွၵ်ႇလၢတ်ႈ တြႃး ၸဝ်ႈႁဝ်း ၼႂ်း ၼႃႇမႃႉ ၸိုဝ်ႈသဵင် ၸဝ်ႈႁဝ်း ယဝ်ႉ ၶႃႈ ဢေႃႈ။ ႁဝ်းၶႃႈ ၼႆႉ ဢိင်ပိုင်ႈ ၸိုဝ်ႈသဵင် ၸဝ်ႈႁဝ်း သေလႄႈ ႁေႃႈ ၽီႁၢႆႉ ဢွၵ်ႇ၊ဢိၵ်ႇတင်း ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး ၼမ်ၼႃႇ ယဝ်ႉ ၶႃႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 23ၵဝ် တၵ်း ၶိုၼ်း လၢတ်ႈ ၵႃႈတီႈ ၶဝ် လႅင်း လႅင်း လႄႈ ဝႃႈ၊ 'ၵဝ် ဢမ်ႇ တွၼ်ႉ ႁုၸၵ်း သူ။ ဢွၵ်ႇ သေ ၵႃႈတီႈ ၵဝ် ၵႂႃႇ တႃႉ။ သူ ၸိူဝ်း ဢၼ် ႁၢႆႉမိူၵ်ႈ ၶဝ်႟၊' ဝႃႈ ၼင်ႇ ၼႆ ဢေႃႈ။ 24"ၵွပ်ႈ လွင်ႈတၢင်း ၼႆႉ လႄႈ ၽူႈလႂ် သေဢမ်ႇဝႃႈ၊ၵေႃႉ ဢၼ် ငိၼ်း ၵႂၢမ်း ၵဝ် သေလႄႈ ပႂ်ႉၵမ် ပႂ်ႉ ၸွမ်း တြႃး ၵဝ် ၸိူဝ်း ၼၼ်ႉ တၵ်း မိူၼ် ၵူၼ်း ဢၼ် မီး ပိင်ႇၺႃႇ သတိ သေလႄႈ ႁဵတ်း ႁိူၼ်း ၵႃႈၼိူဝ် မၢၵ်ႇႁိၼ် လူင် ၼၼ်ႉ ဢေႃႈ။- 25ပိၵ်ႉသမ်ႉ ၽူၼ်တူၵ်း၊လူမ်းထူဝ်း လႄႈ ၼမ်ႉ ၼွင်း မႃး ထိပ်ႇ ၽင်ႈ သေၵေႃႈ ပိူဝ်ႈ ဢၼ် တႄႇတင်ႈ ယူႇ ၵႃႈၼိူဝ် မၢၵ်ႇႁိၼ် ဝႆႉ ၼၼ်ႉ လႄႈ တေ ဢမ်ႇ လူမ်ႉ ဢမ်ႇ ပင်း လႆႈ ဢေႃႈ။ 26"ၵူၺ်းၵႃႈ၊ၵေႃႉ ဢၼ် ငိၼ်း ၵႂၢမ်း ၵဝ် သေလႄႈ ဢမ်ႇ ပႂ်ႉ ဢမ်ႇ ၸွမ်း တြႃး ၵဝ် ၸိူဝ်း ၼႆႉ ၼၼ်ႉ ၸမ်ႉ၊တၵ်း မိူၼ် ၵူၼ်းငိူဝ်ႈ ဢၼ် ႁဵတ်း ႁိူၼ်း ၵႃႈၼိူဝ် သၢႆး ၼၼ်ႉ ဢေႃႈ။- 27မိူဝ်ႈ ဢၼ် ၽူၼ်တူၵ်း၊လူမ်းထူဝ်း လႄႈ ၼမ်ႉ ၼွင်း မႃး ထိပ်ႇ ၽင်ႈ ၼၼ်ႉ၊သၢႆး ၶူင် လႄႈ ႁိူၼ်း ၼၼ်ႉ လူမ်ႉ ပင်း ၵႂႃႇ ဢေႃႈ။ တၢင်း ဢၼ် လူမ်ႉ ပင်း ၼၼ်ႉ ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ၸဝ်ႈ ယေႇသု၊ႁေႃးလၢတ်ႈ ဢေႃႈ။ 28မိူဝ်ႈ ဢၼ် ၸဝ်ႈ ယေႇသု၊ႁေႃးလၢတ်ႈ တြႃး တေႇသၼႃႇ ၸဝ်ႈ သုတ်း ၵႂႃႇ ယဝ်ႉ ၼၼ်ႉ မူႇၵူၼ်း တင်းလၢႆ ဢွၼ်ၵၼ် ဢၢမ်း တၢင်း ဢၼ် မၼ်းၸဝ်ႈ ႁေႃးလၢတ်ႈ သင်ႇ သွၼ် ၸိူဝ်း ၼၼ်ႉ ၼႃႇ လူင်လၢင် ဢေႃႈ။- 29ၵွပ်ႈပိူဝ်ႈ တၢင်း ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ ပႃး ဢႃႇၼႃႇ တၼ်းၶူဝ်း လႄႈ ပႅၵ်ႇပိူင်ႈ ၵၼ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ဢေႃႈ။
Copyright
Learn More


text:
1ဝၢႆး ၼၼ်ႉ ႁႃႈ ဝၼ်း၊ၶုၼ် ယဵၸ်ႈပရေႃးႁဵၵ်ႈဢႃႇၼၼိ၊ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵမ်ႈၽွင်ႈ တင်း ၽူႈ ၵႄႈ ၵႂၢမ်း ဢမု ၼႂ်း လုမ်း၊ဢၼ် လႆႈ ၸိုဝ်ႈ တေးရတုလု၊ၶဝ်၊လူင်း ၵႂႃႇၸူး တီႈ ဝဵင်း ၵေႇသရိ၊လႄႈ ၶဝ်ႈ ၸူး ၵႃႈတီႈ ၶုၼ် ၽေးလိတ်ႉ၊သေယဝ်ႉ၊လဝ်ႈ တၢင်ႇ ဢမု သႂ်ႇ သြႃႇ ပေႃးလု၊ဢေႃႈ။- 2ၸင်ႇ ႁွင်ႉ ဢဝ် သြႃႇ ပေႃးလု၊မႃး သေလႄႈ တေးရတုလု၊ၵေႃႈ၊လဝ်ႈလၢတ်ႈ ၵႂၢမ်း ဢၼ် တၢင်ႇ ဢပျတ်ႈ တီႈ မၼ်း လႄႈ ဝႃႈ ၸမ်ႉ။ "ၸဝ်ႈ ဢၼ် မုၼ် ယႂ်ႇ ၼႃႇ ၶႃႈ႟။ ၵွပ်ႈ လူၺ်ႈ ၵုင်ႇ မုၼ် ပိင်ႇၺႃႇ ၸဝ်ႈႁဝ်း လႄႈ ႁဝ်းၶႃႈ လႆႈ ယူႇ ၼိမ် ၼိမ် လီ လီ ႁိုင် ၼႃႇ လႄႈ သင်၊ၵွပ်ႈ လူၺ်ႈ ၵုင်ႇ မုၼ် ၵျေးၸူး ဢၼ် ၸဝ်ႈႁဝ်း၊ပွင်ႁဵတ်း ပွင် မႄး ဝၢၼ်ႈမိူင်း လီ ငၢမ်း ၼႃႇ လႄႈ သင်၊- 3ၼႂ်း ၵူႈၸိူဝ်ႉၵူႈပိူင်၊ၵူႈတီႈၵူႈလႅၼ်၊ႁဝ်းၶႃႈ ႁပ်ႉတုင်း ဢဝ် တီႈၶႃႈ လႄႈ ၵျေးၸူး ၸဝ်ႈႁဝ်း ယႂ်ႇ ၼႃႇ ၶႃႈ ဢေႃႈ။- 4ၵဝ်ၶႃႈ၊ယင်း ဢမ်ႇ ၶႂ်ႈ ယႃႉယုၵ်ႉ ၸဝ်ႈႁဝ်း ႁိုင် ၼႃႇ လႄႈ ၶႅၼ်းတေႃႈ ၸဝ်ႈႁဝ်း ဢဵတ်းလူ ယိူၼ်ႉၶၢမ်ႇ၊ထွမ်ႇငိၼ်း ၵႂၢမ်း ဢၼ် ၵဝ်ၶႃႈ တၵ်း လၢတ်ႈ ဢိတ်းဢွၼ်ႇ ၼိုင်ႈ ၼႆႉ သေၵမ်း တီႈၶႃႈ ဢေႃႈ။- 5ႁဝ်းၶႃႈ ထူပ်း ႁၼ် လွင်ႈ ဢၼ် ၵေႃႉ ၼႆႉ ပဵၼ် ၵူၼ်း ယႃႉ ၵူၼ်း ၵဝ်း၊ၵူၼ်း ဢၼ် တိုၵ်းယူင်း ၵူၼ်း မဵဝ်း ၵျူး၊တင်းလၢႆ ၵူႈတီႈၵူႈလႅၼ် ႁႂ်ႈ ယုင်ႈ ဢူၼ် သၢၼ် ၶတ်း လႄႈ ပဵၼ် ၵူၼ်း ဢၼ် ဢွၼ်ႁူဝ် ၵႃႈၼႂ်း ၶဝ် ၸိူဝ်း ဢၼ် ၶဝ်ႈ မုၵ်ႉၸုမ်း ၵူၼ်း ဝဵင်း ၼႃႇၸရႅတ်ႈ၊ၼၼ်ႉ တီႈၶႃႈ ဢေႃႈ။- 6မၼ်း ယင်း ဢၢင်ႈ ႁဵတ်း ႁႂ်ႈ ၵျွင်း ပိၵ်ႈမၢၼ်ႇ ၸဝ်ႈ ၵူဝ်ႈၵိူၵ်ႇ လႄႈ ႁဝ်းၶႃႈ တိဢဝ် မၼ်း သေယဝ်ႉ၊ဢၢင်ႈ တၵ်း ၸီႇယၢင်ႇ ၸွမ်းၼင်ႇ ထုင်းတြႃး ႁဝ်းၶႃႈ၊ၶႃႈ ဢေႃႈ။- 7ၵူၺ်းၵႃႈ၊ၸဝ်ႈၵွၼ်း တပ်ႉသိုၵ်း လုသိ၊မႃး သေလႄႈ ႁိမ် ဢဝ် တူဝ် မၼ်း ၵႃႈၼႂ်း မိုဝ်း ႁဝ်းၶႃႈ ၵႂႃႇ လႄႈ၊- 8ပူင်ဢမိင်ႉ၊ႁႂ်ႈ ဢဝ် ဢမု ၼႆႉ လွႆး ဢၢပ်ႈပၼ် တီႈ ၸဝ်ႈႁဝ်း တီႈၶႃႈ ဢေႃႈ။ ပေႃး ၸဝ်ႈႁဝ်း ၸႅတ်ႈထၢမ် ၵေႃႉ ၼႆႉ ၸိုင်၊တူဝ် ၸဝ်ႈႁဝ်း တၵ်း လႆႈ ႁု လွင်ႈတၢင်း ဢၼ် ႁဝ်းၶႃႈ တၢင်ႇ ဢပျတ်ႈ တီႈ မၼ်း တင်းသဵင်ႈတင်းလူင်၊လီ လီ ငၢမ်း ငၢမ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵႂၢမ်း မၼ်း ၼႆႉ မၢၼ်ႇမႅၼ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ဢၼ် ၶုၼ် ၽေးလိတ်ႉ၊ၼႄ မိုဝ်း တီႈ သြႃႇ ပေႃးလု၊ႁႂ်ႈ မၼ်း လၢတ်ႈၼႄ လႄႈ သြႃႇ ပေႃးလု၊ၵေႃႈ လဝ်ႈလၢတ်ႈ လႄႈ ဝႃႈ၊ "ၵဝ်ၶႃႈ ႁု လွင်ႈ ဢၼ် ၸဝ်ႈႁဝ်း ပဵၼ် ၵေႃႉ ဢၼ် လႆႈ ဢုပ်ႉပိူင်ႇ ၵူၼ်း မဵဝ်း ၼႆႉ ပီ မိူင်း ၼမ်ၼႃႇ ယဝ်ႉ လႄႈ ၵဝ်ၶႃႈ မီး တၢင်း ဢၼ် ၸူမ်းသိူဝ်း ႁတ်းႁၢၼ်၊ႁႂ်ႈလႆႈ လဝ်ႈလၢတ်ႈ ၵႂၢမ်း ဢၼ် ၵႅတ်ႇၶႄ တူဝ်ၸဝ်ႈၵဝ်ႇ ၽၢႆႇၼႃႈ ၸဝ်ႈႁဝ်း ၶႃႈ ဢေႃႈ။- 11ၵႃႈ ၼင်ႇ ဢၼ် ၸဝ်ႈႁဝ်း သိုပ်ႇ ႁု ၸွမ်း လႆႈ ၼၼ်ႉ၊မိူဝ်ႈ ပူၼ်ႉမႃး ဢမ်ႇ ႁိုင် သေ သိပ်း သွင် ဝၼ်း ၼၼ်ႉ၊ၵဝ်ၶႃႈ ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊လႄႈ ႁဵတ်းဝၢတ်ႈ ၽြႃးပဵၼ်ၸဝ်ႈ တီႈၶႃႈ ဢေႃႈ။- 12ၵူၼ်း မဵဝ်း ၵျူး၊ၸိူဝ်း ၼႆႉ၊ဢမ်ႇ လႆႈ ႁၼ် ၵဝ်ၶႃႈ တိူင်ႇပၢင်ႇ ထဵင် ၵၼ် တင်း ၽူႈလႂ် သေၵေႃႉသေၵူၼ်း၊ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ဢမ်ႇ လႆႈ ႁၼ် ၵဝ်ၶႃႈ တိုၵ်းယူင်း ၸူဝ်း ဢဝ် ၵူၼ်း သေၵေႃႉသေၵူၼ်း၊ႁႂ်ႈ ယုင်ႈ ဢူၼ် မေႃးမႄး ၵႃႈၼႂ်း ၸရွပ်ႈ ႁေႃးတြႃး ဢမ်ႇၼၼ် ၵႃႈတီႈ သေ တီႈ သေ လႅၼ် ၵႃႈၼႂ်း ဝဵင်း ၼၼ်ႉ ၶႃႈ။- 13မိူၼ်ၼင်ႇ ၼၼ် ၶဝ် ဢမ်ႇ ၸၢင်ႈ ၼႄပျႃး သၢၵ်ႈသေႇ တီႈ ဢၼ် ၶဝ် တၢင်ႇ ဢပျတ်ႈ ၵဝ်ၶႃႈ မိူဝ်ႈလဵဝ် ၼႆႉ လႆႈ ၶႃႈ။- 14ၼႂ်းဝႃႈၼၼ် သေၵေႃႈ၊ၵဝ်ၶႃႈ ႁပ်ႉ ၶၢမ်ႇ တီႈ ၸဝ်ႈႁဝ်း လွင်ႈ ဢၼ် ၵဝ်ၶႃႈ ၵူဝ်းၵႂၢႆႇ ထႃႇဝရႃႉ ၽြႃး၊ဢၼ် ပူႇမွၼ်ႇ ႁဝ်း ၶဝ် ၵူဝ်းၵႂၢႆႇ ၼၼ်ႉ ၵမ်ၵျၢင်ႉ ၸွမ်း ၽႃႇသႃႇ တြႃး ဢၼ် ၶဝ် ဝႃႈ၊ၽႃႇသႃႇ တြႃး ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၼၼ်ႉ ၶႃႈ ဢေႃႈ။ လိူဝ် သေ ၼၼ်ႉ၊ၵဝ်ၶႃႈ ယုမ်ႇမၢတ်ႈ ၵႃႈ ဢၼ် တႅမ်ႈ ဝႆႉ ၵႃႈၼႂ်း ၵျၢမ်း ပိင်းၺၢပ်ႈတြႃး၊ဢိၵ်ႇတင်း ၵျၢမ်း ပရေႃးၽႅတ်ႈ တင်းလၢႆ တီႈၶႃႈ ဢေႃႈ။- 15ၵဝ်ၶႃႈ ဢိင်ပိုင်ႈ ၽြႃးပဵၼ်ၸဝ်ႈ လႄႈ မုင်ႈထႃႈ မွင်းထႃႈ မိူၼ် မိူၼ် ၵၼ် တင်း တၢင်း ဢၼ် ၶဝ် မုင်ႈထႃႈ မွင်းထႃႈ ဢၼ် ဝႃႈ၊ၵူၼ်း တင်းသဵင်ႈတင်းလူင် ၸဵမ် ၵူၼ်းလီ လႄႈ ၵူၼ်းၸႃႉ၊တၵ်း လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။- 16ပိူဝ်ႈ ၼႆ လႄႈ ၵဝ်ၶႃႈ ၶတ်းၸႂ် ၵျူဝ်းၸႃး ႁႂ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ၼၼ်ႉ ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ၽၢႆႇၼႃႈ ၽြႃးပဵၼ်ၸဝ်ႈ၊ဢိၵ်ႇတင်း ၽၢႆႇၼႃႈ ၵူၼ်း ယူႇ တႃႇသေႇ ဢေႃႈ။ 17"လိုၼ်းသေ ဢၼ် ဢွၵ်ႇ သေ ဝဵင်း ယေႇရုသလႅမ်ႇ၊ၵႂႃႇ ပီ မိူင်း ႁိုင် ယဝ်ႉ ၼၼ်ႉ၊ၵဝ်ၶႃႈ ပႃး မႃး ငိုၼ်းလူႇ ႁႂ်ႈလႆႈ ၽႄမႅင်ႇ ပၼ် တီႈ ၵူၼ်း မဵဝ်း ၵဝ်ၶႃႈ၊ဢိၵ်ႇတင်း ႁႂ်ႈလႆႈ ႁဵတ်း တၢင်းလူႇ တီႈ ၽြႃးပဵၼ်ၸဝ်ႈ ၶႃႈ ဢေႃႈ။- 18မိူဝ်ႈ ဢၼ် ၵဝ်ၶႃႈ၊ယင်း တိုၵ်ႉ ႁဵတ်း ၸိူဝ်ႉ ၼင်ႇ ၼၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ၸိုင်၊ၶဝ် ထူပ်း ႁၼ် ၵဝ်ၶႃႈ ယင်း ဢမ်ႇ မီး ယူႇ လူၺ်ႈ ၵၼ် တင်း မူႇၵူၼ်း၊ဢမ်ႇ မီး တၢင်း ဢၼ် ႁဵတ်း ဢူၼ် ဢဵၼ် မေႃးမႄး ၵႃႈသင် လႄႈ ႁဵတ်းဝၢတ်ႈ တၢင်း ဢၼ် ႁႂ်ႈ တူဝ် မူတ်းသႂ် ယူႇ ၵူၺ်း ၼၼ်ႉ ဢေႃႈ။ မိူဝ်ႈ ၼၼ်ႉ၊မီး ၵူၼ်း မဵဝ်း ၵျူး၊ၵမ်ႈၽွင်ႈ ဢၼ် လုၵ်ႉ သေ ၵႃႈတီႈ မိူင်း ဢႃႇသိ၊မႃး ၼၼ်ႉ၊ၸင်ႇ ႁဵတ်း တၢင်း ဢၼ် ယုင်ႈယၢင်ႈ ဢူၼ် မေႃး ၶႃႈ ဢေႃႈ။- 19ပေႃး ၶဝ် မီး တီႈ တၵ်း တၢင်ႇ ဢပျတ်ႈ တႄႉ ၸိုင်၊တူဝ် ၶဝ် လီ မႃး လဝ်ႈလၢတ်ႈ ၵႃႈတီႈ ၽၢႆႇၼႃႈ ၸဝ်ႈႁဝ်း ၶႃႈ ဢေႃႈ။- 20ဢမ်ႇၼၼ် ၵေႃႈ၊ႁႂ်ႈ ၶဝ် ၸိူဝ်း ဢၼ် မီး ယူႇ ၵႃႈတီႈ ၼႆႈ ၽုၺ်ႇၼႄ ဢပျတ်ႈ ဢၼ် ၵဝ်ၶႃႈ လႆႈ ႁဵတ်း မႅၼ်ႈ ၼၼ်ႉ သေၵမ်း တႃႉ။- 21လိူဝ် သေ ၵႂၢမ်း ၶေႃႈ ၼိုင်ႈ ဢၼ် ၵဝ်ၶႃႈ ၸုၵ်း ၵႃႈတီႈ ၽၢႆႇၼႃႈ ၶဝ်၊ၵႃႈၼႂ်း လုမ်းလူင် သေလႄႈ ႁွင်ႉသႅၼ်ႇ လႄႈ ဝႃႈ၊ 'ၵဝ်ၶႃႈ လႆႈ ၶၢမ်ႇ တၢင်း ဢၼ် ၸႅတ်ႈထၢမ် ၸီႇယၢင်ႇ ဝၼ်း မိူဝ်ႈၼႆႉ၊ပဵၼ် ၵွပ်ႈပိူဝ်ႈ ၵဝ်ၶႃႈ ယုမ်ႇမၢတ်ႈ တၢင်း ဢၼ် ၵူၼ်းတၢႆ လုၵ်ႉ ၶိုၼ်းလိပ်း ဢေႃႈ၊' ဝႃႈ ၼင်ႇ ၼႆ ဢေႃႈ။" 22မိူဝ်ႈ ၼၼ်ႉ၊ၶုၼ် ၽေးလိတ်ႉ၊ၵေႃႉ ဢၼ် လႆႈ ႁု လွင်ႈ ၽႃႇသႃႇ တြႃး ၼၼ်ႉ လီ လီ ငၢမ်း ငၢမ်း ယဝ်ႉ ၼၼ်ႉ ၸိုင်၊ယူၵ်ႉ သိမ်း ပၢင်ၵုမ် ဢၼ် ၸီႇယၢင်ႇ တြႃး လႄႈ ဝႃႈ၊ "မိူဝ်ႈ ဢၼ် ၸဝ်ႈၵွၼ်း တပ်ႉသိုၵ်း လုသိ၊လူင်း မႃး ၸင်ႇ ၵဝ် တေ ၸႅတ်ႈ ဢမု ၼႆႉ ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 23မၼ်းၸဝ်ႈ ၸင်ႇ ပူင်ဢမိင်ႉ တီႈ ၶုၼ်သိုၵ်း ႁႂ်ႈ ဢဝ် သြႃႇ ပေႃးလု၊ၵႂႃႇ ပႂ်ႉထိင်း ဝႆႉ ယူႇ လီ လီ၊ယႃႇ ႁႂ်ႈ မၼ်း လႆႈ ယူႇ ၵိတ်ႇ ယူႇ ယၢပ်ႇ၊ဢိၵ်ႇတင်း ပၼ် ဢၶႂၢင်ႉ ႁႂ်ႈ ၵေႃႉသႄႈ မၼ်း တင်းလၢႆ၊လႆႈ မႃး ႁဵတ်းလဵင်ႉ ႁဵတ်း လူ ၵႃႈ ဢၼ် မၼ်း လူဝ်ႇ ၼၼ်ႉ ဢေႃႈ။ 24လိုၼ်း ၼၼ်ႉ၊ဢမ်ႇ ႁိုင် ဢမ်ႇ ၼၢၼ်း ၶုၼ် ၽေးလိတ်ႉ၊တင်း မေး မၼ်း ၼၢင်း တရုသိလႃႉ၊ဢၼ် ပဵၼ် ၵူၼ်း မဵဝ်း ၵျူး၊ႁွင်ႉ ဢဝ် သြႃႇ ပေႃးလု မႃး သေယဝ်ႉ၊ထွမ်ႇဢဝ် ၵႂၢမ်း လွင်ႈတၢင်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ဢေႃႈ။- 25မိူဝ်ႈ ဢၼ် သြႃႇ ပေႃးလု၊ႁေႃးလၢတ်ႈ တြႃး တၢင်း ဢၼ် သိုဝ်ႈတေႃႇ၊တြႃး တၢင်း ဢၼ် ၶျုၵ်ႈ တူဝ်ၸဝ်ႈၵဝ်ႇ၊ဢိၵ်ႇတင်း တြႃး တၢင်း ဢၼ် ၸီႇယၢင်ႇ၊ဢၼ် တၵ်း ႁွတ်ႈမႃး ဝၼ်း ၼိုင်ႈ ၼၼ်ႉ၊ၼၼ်ႉ ၸိုင်၊ၶုၼ် ၽေးလိတ်ႉ၊ၵူဝ် ၼႃႇ လူင်လၢင် လႄႈ လၢတ်ႈ ဝႃႈ၊ "တေႃႈလဵဝ် ၼႆႉ ပွၵ်ႈ ၵႂႃႇ လူးၵွၼ်ႇ တႃႉ။ မိူဝ်ႈလႂ် ပေႃး ၵဝ် တၼ်း ၵွၼ်ႇ ၵဝ် ၸင်ႇ တေ ႁွင်ႉ မႂ်း ထႅင်ႈ၊" ဝႃႈ ၼင်ႇ ၼႆ ဢေႃႈ။- 26မၼ်းၸဝ်ႈ မုင်ႈမွင်း သြႃႇ ပေႃးလု၊တၵ်း ပၼ် ငိုၼ်း သူး ငိုၼ်း လၢပ်ႈ ႁႂ်ႈ တူဝ်ၸဝ်ႈၵဝ်ႇ လႆႈ လွတ်ႈ လႄႈ ၵမ်း ၵမ်း ႁွင်ႉ မႃး ဢုပ်ႇၵုမ် မၼ်းၸဝ်ႈ ဢေႃႈ။ 27လိုၼ်းၼၼ်ႉ သွင် ပီ ၶုၼ် ပေႃးၵိၽိတ်ႉတု၊လႆႈ ပုတ်ႈ ဢဝ် ဢရႃႇ ၶုၼ် ၽေးလိတ်ႉ၊ၼၼ်ႉ ယဝ်ႉ လႄႈ ၶုၼ် ၽေးလိတ်ႉ၊ၼၼ်ႉ၊ၶႂ်ႈ ၶၢမ်ႇ ဢဝ် တၢင်း ဢၼ် ၵူၼ်း မဵဝ်း ၵျူး၊ၶဝ် ထုၵ်ႇၸႂ် ၼၼ်ႉ လႄႈ ဢဝ် သြႃႇ ပေႃးလု၊ၶိုၼ်း သႂ်ႇ ထွင်ႇ ဝႆႉ ဢေႃႈ။
Copyright
Learn More


text:
1ဝၢႆး ၼၼ်ႉ၊ၵဝ် ႁၼ် တမၢၼ်ႇၵၢင်ႁၢဝ် သီႇ ပႃး ၸုၵ်း ယူႇ ၵႃႈတီႈ သီႇၸဵင်ႇ လိၼ်မိူင်း လႄႈ ယိပ်းၵမ် ဢဝ် လူမ်း သီႇ ၽၢႆႇ သီႇၼႃႈ ဝႆႉ၊ဢမ်ႇ ႁႂ်ႈ လူမ်း လႆႈ ထူဝ်း ပတ်ႉ ၵႃႈၼိူဝ် လိၼ်မိူင်း၊ၵႃႈၼိူဝ် ပၢင်ႇလၢႆႇ ဢိၵ်ႇတင်း ၵႃႈတီႈ တူၼ်ႈမႆႉ လႂ် ဢေႃႈ။- 2ၵဝ် သမ်ႉ ႁၼ် တမၢၼ်ႇၵၢင်ႁၢဝ် တၢင်ႇ ပႃး၊လုၵ်ႉ ၵႃႈတီႈ ၸဵင်ႇ ဝၼ်း ဢွၵ်ႇ ၼၼ်ႉ ပေႃႇ ဢွၵ်ႇ မႃး လႄႈ ပႃး ဢဝ် တၼ်းသိၵ်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ မႃး ဢေႃႈ။ မၼ်း ၼၼ်ႉ ႁွင်ႉ ပၢဝ်ႇ လူၺ်ႈ သဵင် ဢၼ် ယႂ်ႇ ၼႃႇ လႄႈ လၢတ်ႈ တီႈ တမၢၼ်ႇၵၢင်ႁၢဝ် သီႇ ပႃး ဢၼ် ၽြႃးပဵၼ်ၸဝ်ႈ ပၼ် ဢၶႂၢင်ႉ ၶဝ် ႁႂ်ႈလႆႈ ပၼ် ၽေး လုလႅဝ် တီႈ လိၼ်မိူင်း၊ဢိၵ်ႇတင်း တီႈ ပၢင်ႇလၢႆႇ ၼၼ်ႉ လႄႈ ဝႃႈ၊- 3"ၸူဝ်ႈ ဢၼ် ႁဝ်း ယင်း ဢမ်ႇ ပႆႇ ဢဝ် တၼ်းသိၵ်ႈ တွၵ်ႇ ၵႃႈတီႈ ၼႃႈၽၢၵ်ႇ ၶႃႈ ၽြႃးပဵၼ်ၸဝ်ႈ ႁဝ်း တင်းလၢႆ ၼၼ်ႉ ၸိုင်၊ယႃႇပေ ပၼ် ၽေး လုလႅဝ် ၵႃႈတီႈ လိၼ်မိူင်း၊ၵႃႈတီႈ ပၢင်ႇလၢႆႇ၊ဢိၵ်ႇတင်း ၵႃႈတီႈ တူၼ်ႈမႆႉ တင်းလၢႆ သေၵမ်း၊" ဝႃႈ ၼင်ႇ ၼႆ ဢေႃႈ။- 4မိူဝ်ႈ ၼၼ်ႉ၊ၵဝ် လႆႈ ႁု တၢင်း ဢၼ် ၼပ်ႉ ဢၼ် ဢၢၼ်ႇ ၵူၼ်း ၸိူဝ်း ဢၼ် တၼ်းသိၵ်ႈ ၽြႃးပဵၼ်ၸဝ်ႈ လႆႈ တွၵ်ႇ ဝႆႉ ၵႃႈတီႈ ၼႃႈၽၢၵ်ႇ ၶဝ် ၼၼ်ႉ၊မီး သႅၼ် ပၢႆ သီႇ မိုၼ်ႇ သီႇ ႁဵင် ၵေႃႉ ယဝ်ႉ ၼၼ်ႉ ဢေႃႈ။ ၶဝ် ၼၼ်ႉ၊ပဵၼ် ၸိူဝ်ႉၶိူဝ်း ၵူၼ်း မဵဝ်း ဢိသရေး၊သိပ်း သွင် မဵဝ်း၊- 5- 8ဢၼ် ပဵၼ် ၸိူဝ်ႉၶိူဝ်း ယုတႃႉ၊ရုပိၼ်ႇ၊ၵၢတ်ႉ၊ဢႃႇသျႃႇ၊ၼပ်ႉထလိ၊မၼႃႇသေႇ၊သိမုၼ်ႇ၊လေႇဝိ၊ဢိသၶႃႇ၊ၸေႇပုလုၼ်ႇ၊ယူဝ်းသႅပ်ႈ၊ပိၼ်ႇယႃႇမိၼ်ႇ၊ၸိူဝ်း ၼၼ်ႉ၊ၼႂ်း ယေႈ ၸိူဝ်ႉၶိူဝ်း ၶဝ်ႈပႃး မိုၼ်ႇ ပၢႆ သွင် ႁဵင် ၵေႃႉ ႁင်း ၽႂ် ႁင်း မၼ်း ဢေႃႈ။ 9ဝၢႆးသေ ၼၼ်ႉ၊ၵဝ် တူၺ်း လႄႈ ႁၼ် မုၵ်ႉၵူၼ်း ၸိူဝ်း ၵူၼ်း ဢၼ် ၼမ်ၼႃႇ၊ထၢၼ်ႈပေႃး ၽူႈလႂ် ၵေႃႈ ဢမ်ႇ ၼပ်ႉဢၢၼ်ႇ လႆႈ ၼၼ်ႉ ဢေႃႈ။ ၶဝ် ၼၼ်ႉ၊ဢွၵ်ႇ သေ ၵႃႈတီႈ မဵဝ်း ၸိူဝ်ႉၶိူဝ်း ၵူၼ်း၊ၵူႈၶိူဝ်းၶိူဝ်း၊ၵူၼ်း ၵူႈ မိူင်း မိူင်း လူၺ်ႈ တၢင်း ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း ၼၼ်ႉ၊ၼုင်ႈ မႆ ၶူဝ်း ၽိူၵ်ႇ ၶူဝ်း ၶၢဝ် ယူႇ၊ယိပ်းၵမ် ၵိင်ႇ တူၼ်ႈ မၢၵ်ႇ ၸုၼ်ႇပလုၼ်ႇ လႄႈ မႃး ၸုၵ်း ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ၊ဢိၵ်ႇတင်း ၽၢႆႇၼႃႈ သူဝ်းဢွၼ်ႇ ၸဝ်ႈ ယူႇ ဢေႃႈ။- 10ၶဝ် ႁွင်ႉ ပၢဝ်ႇ လူၺ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "တၢင်း ဢၼ် ၵႄႇၶျွတ်ႈ ၼၼ်ႉ ပဵၼ် မႃး သေ ၵႃႈတီႈ ၽြႃးပဵၼ်ၸဝ်ႈ ႁဝ်း ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ၊ဢိၵ်ႇတင်း ပဵၼ် မႃး သေ ၵႃႈတီႈ သူဝ်းဢွၼ်ႇ ၸဝ်ႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 11တမၢၼ်ႇၵၢင်ႁၢဝ် တင်းသဵင်ႈတင်းလူင် ၸုၵ်း လွမ်ႉႁွပ်ႈ ပလၢင်ႇ ၸဝ်ႈ၊လွမ်ႉႁွပ်ႈ ၵူၼ်း ဢၼ် ဢသၢၵ်ႈ ယႂ်ႇ တင်းလၢႆ၊ဢိၵ်ႇတင်း လွမ်ႉႁွပ်ႈ တူဝ် သတ်ႉတဝႃႇ သီႇ တူဝ် ၼၼ်ႉ သေယဝ်ႉ၊ၶဝ် ဢွၼ်ၵၼ် ၶုပ်ႉမူပ်ႇ ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ လႄႈ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ ယူႇ လႄႈ၊- 12လဝ်ႈလၢတ်ႈ ဝႃႈ၊ "ဢႃမိၼ်ႈ။ ႁႂ်ႈ တၢင်းလီ မၢင်ႇၵလႃႇ လႄႈ မုၼ်ၽုင်း၊ဢိၵ်ႇတင်း ပိင်ႇၺႃႇ လႄႈ တၢင်း ဢၼ် ယွင်ႈယေႃး တၢင်ႇၵျေးၸူး၊ဢိၵ်ႇတင်း ၵုင်ႇသရေႇ လႄႈ ဢႃႇၼႃႇ တၼ်းၶူဝ်း မီး ၵႃႈတီႈ ၽြႃးပဵၼ်ၸဝ်ႈ ႁဝ်း ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ၊" ဝႃႈ ၼင်ႇ ၼႆ ဢေႃႈ။ 13မိူဝ်ႈ ၼၼ်ႉ၊ၼႂ်း ၵူၼ်း ဢၼ် ဢသၢၵ်ႈ ယႂ်ႇ ၸိူဝ်း ၼၼ်ႉ ၵေႃႉ ၼိုင်ႈ ထၢမ် ၵဝ် လႄႈ ဝႃႈ၊ "ၶဝ် ၸိူဝ်း ဢၼ် ၼုင်ႈ ၶူဝ်း ၽိူၵ်ႇ ၶူဝ်း ၶၢဝ် ၸိူဝ်း ၼႆႉ ပဵၼ် ၽူႈလႂ်။ ၶဝ် လုၵ်ႉ ၵႃႈတီႈလႂ် မႃး၊" ဝႃႈ ၼင်ႇ ၼႆ လႄႈ၊- 14ၵဝ် ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈ႟။ ၵဝ်ၶႃႈ ဢမ်ႇ ႁု ၶႃႈ။ ၸဝ်ႈ ႁဝ်း ႁု ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်း ၵေႃႈ လၢတ်ႈ တီႈ ၵဝ် လႄႈ ဝႃႈ၊ "ၶဝ် ၸိူဝ်း ၼႆႉ ပဵၼ် ၶဝ် ၸိူဝ်း ဢၼ် လွတ်ႈ သေ ၽေး တုၵ်ႉၶႃႉ တၢင်း ၽၢၼ် ဢၼ် ယႂ်ႇ လူင် မႃး သေယဝ်ႉ၊ဢဝ် ၶူဝ်းၼုင်ႈ ၶဝ် သၵ်ႉ သၢႆႇ ၵႃႈၼႂ်း လိူတ်ႈ သူဝ်းဢွၼ်ႇ ၸဝ်ႈ ယဝ်ႉ လႄႈ လႆႈ ၽိူၵ်ႇ လီ ၶၢဝ် လီ ဢေႃႈ။- 15ပိူဝ်ႈ ၼႆ လႄႈ ၶဝ် လႆႈ ၸုၵ်း ယူႇ ၵႃႈတီႈ ၽၢႆႇၼႃႈ ပလၢင်ႇ ၽြႃးပဵၼ်ၸဝ်ႈ လႄႈ လႆႈ ႁဵတ်းဝၢတ်ႈ တီႈ ၽြႃး ယူႇ ဝၼ်း ဝၼ်း ၶိုၼ်း ၶိုၼ်း၊ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယဝ်ႉ။ ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ ၼၼ်ႉ ၵေႃႈ၊တၵ်း ၵႅတ်ႇၶႄ ႁႄႉၵင်ႈ ပၼ် ၶဝ် ၵွပ်ႈပိူဝ်ႈ မၼ်းၸဝ်ႈ ယူႇ လူၺ်ႈ ၵၼ် တင်း ၶဝ် ဢေႃႈ။- 16ၵမ်းလိုၼ်း ၶဝ် တၵ်း ဢမ်ႇ လႆႈ တွင်ႉမႆႈ လႄႈ ယၢၵ်ႇၼမ်ႉ ထႅင်ႈ ယဝ်ႉ။ သၢႆလႅတ်ႇ သေဢမ်ႇဝႃႈ၊တၢင်း ဢၼ် မႆႈ ဢၼ် ႁွၼ်ႉ ၵႃႈသင် သေဢမ်ႇဝႃႈ၊တေ ဢမ်ႇ လႆႈ တိူဝ်ႉ ထုၵ်ႇ ယႃႉ ၵဝ်း ၶဝ် ထႅင်ႈ ယဝ်ႉ။- 17လွင်ႈ မၼ်း ၸမ်ႉ၊သူဝ်းဢွၼ်ႇ ၸဝ်ႈ ဢၼ် မီး ယူႇ ၵႃႈတီႈ ၶိုင်ႈၵၢင် ပလၢင်ႇ ၸဝ်ႈ ၼၼ်ႉ တၵ်း လဵင်ႉ တၵ်း ထိင်း ၶဝ် လႄႈ မၼ်းၸဝ်ႈ တၵ်း ဢွၼ် ၶဝ် သူင်ႇ ၵႂႃႇ တီႈ ၼမ်ႉဢွၵ်ႇႁူး ဢၼ် ပၼ် ဢသၢၵ်ႈ ၼၼ်ႉ ဢေႃႈ။ ၽြႃးပဵၼ်ၸဝ်ႈ ၵေႃႈ၊တၵ်း ၸဵတ်ႉ ပၼ် ၼမ်ႉတႃ သေ ၵႃႈတီႈ တႃ ၶဝ် တင်းမူတ်း ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၸဝ်ႈ ယေႇသု၊ၵိူတ်ႇလဵင်ႉ မႃး ၵႃႈၼႂ်း ဝဵင်း ပႅတ်ႉလႁႅမ်ႇ၊မိူင်း ယုတႃႉ၊ၼႂ်း ၸူဝ်ႈပၢၼ် ၶုၼ် ႁေႇရူတ်ႈ၊ပဵၼ် ၸဝ်ႈၽႃႉ ၼၼ်ႉ ဢေႃႈ။ ၼႂ်း ၶိင်ႇၵႃႇလႃႉ ၼၼ်ႉ ၵူၼ်း ဢၼ် မီး ပိင်ႇၺႃႇ ၸိူဝ်း ဢၼ် မေႃ တူၺ်း ၼၢၵ်ႈ ၶၢတ်ႈ လိူၼ် လၢဝ် ၼၼ်ႉ၊လုၵ်ႉ သေ မိူင်း ၽၢႆႇ တၢင်း ဝၼ်းဢွၵ်ႇ ႁွတ်ႈမႃး ၵႃႈတီႈ ဝဵင်း ယေႇရုသလႅမ်ႇ၊လႄႈ၊- 2တွင်ႈထၢမ် လႄႈ ဝႃႈ၊ "ၸဝ်ႈလုၵ်ႈဢွၼ်ႇ ဢၼ် တၵ်း ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ၼၼ်ႉ၊ၵိူတ်ႇလဵင်ႉ မႃး ၵႃႈတီႈလႂ် ၶႃႈ။ ႁဝ်းၶႃႈ လႆႈ ႁၼ် လၢဝ် မၼ်းၸဝ်ႈ ပေႃႇ ဢွၵ်ႇ မႃး ၽၢႆႇ တၢင်း မိူင်း ဝၼ်းဢွၵ်ႇ ပုၼ်ႉ လႄႈ၊ႁဝ်းၶႃႈ ၸွမ်း ႁွတ်ႈ ၽႅဝ် မႃး ၼႆႉ ႁႂ်ႈလႆႈ ၶုပ်ႉဝႆႈ မၼ်းၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 3မိူဝ်ႈ ဢၼ် ၶုၼ် ႁေႇရူတ်ႈ၊လႆႈ ငိၼ်း လွင်ႈတၢင်း ၼၼ်ႉ ၸိုင်၊မီး ၸႂ် ဢၼ် ယုင်ႈယၢင်ႈ ၵူဝ်ႁႄ ၼႃႇ ဢေႃႈ။ ၵူၼ်း ဝဵင်း ယေႇရုသလႅမ်ႇ၊ၸိူဝ်း ဢၼ် လႆႈ ငိၼ်း ၵေႃႈ တူၵ်းၸႂ် ၵႂၢင်ၸႂ် ၼႃႇ ဢေႃႈ။- 4ၶုၼ်လူင် ၸင်ႇ ႁွင်ႉ ဢဝ် ၵႃႈ ပဵၼ် ယဵၸ်ႈပရေႃးႁဵၵ်ႈ လူင်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ မႃး ၸုတုမ် တွင်ႈထၢမ် ၶဝ် လႄႈ ဝႃႈ၊ "ၸဝ်ႈ ၶရိၸ်ႈ၊တၵ်း တေ ၵိူတ်ႇလဵင်ႉ မႃး ၵႃႈတီႈလႂ်၊" ဝႃႈ ၼင်ႇ ၼႆ ဢေႃႈ။ 5ၶဝ် ၸိူဝ်း ၼၼ်ႉ ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "တၵ်း ၵိူတ်ႇလဵင်ႉ မႃး ၼႂ်း ဝဵင်း ပႅတ်ႉလႁႅမ်ႇ၊မိူင်း ယုတႃႉ၊ဢေႃႈ။ ဢၼ် ပရေႃးၽႅတ်ႈ တႅမ်ႈ ဝႆႉ ၸမ်ႉ၊- 6"'ဝဵင်း ပႅတ်ႉလႁႅမ်ႇ၊ဢၼ် မီး ၼႂ်း မိူင်း ယုတႃႉ၊ၼႆႉ႟။ မႂ်း ၼႆႉ ပဵၼ် ဝဵင်း လဵၵ်ႉ ဝဵင်း ၼွႆႉ ၵႃႈၼႂ်း မိူင်း ယုတႃႉ၊ၼႆႉ ဢမ်ႇၸႂ်ႈ၊ လွင်ႈ မၼ်း ၸမ်ႉ၊ၶုၼ် ဢၼ် လႆႈ ဢုပ်ႉပိူင်ႇ တၵ်း ပေႃႇ ဢွၵ်ႇ မႃး ၵႃႈၼႂ်း မႂ်း၊ ႁႂ်ႈလႆႈ ဢွၼ်ႁူဝ် မုၵ်ႉၵူၼ်း ၸိူဝ်း ၵူၼ်း ၵဝ် မဵဝ်း ဢိသရေး၊ၼႆႉ ဢေႃႈ။' ဝႃႈၼႆ မီး မႃး ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 7မိူဝ်ႈ ၼၼ်ႉ ၶုၼ် ႁေႇရူတ်ႈ၊ၸင်ႇ ႁွင်ႉ ဢဝ် ၶႅၵ်ႇ ဢၼ် မီး ပိင်ႇၺႃႇ ဢၼ် လုၵ်ႉ တီႈ မိူင်း ၽၢႆႇ တၢင်း ဝၼ်းဢွၵ်ႇ မႃး ၸိူဝ်း ၼၼ်ႉ တဵတ်ႇတဵတ်ႇ သေယဝ်ႉ ထၢမ် တူၺ်း လွင်ႈ ၶိင်ႇၶႃႇ ၽွင်းယၢမ်း ဢၼ် လၢဝ် ပေႃႇမႃး ၼၼ်ႉ ႁႂ်ႈလႆႈ ႁု ထၢင်ႇသႃး လီ ငၢမ်း ယဝ်ႉ ၸင်ႇ၊- 8ပွႆႇၸႂ်ႉ ၶဝ် ၵႂႃႇၸူး တီႈ ဝဵင်း ပႅတ်ႉလႁႅမ်ႇ၊လႄႈ သင်ႇ လၢတ်ႈ ဝႃႈ၊ "ၵႂႃႇ လႄႈ ၶတ်းၸႂ် ႁႃ လုၵ်ႈဢွၼ်ႇ ၼၼ်ႉ တႃႉ။ ပေႃး ထူပ်း ႁၼ် ယဝ်ႉ ၸိုင်၊ၶိုၼ်း မႃး လၢတ်ႈ ပၼ် ၵဝ် ႁႂ်ႈ ၵဝ် ၵေႃႈ လႆႈ ၵႂႃႇ ၶုပ်ႉဝႆႈ မၼ်းၸဝ်ႈ သေၵမ်း၊" ဝႃႈ ၼင်ႇ ၼႆ ဢေႃႈ။ 9ၸွမ်းၼင်ႇ ၵႂၢမ်း ၶုၼ်လူင် ၼၼ်ႉ ၶဝ် ဢွၵ်ႇ ၵႂႃႇ လႄႈ လႆႈ ႁၼ် လၢဝ် ဢၼ် ၶဝ် လႆႈ ႁၼ် ၼႂ်း မိူင်း ဝၼ်းဢွၵ်ႇ ၼၼ်ႉ ထႅင်ႈ လႄႈ ၸူမ်းသိူဝ်း ၼႃႇ လူင်လၢင် ဢေႃႈ။- 10လၢဝ် ၼၼ်ႉ ဢွၼ်ႁူဝ် ၶဝ် ၵႂႃႇ လႄႈ ၵိုတ်း ၼိမ် သဝ်း ယူႇ ၼိူဝ် ၵႃႈတီႈ ၸဝ်ႈလုၵ်ႈဢွၼ်ႇ မီး ၼၼ်ႉ ဢေႃႈ။- 11ၶဝ် ၸင်ႇ ၶဝ်ႈ ၵႂႃႇ ၵႃႈၼႂ်း ႁိူၼ်း သေယဝ်ႉ၊ထူပ်း ႁၼ် ၸဝ်ႈလုၵ်ႈဢွၼ်ႇ မီး ယူႇ လူၺ်ႈ ၵၼ် တင်း မႄႈၸဝ်ႈ မႃႇရိ၊ၼၼ်ႉ လႄႈ ၶဝ် ၶုပ်ႉဝႆႈ မၼ်းၸဝ်ႈ ဢေႃႈ။ ၶဝ် ဢဝ် တင်း ၽၼ်ႇတႃႇ ရတၼႃႇ ဢၼ် ပႃး မႃး ၼၼ်ႉ ဢွၵ်ႇ ယဝ်ႉ ၸင်ႇ၊ဢဝ် ၶမ်း ဢိၵ်ႇတင်း လေႃႇပၢၼ်ႇ၊တင်း မုရၼ်ႇ ဢၼ် ပဵၼ် ၼၢမ်ႇသႃႇ ႁွမ် ၸိူဝ်း ၼၼ်ႉ သၢၵ်ႈလူႇ ဢေႃႈ။ 12လိုၼ်းၼၼ်ႉ ၼင်ႇ ႁိုဝ် ၶဝ် တၵ်း ဢမ်ႇ ၶိုၼ်း ၵႂႃႇ ၵႃႈတီႈ ၶုၼ် ႁေႇရူတ်ႈ၊ၸိုင်၊ထႃႇဝရႃႉ ၽြႃး ပၼ် ပျႃႇတိၵ်ႈ တီႈ ၶဝ် ၼႂ်း တၢင်း ၼွၼ်းၽၼ် လႄႈ၊ၶဝ် ၵေႃႈ ဢွၵ်ႇ မိူဝ်း ၵႂႃႇ ၸွမ်း တၢင်း တၢင်ႇ သဵၼ်ႈ သေ ဢေႃႈ။ 13ဝၢႆးသေ ၵူၼ်း ဢၼ် မီး ပိင်ႇၺႃႇ ၸိူဝ်း ၼၼ်ႉ မိူဝ်း ၵႂႃႇ ယဝ်ႉ ၸိုင်၊တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး ၵႃႈတီႈ ယူဝ်းသႅပ်ႈ၊ၼႂ်း တၢင်း ၼွၼ်းၽၼ် လႄႈ ဝႃႈ၊ "ဢဝ် ၸဝ်ႈလုၵ်ႈဢွၼ်ႇ တင်း မႄႈၸဝ်ႈ သေလႄႈ၊ၶၢႆႉ ၵႂႃႇ ၵႃႈတီႈ မိူင်း ဢေးၵျိပ်ႉ၊ပုၼ်ႉ လႄႈ ယူႇသဝ်း ၵႃႈတီႈ ၼၼ်ႈ တေႃႇထိုင်ႁွတ်ႈ ၵဝ် လၢတ်ႈ ၵႃႈတီႈ မႂ်း ႁႂ်ႈ ၶိုၼ်း ဢွၵ်ႇ မႃး ၼၼ်ႉ တႃႉ။ လွင်ႈ မၼ်း ၸမ်ႉ၊ၶုၼ် ႁေႇရူတ်ႈ၊တၵ်း သွၵ်ႈႁႃ လႄႈ ဢဝ်တၢႆ ၸဝ်ႈလုၵ်ႈဢွၼ်ႇ ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 14ၼႂ်း ၶိုၼ်း ၼၼ်ႉ ၵမ်းလဵဝ် ယူဝ်းသႅပ်ႈ၊လုၵ်ႉ လႄႈ ဢဝ် ၸဝ်ႈလုၵ်ႈဢွၼ်ႇ၊ဢိၵ်ႇတင်း မႄႈၸဝ်ႈ သေ ဢွၵ်ႇ ပၢႆႈ ၵႂႃႇ ၵႃႈတီႈ မိူင်း ဢေးၵျိပ်ႉ၊ပုၼ်ႉ သေယဝ်ႉ၊- 15ယူႇသဝ်း ၵႃႈတီႈ ၼၼ်ႈ တေႃႇထိုင်ႁွတ်ႈ ၶုၼ် ႁေႇရူတ်ႈ၊တၢႆ ဢေႃႈ။ လွင်ႈတၢင်း ၼႆႉ ပဵၼ် ၸွမ်း ၵႃႈ ၼင်ႇ ဢၼ် ထႃႇဝရႃႉ ၽြႃး မီး ပျႃႇတိၵ်ႈ ဢၼ် ပရေႃးၽႅတ်ႈ တႅမ်ႈ ဝႆႉ လႄႈ ဝႃႈ၊ "ၵဝ် ႁွင်ႉ ဢဝ် လုၵ်ႈၸၢႆး ၵဝ် ဢွၵ်ႇ သေ မိူင်း ဢေးၵျိပ်ႉ၊မႃး ယဝ်ႉ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။ 16မိူဝ်ႈ ဢၼ် ၶုၼ် ႁေႇရူတ်ႈ၊ႁု လွင်ႈ ၶႅၵ်ႇ ၸိူဝ်း ဢၼ် မီး ပိင်ႇၺႃႇ မိူင်း ၽၢႆႇ ဝၼ်းဢွၵ်ႇ ၶဝ် ပႅတ်ႉလႅၼ် ယဝ်ႉ ၼၼ်ႉ ၸိုင်၊ၸႂ်လမ် ၶႂ်ႈၸႃႉ လူင်လၢင် လႄႈ ပူင်ဢမိင်ႉ ႁႂ်ႈ ဢဝ်တၢႆ လုၵ်ႈဢွၼ်ႇ ၸၢႆး ဢၼ် ဢသၢၵ်ႈ လႆႈ သွင် ပီ လူင်းတႂ်ႈ ၵႃႈၼႂ်း ဝဵင်း ပႅတ်ႉလႁႅမ်ႇ၊ဢိၵ်ႇတင်း ဝၢၼ်ႈၼွၵ်ႈ ႁိမ်းႁွမ်း ထွၵ်ႈလူၺ်ႈ ၶိင်ႇၶႃႇ ဢၼ် ၵူၼ်း ဢၼ် မီး ပိင်ႇၺႃႇ ၶဝ် မွၵ်ႇလၢတ်ႈ ၼႄ လွင်ႈ လၢဝ် လုၵ်ႈ ၼၼ်ႉ ပေႃႇမႃး မိူဝ်ႈလႂ် ၼၼ်ႉ ဢေႃႈ။- 17လွင်ႈတၢင်း ၼႆႉ ၵေႃႈ ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ယေႇရမိ၊ႁေႃး ဝႆႉ လႄႈ ဝႃႈ။ 18"သဵင် ငိၼ်း မႃး ၵႃႈတီႈ ရႃႇမႃႉ၊ဢေႃႈ။ ပဵၼ် သဵင် ဢၼ် ႁွင်ႉႁႆႈ ပွင်ႉၶၢင်း၊ဢၼ် လီ ငိၼ်းၽၢၼ် ၼႃႇ ဢေႃႈ။ ရႃႇၶေႇလႃႉ၊ႁွင်ႉႁႆႈ ၵွပ်ႈပိူဝ်ႈ လုၵ်ႈလၢင်း မၼ်း သဵင်ႈ ႁၢႆ တၢႆ မူတ်း ယဝ်ႉ ၼၼ်ႉ လႄႈ ႁႆႈ ယူႇ ဢမ်ႇ ပျေႇၸႂ် လႆႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။ 19ဝၢႆးသေ ၶုၼ် ႁေႇရူတ်ႈ၊တၢႆ ယဝ်ႉ ၼၼ်ႉ၊တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး ၼႂ်း တၢင်း ၼွၼ်းၽၼ် တီႈ ယူဝ်းသႅပ်ႈ၊ၵႃႈတီႈ မိူင်း ဢေးၵျိပ်ႉ၊လႄႈ။- 20မီး ဢမိင်ႉ လႄႈ ဝႃႈ၊ "လုၵ်ႉ တႃႉ။ ဢဝ် ၸဝ်ႈလုၵ်ႈဢွၼ်ႇ၊ ဢိၵ်ႇတင်း မႄႈၸဝ်ႈ လႄႈ ပွၵ်ႈ ၶိုၼ်း မိူဝ်း ၵႂႃႇ တီႈ မိူင်း ဢိသရေး၊ပုၼ်ႉ တႃႉ။ ၶုၼ် ၸိူဝ်း ဢၼ် ၵျၢမ်ႇ ႁႃ ဢဝ်တၢႆ ၸဝ်ႈလုၵ်ႈဢွၼ်ႇ ၼၼ်ႉ တၢႆ သဵင်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။- 21ယူဝ်းသႅပ်ႈ၊ၵေႃႈ လုၵ်ႉ လႄႈ ဢဝ် ၸဝ်ႈလုၵ်ႈဢွၼ်ႇ တင်း မႄႈၸဝ်ႈ သေယဝ်ႉ၊ပွၵ်ႈ ၶိုၼ်း မိူဝ်း ၵႂႃႇ တီႈ မိူင်း ဢိသရေး၊သေ ဢေႃႈ။ 22ၵူၺ်းၵႃႈ၊မိူဝ်ႈ ဢၼ် လႆႈ ငိၼ်း ဝႃႈ၊ၶုၼ် ဢႃႇၶေႇလႃႉ၊ပုင်ႇႁၢင်ႈ ၼင်ႈႁေႃ ၼႂ်း ဢရႃႇ ပေႃႈ မၼ်း ၶုၼ် ႁေႇရူတ်ႈ၊ၵႃႈတီႈ ဢိူင်ႇ ယုတႃႉ၊ၼၼ်ႉ ၸိုင်၊ယူဝ်းသႅပ်ႈ၊ၵူဝ် လႄႈ ဢမ်ႇ ႁတ်း ၵႂႃႇ ယူႇ ၵႃႈတီႈ ၼၼ်ႈ။ သမ်ႉ လႆႈ ပျႃႇတိၵ်ႈ တၢင်း ၼွၼ်းၽၼ် ထႅင်ႈ လႄႈ ၵႂႃႇၸူး တီႈ ဢိူင်ႇ ၵႃႇလိလႄး၊ပုၼ်ႉ သေယဝ်ႉ၊- 23တႄႇတင်ႈ ႁဵတ်း ႁိူၼ်း ၼႂ်း ဝဵင်း ၼႃႇၸရႅတ်ႈ၊ဢေႃႈ။ လွင်ႈတၢင်း ၼႆႉ ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တင်းလၢႆ ႁေႃး ဝႆႉ လႄႈ ဝႃႈ၊ "ၸဝ်ႈ ၶရိၸ်ႈ၊ၼၼ်ႉ တၵ်း လႆႈ ႁွင်ႉ ႁဵၵ်ႈ ဝႃႈ၊ၵူၼ်း ဝဵင်း ၼႃႇၸရႅတ်ႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။
Copyright
Learn More


text:
1ၸိူဝ်ႉ ၼင်ႇ ဢၼ် ႁဝ်း ပဵၼ် ၵူၼ်း ႁူမ်ႈ ၵၢၼ် လူၺ်ႈ ၵၼ် တင်း ၽြႃးပဵၼ်ၸဝ်ႈ လႄႈ ႁဝ်း တိုၵ်းယူင်း တွင်းပၢၼ်ႇ သူ ႁႂ်ႈလႆႈ ႁပ်ႉ ဢဝ် ၵျေးၸူး ၽြႃးပဵၼ်ၸဝ်ႈ ၼၼ်ႉ ယႃႇ ႁႂ်ႈ မၼ်း ပဵၼ် ဢၼ် လၢႆ လၢႆ လွၵ်ႇ လွၵ်ႇ ၵႂႃႇ သေၵမ်း။- 2ထွမ်ႇဢဝ် ၵႂၢမ်း ဢၼ် မၼ်းၸဝ်ႈ လၢတ်ႈ ဝႆႉ ဝႃႈ၊ "ၼႂ်း ယၢမ်း မိူဝ်ႈ ဢၼ် ၶိင်ႇ မၼ်း သၢင်ႇထုၵ်ႇ ၼၼ်ႉ ၵဝ် ထွမ်ႇငိၼ်း ၵႂၢမ်း မႂ်း လႄႈ ၼႂ်း ၶိင်ႇ ဝၼ်း ဢၼ် ၵႄႇၶျွတ်ႈ ဢဝ် ၼၼ်ႉ ၵဝ် ၸွႆႈထႅမ် မႂ်း ယဝ်ႉ၊" ဝႃႈ ၼင်ႇ ၼႆ ၼၼ်ႉ ထွမ်ႇဢဝ် တႃႉ။ တူၺ်း လူး။ မိူဝ်ႈလဵဝ် ၼႆႉ၊ပဵၼ် ၶိင်ႇ ဢၼ် သၢင်ႇထုၵ်ႇ ဢေႃႈ။ မိူဝ်ႈၼႆႉ ပဵၼ် ဝၼ်း ဢၼ် ၵႄႇၶျွတ်ႈ ဢဝ် ဢေႃႈ။ 3ၼင်ႇ ႁိုဝ် ၽူႈလႂ် တၵ်း ဢမ်ႇ လႆႈ တၢင်ႇ ဢပျတ်ႈ ၼႃႈၵၢၼ် ႁဝ်း ၸိုင်၊ႁဝ်း ဢမ်ႇ ႁဵတ်း လွင်ႈ ဢၼ် ႁႂ်ႈ ပဵၼ် တၢင်း ဢၼ် ၶတ်းၶႂၢင် တၢင်း ၵႃႈတီႈ ၽူႈလႂ် သေၵေႃႉသေၵူၼ်း။- 4ၵႃႈ ဢၼ် ႁဝ်း ႁဵတ်း ၵူႈၸိူဝ်ႉၵူႈပိူင် ၸိုင်၊ႁဝ်း ၼႄပျႃး လွင်ႈ ဢၼ် ႁဝ်း ပဵၼ် ၵူၼ်း ပွင်ၵၢၼ် ၽြႃးပဵၼ်ၸဝ်ႈ ၼႂ်း တၢင်း ဢၼ် ၸႂ် ယၢဝ်း ယိူၼ်ႉၶၢမ်ႇ လႄႈ ၶၢမ်ႇ ၽေး တုၵ်ႉၶႃႉ၊ဢိၵ်ႇတင်း ၼႂ်း တၢင်း ဢၼ် ၶၢမ်ႇ ယၢပ်ႇၽိုတ်ႇ လႄႈ ၺႃး လွင်ႈ မႆႈၸႂ် ၵိၼ်းၸႂ် ၼၼ်ႉ ဢေႃႈ။- 5ႁဝ်း လႆႈ ၶၢမ်ႇ တၢင်း ဢၼ် ပေႃႉ ယႅၼ်ႉ၊တၢင်း ဢၼ် တူၵ်းထွင်ႇ၊တၢင်း ဢၼ် ၵူၼ်းဝၢၼ်ႈ ၵူၼ်းမိူင်း ႁဵတ်း သုၵ်ႉသၢၵ်ႉ ယုင်ႈယၢင်ႈ တီႈ ႁဝ်း၊ႁဝ်း လႆႈ ႁၢပ်ႇ ၼႃႈၵၢၼ် ဢၼ် ၼၵ်း ၼႃႇ၊ထၢၼ်ႈပေႃး ဢမ်ႇ လႆႈ လပ်း လႆႈ ၼွၼ်း၊ဢမ်ႇ လႆႈ ၵိၼ် လႆႈ ၶူပ်း ဢေႃႈ။- 6ၼႂ်း တၢင်း ဢၼ် ႁဝ်း မီး ၸႂ် မူတ်းသႂ်၊မီး ပိင်ႇၺႃႇ၊ၸၢင်ႈ ယိူၼ်ႉၶၢမ်ႇ လႄႈ ဢဵတ်းလူ ပိူၼ်ႈ ၼၼ်ႉ၊ႁဝ်း ၼႄပျႃး လွင်ႈ ဢၼ် ႁဝ်း ပဵၼ် ၵူၼ်း ပွင်ၵၢၼ် ၽြႃးပဵၼ်ၸဝ်ႈ ဢေႃႈ။ ႁဝ်း ယင်း ၼႄပျႃး ၼႂ်း ႁႅင်း တၼ်းၶူဝ်း ဝိၺိၺ်ႇ မူတ်းၸၢင်ႇ ၸဝ်ႈ၊ၼႂ်း တၢင်းႁၵ်ႉ မႅတ်ႈတႃႇ ဢၼ် ၸႅတ်ႈ၊- 7ၼႂ်း တၢင်း ဢၼ် ႁေႃးလၢတ်ႈ တြႃး ဢၼ် မၢၼ်ႇ ဢၼ် မႅၼ်ႈ၊ဢိၵ်ႇတင်း ၼႂ်း မုၼ်ၽုင်း တၼ်းၶူဝ်း ၽြႃးပဵၼ်ၸဝ်ႈ ဢေႃႈ။ ႁဝ်း ယိပ်းၵမ် တၢင်း သိုဝ်ႈတေႃႇ ၼႂ်း မိုဝ်း ၶွၼ်သၢႆႉ ၶွၼ်ၶႂႃ ဝႆႉ၊မိူၼ် ၸိူဝ်ႉ ၼင်ႇ ၶိူင်ႈ လၢၵ်ႈၼၢၵ်ႈ တႃႇ တေ ႁႄႉၵင်ႈ၊ဢိၵ်ႇတင်း ပုၼ်ႈ တၵ်း တိုၵ်းတေႃး ဢေႃႈ။- 8ႁဝ်း လႆႈ ၶၢမ်ႇ တၢင်း ဢၼ် ယုၵ်ႉယွင်ႈ၊ဢိၵ်ႇတင်း တၢင်း ဢၼ် ယႃႉသရေႇ ဢေႃႈ။ ႁဝ်း လႆႈ ၶၢမ်ႇ တၢင်း ဢၼ် ပိူၼ်ႈ ဝႃႈ ႁၢႆႉ၊ဢိၵ်ႇတင်း တၢင်း ဢၼ် ပိူၼ်ႈ ဝႃႈ လီ ဢေႃႈ။ ပိၵ်ႉသမ်ႉ ပိူၼ်ႈ ထၢင်ႇ ႁဝ်း ပဵၼ် ၵူၼ်း ပႅတ်ႉလႅၼ် သေၵေႃႈ၊ႁဝ်း လၢတ်ႈ ၵႂၢမ်း ဢၼ် ၸိုဝ်ႈ ဢၼ် ၸႂ်ႈ ၵူၺ်း ဢေႃႈ။- 9ပိူၼ်ႈ ဢမ်ႇ ၶႂ်ႈ ႁုၸၵ်း ႁဝ်း သေၵေႃႈ၊ၵူၼ်း ၼမ်ၼႃႇ ႁုၸၵ်း ႁဝ်း ဢေႃႈ။ ပိၵ်ႉသမ်ႉ ပိူၼ်ႈ ထၢင်ႇ ႁဝ်း ပဵၼ် ၸိူဝ်ႉ ၼင်ႇ ၵူၼ်းတၢႆ ဝႆႉ သေၵေႃႈ၊တူၺ်း လူး။ ႁဝ်း ဢသၢၵ်ႈလိပ်း ယူႇ ဢေႃႈ။ ပိၵ်ႉသမ်ႉ လႆႈ ၶၢမ်ႇတၢမ်ႇ သေၵေႃႈ၊ႁဝ်း ယင်း လွတ်ႈ တၢင်းတၢႆ ယူႇ ဢေႃႈ။- 10ပိၵ်ႉသမ်ႉ လႆႈ ၸႂ်လဵၵ်ႉ ၸႂ်ဢူၼ်ႈ သေၵေႃႈ၊ႁဝ်း ယင်း ၸူမ်းသိူဝ်း ယူႇ တႃႇသေႇ ဢေႃႈ။ ပိၵ်ႉသမ်ႉ ႁဝ်း ပဵၼ် မိူၼ် ၵူၼ်းၽၢၼ် သေၵေႃႈ၊ႁဝ်း လႆႈ ႁဵတ်း ႁႂ်ႈ ၵူၼ်း ၼမ်ၼႃႇ မၢၵ်ႈမီး ဢေႃႈ။ ပိၵ်ႉသမ်ႉ ႁဝ်း ပဵၼ် ၸိူဝ်ႉ ၼင်ႇ ၵူၼ်း ဢမ်ႇ မီး သင် သေၵေႃႈ၊ႁဝ်း ပိူင်ႇ ၵူႈၸိူဝ်ႉၵူႈပိူင် ဢေႃႈ။ 11ပီႈၼွင်ႉ ၵူၼ်း ဝဵင်း ၵေႃးရိၼ်ႇထု၊ၶဝ်႟။ ႁဝ်း ပိုတ်ႇ ဢူၵ်း ပိုတ်ႇ ၸႂ်ၵႂၢင်ႈ ၵႂၢင်ႈ လႄႈ ႁေႃးလၢတ်ႈ ပၼ် သူ လႅင်း လႅင်း ယဝ်ႉ ဢေႃႈ။- 12ႁဝ်း ဢမ်ႇၸႂ်ႈ ၵေႃႉ ဢၼ် ၸႂ်သၽေႃး ၵႅပ်ႈ လႄႈ ဢမ်ႇ ႁပ်ႉတုင်း ဢဝ် သူ၊သူ ပဵၼ် ၵေႃႉ ဢၼ် ၸႂ်သၽေႃး ၵႅပ်ႈ လႄႈ ဢမ်ႇ ႁပ်ႉတုင်း ဢဝ် ႁဝ်း ၵူၺ်း ဢေႃႈ။- 13ၵဝ် မၢတ်ႈ သူ ပဵၼ် လုၵ်ႈလၢင်း ၵဝ် လႄႈ ႁႂ်ႈ သူ ပိုတ်ႇ ႁူဝ်ၸႂ် သူ ၵႂၢင်ႈ ၵႂၢင်ႈ မိူၼ် ၸိူဝ်ႉ ၼင်ႇ ႁဝ်း ဢေႃႈ။ 14ယႃႇပေ ႁူမ်ႈ ပွင်း ႁဵတ်းၵၢၼ် လူၺ်ႈ ၵၼ် တင်း ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ၊လွင်ႈတၢင်း ဢၼ် မႅၼ်ႈ တြႃး လႄႈ လွင်ႈတၢင်း ဢၼ် ဢမ်ႇတြႃး ၼၼ်ႉ တေ ႁဵတ်း ၸိူဝ်ႉ ၼင်ႇ ႁိုဝ် ပွင်း ၽေႃႇ ၵၼ် လႆႈ။ ဢၼ် လႅင်း ဢိၵ်ႇတင်း ဢၼ် လပ်းသိင်ႇ တေ ႁဵတ်း ၸိူဝ်ႉ ၼင်ႇ ႁိုဝ် ႁူမ်ႈ ပွင်းၵၼ် လႆႈ။- 15ၸဝ်ႈ ၶရိၸ်ႈ၊တင်း မႃႇၼၢတ်ႈ တေ ႁဵတ်း ႁိုဝ် ၽွမ်ႉၸႂ် ၵၼ် လႆႈ။ ၵေႃႉ ဢၼ် ယုမ်ႇမၢတ်ႈ၊ဢိၵ်ႇတင်း ၵေႃႉ ဢၼ် ဢမ်ႇ ယုမ်ႇမၢတ်ႈ ၼၼ်ႉ ၵေႃႈ တေ မီး လွင်ႈ ၸိူဝ်ႉႁိုဝ် ႁႂ်ႈ ၶဝ် ပဵၼ် ၸႂ်လဵဝ် ၵၼ် လႆႈ။- 16ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ၼၼ်ႉ၊တေ မီး လွင်ႈ ဢၼ် မႅၼ်ႈ ၵၼ် တင်း ႁုၼ်ႇႁၢင်ႈသၢင်းထု လႆႈ ၸိူဝ်ႉ ၼင်ႇ ႁိုဝ်။ လွင်ႈ မၼ်း ၸမ်ႉ၊ႁဝ်း ပဵၼ် ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ဢၼ် မီး ဢသၢၵ်ႈ ယူႇ လႄႈ မႅၼ်ႈ ၸွမ်းၼင်ႇ ဢၼ် ၽြႃးပဵၼ်ၸဝ်ႈ မီး ဢမိင်ႉ လႄႈ ဝႃႈ၊ "ၵဝ် တၵ်း တႄႇ ယူႇ မီး လူၺ်ႈ ၵၼ် တင်း ၶဝ် လႄႈ ၵႂႃႇ မႃး ႁူမ်ႈ လူၺ်ႈ ၵၼ် တင်း ၶဝ် ဢေႃႈ။ ၵဝ် တၵ်း ပဵၼ် ၽြႃးပဵၼ်ၸဝ်ႈ ၶဝ် လႄႈ ၶဝ် ၵေႃႈ တၵ်း ပဵၼ် ၵူၼ်း ၵဝ် ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 17ထႃႇဝရႃႉ ၽြႃး သမ်ႉ မီး ဢမိင်ႉ ထႅင်ႈ လႄႈ ဝႃႈ၊ "သူ ဢွၵ်ႇ သေ ၵႃႈၼႂ်း ၶဝ် လႄႈ ၵႂႃႇ ယူႇ ၵူၺ်းၶေႃ သူ တႃႉ။ ယႃႇပေ တိူဝ်ႉ တၢင်း ဢၼ် ဢမ်ႇ မူတ်းသႂ် ၼၼ်ႉ သေ မဵဝ်း။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၵဝ် တၵ်း ႁပ်ႉတုင်း ဢဝ် သူ ဢေႃႈ။ 18ၵဝ် တၵ်း ပဵၼ် ပေႃႈ သူ လႄႈ သူ တၵ်း ပဵၼ် လုၵ်ႈၸၢႆး လုၵ်ႈယိင်း ၵဝ် ဢေႃႈ၊" ဝႃႈ ၼင်ႇ ၼႆ၊ထႃႇဝရႃႉ ၽြႃး ဢၼ် မီး ဢႃႇၼႃႇ တၼ်းၶူဝ်း ၼၼ်ႉ မီး ဢမိင်ႉ ဢေႃႈ။
Copyright
Learn More


text:
1လိုၼ်း ၼၼ်ႉ၊ၸဝ်ႈ ယေႇသု၊လိူၵ်ႈၵဵပ်း ဢဝ် တပႄးၸဝ်ႈ တၢင်ႇၵေႃႉ ထႅင်ႈ ၸဵတ်း သိပ်း ပၢႆ သွင် ၵေႃႉ သေယဝ်ႉ၊ပွႆႇၸႂ်ႉ ၶဝ် ယေႈ ၸုမ်း သွင် ၵေႃႉ သွင် ၵေႃႉ၊ၵႂႃႇ ဢွၼ်တၢင်း မၼ်းၸဝ်ႈ ၵႃႈတီႈ ဝၢၼ်ႈ ဝဵင်း ၸိူဝ်း ဢၼ် မၼ်းၸဝ်ႈ တေ ၵႂႃႇ ၵူႈတီႈၵူႈလႅၼ် ၼၼ်ႉ ဢေႃႈ။- 2မၼ်းၸဝ်ႈ သင်ႇ လၢတ်ႈ တီႈ ၶဝ် လႄႈ ဝႃႈ ၸမ်ႉ၊ "ၶဝ်ႈ ဢၼ် လီ ပၢတ်ႇ မီး ၼမ်ၼႃႇ ဢေႃႈ။ ၵူၺ်းၵႃႈ၊ၵူၼ်း ပၢတ်ႇ ၶဝ်ႈ မီး ၵေႇ ၼႃႇ ဢေႃႈ။ ပိူဝ်ႈ ၼႆ လႄႈ လဝ်ႈ ယွၼ်း တီႈ ၸဝ်ႈ ၶဝ်ႈ ႁႂ်ႈ ပွႆႇၸႂ်ႉ ၵူၼ်း ပၢတ်ႈ ၶဝ်ႈ မႃး ၼမ် ၼမ် တႃႉ။- 3ၵႂႃႇ တႃႉ။ ၵဝ် ပွႆႇၸႂ်ႉ သူ ၵႂႃႇ မိူၼ် ၸိူဝ်ႉ ၼင်ႇ ၽုင် သူဝ်း ၶဝ်ႈ ၵႃႈၼႂ်း ၽုင် မႃၼႆး ၼၼ်ႉ ဢေႃႈ။- 4ယႃႇပေ ပႃး ထူင်ငိုၼ်း၊ထူင်ပႃး၊ၶႅပ်းတိၼ် သေ ၸိူဝ်ႉ သေ မဵဝ်း။ ယႃႇပေ ၵိုတ်း လႄႈ တၵ်ႉလၢတ်ႈ တေႃႇ ၽူႈလႂ် သေၵေႃႉသေၵူၼ်း ၸွမ်း တႃႈ ၸွမ်း တၢင်း သူ ၼၼ်ႉ။- 5မိူဝ်ႈ ဢၼ် ၶဝ်ႈ ၵႃႈၼႂ်း ႁိူၼ်း လႂ် သေဢမ်ႇဝႃႈ၊ 'ႁႂ်ႈ ႁိူၼ်း ၼၼ်ႉ မီး မၢင်ႇၵလႃႇ သေၵမ်း လူၺ်ႈ၊' ဝႃႈၼႆ သူင်ႇ ပၼ် မႅတ်ႈတႃႇ ဢွၼ်တၢင်း တႃႉ။- 6ပေႃး ၵူၼ်း ဢၼ် မီး ၵႃႈၼႂ်း ႁိူၼ်း ၼၼ်ႉ ပဵၼ် ၵေႃႉ ဢၼ် ပၼ် တၢင်းၼိမ် တၢင်းလီ ၸိုင်၊မၢင်ႇၵလႃႇ ဢၼ် သူ ပၼ် တီႈ မၼ်း ၼၼ်ႉ၊တၵ်း တႄႇ ယူႇ ၼိူဝ် မၼ်း ဢေႃႈ။ ပေႃး မၼ်း ယင်း ဢမ်ႇ ပဵၼ် ၵူၼ်း ၸိူဝ်ႉ ၼင်ႇ ၼၼ် ၸိုင်၊မၢင်ႇၵလႃႇ ၼၼ်ႉ တၵ်း ၶိုၼ်း မႃး ၸူး သူ ဢေႃႈ။- 7ယူႇသဝ်း ၵႃႈၼႂ်း ႁိူၼ်း ဢၼ် ႁပ်ႉတွၼ်ႈ ဢဝ် သူ ၼၼ်ႉ လႄႈ ၵိၼ် တၢင်းၵိၼ် ဢၼ် ၸဝ်ႈႁိူၼ်း လဵင်ႉလူ သူ ယူႇ တႃႉ။ လွင်ႈ မၼ်း ၸမ်ႉ၊ၵူၼ်း ႁဵတ်းၵၢၼ် ၼၼ်ႉ ထိူၵ်ႈၶၢမ်ႇ ဢဝ် ၵႃႈႁႅင်း ဢၼ် မၼ်း ႁဵတ်း ၼၼ်ႉ ဢေႃႈ။ ယႃႇပေ လႄႇ ၵႂႃႇ ႁိူၼ်း ၼိုင်ႈ ယဝ်ႉ ႁိူၼ်း ၼိုင်ႈ။- 8တီႈ ၼႂ်း ဝဵင်း လႂ် သေဢမ်ႇဝႃႈ၊မိူဝ်ႈ ဢၼ် သူ ၶဝ်ႈ ၵႂႃႇ လႄႈ ၶဝ် ႁပ်ႉတွၼ်ႈ ဢဝ် သူ ၼၼ်ႉ ၵိၼ် တၢင်းၵိၼ် ဢၼ် ၶဝ် တမ်း ပၼ် တီႈ ၽၢႆႇၼႃႈ သူ ၼၼ်ႉ တႃႉ။- 9ႁဵတ်း ႁႂ်ႈ ယေႃးၵႃႇ ၵူၼ်းၶႆႈၵူၼ်းပဵၼ် ၼႂ်း ဝဵင်း ၼၼ်ႉ ၸိုၼ်ႈ ႁၢႆ သေယဝ်ႉ၊ႁေႃးလၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ 'မိူင်းၽြႃးပဵၼ်ၸဝ်ႈ ႁွတ်ႈမႃး ၸမ် ႁိမ်း သူ ယဝ်ႉ၊' ဝႃႈ ၼင်ႇ ၼႆ တႃႉ။- 10ၵူၺ်းၵႃႈ၊တီႈ ၼႂ်း ဝဵင်း လႂ် သေဢမ်ႇဝႃႈ၊မိူဝ်ႈ ဢၼ် သူ ၶဝ်ႈ ၵႂႃႇ လႄႈ ၶဝ် ဢမ်ႇ တွၼ်ႈႁပ်ႉ ဢဝ် သူ ၼၼ်ႉ ၸိုင်၊သူ ဢွၵ်ႇ ၵႂႃႇ ၵႃႈတီႈ ၵၢင်တၢင်း ဝဵင်း ၼၼ်ႉ သေယဝ်ႉ၊- 11လၢတ်ႈ လႄႈ ဝႃႈ၊ 'မုၼ်ႈလိၼ် ဝဵင်း သူ ဢၼ် ၸပ်း တိၼ် ႁဝ်း ၼႆႉ တၵ်း သၼ်ႇ ၽႅတ်း ပႅတ်ႈ ႁႂ်ႈလႆႈ ပဵၼ် တၢင်း ဢၼ် ၶတ်းၵၼ် တင်း သူ ဢေႃႈ။ ၵူၺ်းၵႃႈ၊မိူင်းၽြႃးပဵၼ်ၸဝ်ႈ ႁွတ်ႈမႃး ၸမ် ႁိမ်း သူ ယဝ်ႉ ၼၼ်ႉ ၶုၵ်းၸႂ်လႆႈ တႃႉ၊' ဝႃႈၼႆ လၢတ်ႈ တီႈ ၶဝ် တႃႉ။- 12ၵဝ် ဝႃႈ တီႈ သူ ၸမ်ႉ၊ၼႂ်း ဝၼ်း သုတ်း ပုၼ်ႉ ၼၼ်ႉ ဝဵင်း ၼၼ်ႉ ယဵင်ႈၶႅၼ်း တၵ်း လႆႈ ၶၢမ်ႇ ၼႃႇ သေ ဝဵင်း သေႃးတုမ်ႇ၊ဢေႃႈ။ 13"ဝဵင်း ၶေႃးရၸႅၼ်ႇ၊႟။ မႂ်း မီး ဢႃႉမၢင်ႇၵလႃႇ ဢေႃႈ။ ဝဵင်း ပႅတ်ႉၸေးတႃႉ၊႟။ မႂ်း မီး ဢႃႉမၢင်ႇၵလႃႇ ဢေႃႈ။ တၼ်းၶူဝ်း မဵဝ်း လၢၵ်ႇလၢႆး ဢၼ် ၵဝ် လႆႈ ႁဵတ်း ၼႄ ယဝ်ႉ ၼမ်ၼႃႇ တီႈ မႂ်း ၼႆႉ၊သင် ၵဝ် လႆႈ ႁဵတ်း ၼႄ တီႈ ဝဵင်း တုရု၊တင်း ဝဵင်း ၸိတုၼ်ႇ၊ၸိုင်၊ၵူၼ်း တင်း သွင် ဝဵင်း ၼၼ်ႉ ၸၢင်ႈ တၵ်း ၶုၵ်းၸႂ်လႆႈ မႆႈၸႂ် ဢပျတ်ႈ သေ၊တေ ပိၼ်ႇၸႂ် မႃး လႄႈ ၼုင်ႈ ႁူမ်ႇ ၼင်ပေႃ သေ ၼင်ႈ ယူႇ ၵႃႈၼိူဝ် ၽုၼ်ႇ တဝ်ႈ မႃး ႁိုင် ၼႃႇ ၼၼ်ႉ ယဝ်ႉ။- 14ၼႂ်း ဝၼ်း ၸီႇယၢင်ႇ တြႃး ၼၼ်ႉ သူ တေ လႆႈ ၶၢမ်ႇ ဝူၺ်ႇတၼႃႇ၊ၼႃႇ သေ ဝဵင်း တုရု၊တင်း ဝဵင်း ၸိတုမ်ႇ၊ဢေႃႈ။- 15ဝဵင်း ၵပိူဝ်ႇၼေႇဢုမ်ႇ၊႟။ မႂ်း ၶႂ်ႈ ယုၵ်ႉယွင်ႈ တူဝ် မႂ်း တေႃႇ ႁွတ်ႈထိုင် ၽႃႉၵၢင်ႁၢဝ် ပုၼ်ႉ ႁိုဝ်း။ မႂ်း တၵ်း လႆႈ ၶၢမ်ႇ တၢင်း ဢၼ် ထိမ်ႈ တူၵ်း တေႃႇထိုင်ႁွတ်ႈ မိူင်း မရၼႃႉ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 16မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ထွမ်ႇဢဝ် ၵႂၢမ်း သူ ၼၼ်ႉ ထွမ်ႇဢဝ် ၵႂၢမ်း ၵဝ် ဢေႃႈ။ ၵေႃႉ ဢၼ် ပႄႇပႅတ်ႈ သူ ၼၼ်ႉ ပႄႇပႅတ်ႈ ၵဝ် ဢေႃႈ။ ၵေႃႉ ဢၼ် ပႄႇပႅတ်ႈ ၵဝ် ၼၼ်ႉ ပႄႇပႅတ်ႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 17တပႄးၸဝ်ႈ ၸဵတ်း သိပ်း သွင် ၵေႃႉ ၼၼ်ႉ ဢွၼ်ၵၼ် ပွၵ်ႈ ၶိုၼ်း မႃး ၸူမ်းၸူမ်းသိူဝ်းသိူဝ်း လႄႈ လဝ်ႈလၢတ်ႈ ဝႃႈ၊ "ၸဝ်ႈႁဝ်း၊ၵွပ်ႈပိူဝ်ႈ ၸိုဝ်ႈသဵင် ၸဝ်ႈႁဝ်း ၼၼ်ႉ လႄႈ ၽီႁၢႆႉ တင်းလၢႆ လႂ် ၵေႃႈ ယင်း လႆႈ ထွမ်ႇဢဝ် ဢမိင်ႉ ႁဝ်းၶႃႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 18မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် ႁၼ် ၸႃႇတၢၼ်ႇ လုၵ်ႉ ၵႃႈၼိူဝ် ၵၢင်ႁၢဝ် တူၵ်း လူင်း မႃး မိူၼ် ၸိူဝ်ႉ ၼင်ႇ ၽႃႉမႅပ်ႈ ဢေႃႈ။- 19ထွမ်ႇ တႃႉ။ ၵဝ် ပၼ် ဢၶႂၢင်ႉ ဢႃႇၼႃႇ ဢၼ် ပႄႉ ဢၼ် ၼႅင်ႇ ငူးႁဝ်ႇ၊ဢိၵ်ႇတင်း မႅင်းငေႃး လႂ်၊ဢိၵ်ႇတင်း ဢႃႇၼႃႇ ဢၼ် ပႄႉၼႅင်ႇ ရၢၼ်ႇသူႇ တင်းလၢႆ ၼၼ်ႉ တီႈ သူ ယဝ်ႉ။ ၽေး ဢၼ် လႂ် ၵေႃႈ ဢမ်ႇ လႆႈ တိူဝ်ႉ လႆႈ ထုၵ်ႇ သူ။- 20ၼႂ်းဝႃႈၼၼ် သေၵေႃႈ၊ယႃႇပေ မီး တၢင်း သိူဝ်းပျေႃႇ၊ၵွပ်ႈပိူဝ်ႈ သူ ပႄႉၼႅင်ႇ ၽီႁၢႆႉ တင်းလၢႆ ၼၼ်ႉ။ သိူဝ်းပျေႃႇ လူၺ်ႈ လွင်ႈ ဢၼ် ၸိုဝ်ႈ သူ လႆႈ တႅမ်ႈ ပႃး ၼႂ်း ၸရၢင်း မိူင်းၵၢင်ႁၢဝ် ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 21ၽွင်းယၢမ်း ၼၼ်ႉ ၸဝ်ႈ ယေႇသု၊မီး ႁူဝ်ၸႂ် ဢၼ် ၸူမ်းသိူဝ်း ၼႂ်း ဝိၺိၺ်ႇ ဢၼ် မူတ်းၸၢင်ႇ လႄႈ လၢတ်ႈ ဝႃႈ၊ "ဢူဝ်း ပေႃႈ။ ၸဝ်ႈ ၽုင်ႇၵၢင်ႁၢဝ် တင်း လိၼ်မိူင်း တီႈၶႃႈ။ ၶႃႈၸဝ်ႈ တၢင်ႇၵျေးၸူး တီႈ ၸဝ်ႈႁဝ်း၊ပိူဝ်ႈ ဢၼ် ၸဝ်ႈႁဝ်း ဢဝ် ၶိူင်ႈပိူင် ဢၼ် သိူင်ႇ ဝႆႉ လပ်ႉ ဝႆႉ တီႈ ၵူၼ်း ႁု ၵူၼ်း ၸႅင်ႈ၊ဢိၵ်ႇတင်း တီႈ ၵူၼ်းလၵ်းၵူၼ်းလႅမ် ၸိူဝ်း ၼၼ်ႉ ၽုၺ်ႇၼႄ ႁႂ်ႈ ၵူၼ်းဢွၼ်ႇ လႆႈ ႁၼ် ၼၼ်ႉ ဢေႃႈ။ ၸႂ်ႈ တႄႉ တီႈၶႃႈ ယဝ်ႉ၊ပေႃႈ။ လွင်ႈတၢင်း ၼႆႉ၊ပဵၼ် ၸွမ်း ၵႃႈ ၼင်ႇ ဢလူဝ်ႇ ၸဝ်ႈ မီး ၼၼ်ႉ တီႈၶႃႈ ယဝ်ႉ။ 22"ပေႃႈၸဝ်ႈ ၵဝ်ၶႃႈ ဢဝ် ၵႃႈမီး တင်းသဵင်ႈတင်းလူင် ဢၢပ်ႈပၼ် တီႈ ၵဝ်ၶႃႈ ယဝ်ႉ။ လုၵ်ႈၸဝ်ႈ ပဵၼ် ၽူႈလႂ် ဝႃႈၼႆ၊လိူဝ် သေ ပေႃႈၸဝ်ႈ ၵူၺ်း ၽူႈလႂ် သေၵေႃႉသေၵူၼ်း ဢမ်ႇ ႁု။ ပေႃႈၸဝ်ႈ ပဵၼ် ၽူႈလႂ် ဝႃႈၼႆ၊လိူဝ် သေ လုၵ်ႈၸဝ်ႈ ဢိၵ်ႇတင်း ၵေႃႉ ဢၼ် လုၵ်ႈၸဝ်ႈ ၶႂ်ႈႁႂ်ႈ ႁု ၼၼ်ႉ ၵူၺ်း၊ၽူႈလႂ် သေၵေႃႉသေၵူၼ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊မၼ်းၸဝ်ႈ ဝၢႆႇ တူၺ်း တီႈ တပႄးၸဝ်ႈ တင်းလၢႆ သေလႄႈ လွမ် လၢတ်ႈ တီႈ ၶဝ် တဵတ်ႇတဵတ်ႇ လႄႈ ဝႃႈ၊ "ၸိူဝ်း သူ ဢၼ် လႆႈ ႁၼ် ၵႃႈ ဢၼ် သူ ႁၼ် တင်းသဵင်ႈတင်းလူင် ၼႆႉ သူ မီး မၢင်ႇၵလႃႇ ဢေႃႈ။- 24ၵဝ် ဝႃႈ တီႈ သူ ၸမ်ႉ၊လွင်ႈ ဢၼ် သူ လႆႈ ႁၼ် ၸိူဝ်း ၼႆႉ ပရေႃးၽႅတ်ႈ ၼမ်ၼႃႇ တင်း ၶုၼ်ႁေႃၶမ်း တင်းလၢႆ ၶႂ်ႈ ႁၼ် သေၵေႃႈ ဢမ်ႇ လႆႈ ႁၼ်။ လွင်ႈတၢင်း ဢၼ် သူ လႆႈ ငိၼ်း ၼၼ်ႉ ၶဝ် ၶႂ်ႈ ငိၼ်း သေၵေႃႈ ဢမ်ႇ လႆႈ ငိၼ်း၊" ဝႃႈ ၼင်ႇ ၼႆ ဢေႃႈ။ 25မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၵေႃႉ ၼိုင်ႈ၊ၼင်ႇ ႁိုဝ် တၵ်း လႆႈ ၵၢင် ဢဝ် ၵႂၢမ်း ၸဝ်ႈ ယေႇသု၊ၸိုင်၊လုၵ်ႉၸုၵ်း လႄႈ လဝ်ႈထၢမ် ဝႃႈ၊ "သြႃႇ ၸဝ်ႈ။ ၼင်ႇ ႁိုဝ် ၵဝ်ၶႃႈ တေ လႆႈ ဢသၢၵ်ႈ ထႃႇဝရႃႉ ၸိုင်၊ၵဝ်ၶႃႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ လႄႈ။ 26မၼ်းၸဝ်ႈ ၶိုၼ်း ထၢမ် လႄႈ ဝႃႈ၊ "ၼႂ်း ၵျၢမ်းလိၵ်ႈ ဝႃႈ ဝႆႉ ၸိူဝ်ႉႁိုဝ်။ မႂ်း ၽတ်းဢၢၼ်ႇ မႅၼ်ႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 27ၵေႃႉ ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ ဢၼ် ၵဝ်ၶႃႈ ၽတ်းဢၢၼ်ႇ မႅၼ်ႈ ၼၼ်ႉ ဝႃႈ၊ 'ၽြႃးပဵၼ်ၸဝ်ႈ မႂ်း ၸဝ်ႈ ထႃႇဝရႃႉ ၽြႃး ၼၼ်ႉ၊မႂ်း တၵ်း လႆႈ ပႃး တင်း ႁူဝ်ၸႂ် မႂ်း သဵင်ႈ သဵင်ႈ၊တင်း ၸႂ်ဝိၺိၺ်ႇ မႂ်း သဵင်ႈ သဵင်ႈ၊တင်း ဢဵၼ်ႁႅင်း မႂ်း သဵင်ႈ သဵင်ႈ၊တင်း ၵတ်ႉ ၶၼ် လႄႈ ၺၢၼ်ႇ မႂ်း သဵင်ႈ သဵင်ႈ သေလႄႈ ႁၵ်ႉ ဢေႃႈ၊' ဢိၵ်ႇတင်း၊ 'ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၵေႃႈ မႂ်း တၵ်း လႆႈ ႁၵ်ႉ မိူၼ် ၸိူဝ်ႉ ၼင်ႇ တူဝ်ၸဝ်ႈၵဝ်ႇ ဢေႃႈ၊' ဝႃႈ ၼင်ႇ ၼႆ မီး ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 28"ဢၼ် မႂ်း လၢတ်ႈ ၼႆႉ ၸႂ်ႈ ယဝ်ႉ။ ၵမ်ၵျၢင်ႉ ၸွမ်း တႃႉ။ မႂ်း တၵ်း လႆႈ ဢသၢၵ်ႈ ဢေႃႈ၊" ဝႃႈၼႆ မၼ်းၸဝ်ႈ ၶိုၼ်း လၢတ်ႈ ဢေႃႈ။ 29ၵူၺ်းၵႃႈ၊သြႃႇ မေႃ ၵျၢမ်း ထမ်ႇမႃႉ ၼၼ်ႉ မၢတ်ႈ ၼင်ႇ ႁၢင်ႈ တူဝ်ၸဝ်ႈၵဝ်ႇ ဢမ်ႇ မီး ဢပျတ်ႈ လႄႈ သမ်ႉ လဝ်ႈထၢမ် လႄႈ ဝႃႈ၊ "ၵူၼ်း ဢၼ် ၸၢပ်ႈသႅင်ႇ ၵၼ် တင်း ၵဝ်ၶႃႈ ၼၼ်ႉ ပဵၼ် ၽူႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 30ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မီး ၽဝ်ႇ ၼိုင်ႈ ၵူၼ်း ၵေႃႉ ၼိုင်ႈ လုၵ်ႉ သေ ၵႃႈတီႈ ဝဵင်း ယေႇရုသလႅမ်ႇ၊လူင်း ၵႂႃႇၸူး ဝဵင်း ယေႇရိၶူဝ်း၊လႄႈ ထူပ်း ၸူၼ် ဢေႃႈ။ ၸူၼ် ၸိူဝ်း ၼၼ်ႉ ထွတ်ႇ လွၼ်ႈ ဢဝ် ၶူဝ်းၼုင်ႈ မၼ်း သေယဝ်ႉ၊ပေႃႉ ထုပ်ႉ မၼ်း ထၢၼ်ႈပေႃး တၢႆလိုမ်း ၵႂႃႇ ယဝ်ႉ ၸင်ႇ ပႅတ်ႈ ဝႆႉ သေယဝ်ႉ၊မိူဝ်း ၵႂႃႇ ဢေႃႈ။- 31ၵမ်း ၼၼ်ႉ၊ဢမ်ႇ ထၢင်ႇ ဢမ်ႇ ထိူမ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ ပႆ ၸွမ်း သဵၼ်ႈတၢင်း ၼၼ်ႉ ၵႂႃႇ လႄႈ လႆႈ ႁၼ် ၵူၼ်း ဢၼ် ထူပ်းၺႃး ၸူၼ် ၼၼ်ႉ သေၵေႃႈ၊ဝႄႈ ဢွၵ်ႇ ပႅတ်ႈ ၵႂႃႇ တၢင်ႇ ၽၢႆႇ သေ ဢေႃႈ။- 32မိူၼ်ၼင်ႇ ၼၼ် ၵူၼ်း မဵဝ်း လေႇဝိ၊ၶဝ် ၵေႃႉ ၼိုင်ႈ ၵေႃႈ ၽႅဝ် ၵႂႃႇ ၵႃႈတီႈ ၼၼ်ႈ လႄႈ ဝႄႉ တူၺ်း သေယဝ်ႉ၊ဝႄႈ ၵႂႃႇ ပႅတ်ႈ တၢင်ႇ ၽၢႆႇ သေ ဢေႃႈ။- 33မိူဝ်ႈ ၼၼ်ႉ၊ၵူၼ်း မဵဝ်း သမႃႇရိ၊ၵေႃႉ ၼိုင်ႈ ၵေႃႈ ပႆ ၸွမ်း တၢင်း ၼၼ်ႉ ၵႂႃႇ လႄႈ မိူဝ်ႈ ဢၼ် ႁၼ် ၵူၼ်း ဢၼ် ထူပ်းၺႃး ၸူၼ် ၼၼ်ႉ ၸိုင်၊မၼ်း ဢဵတ်းလူ ၵေႃႉ ၼၼ်ႉ ဢေႃႈ။- 34မၼ်း ၸင်ႇ ၵႂႃႇၸူး ၵေႃႉ ၼၼ်ႉ လႄႈ ဢဝ် ၼမ်ႉမၼ်း တင်း ၼမ်ႉမၢၵ်ႇၸပိတ်ႉ လေႃႇ သႂ်ႇ တႃး ပၼ် ႁွႆး ၸဵပ်း ၸိူဝ်း ၼၼ်ႉ လႄႈ လုမ်းလႃး ပူၵ်ႉႁေႃႇ ပၼ် ယဝ်ႉ ၸင်ႇ ဢဝ် တၢင်ႇ ၵႃႈၼိူဝ် မႃႉလီႈ ဢွၼ်ႇ မၼ်း လႄႈ ၵႂႃႇ သူင်ႇ ၵႃႈတီႈ ႁူင်းလိုဝ်ႈ သဝ်း ၼၼ်ႉ သေယဝ်ႉ၊လုမ်းလႃး ပၼ် ၵႃႈတီႈ ၼၼ်ႈ ဢေႃႈ။- 35ၼႂ်း ဝၼ်း မိူဝ်ႈၽုၵ်ႈ မၼ်း ဢဝ် ငိုၼ်း တေႇၼႃႇရီႇ သွင် ၶႅပ်း ပၼ် တီႈ ၸဝ်ႈ ႁူင်းလိုဝ်ႈ သဝ်း ၼၼ်ႉ သေလႄႈ လၢတ်ႈ ဝႃႈ၊ 'လုမ်းလႃး ၵေႃႉ ၼႆႉ သေၵမ်း။ ၵႃႈ ဢၼ် သဵင်ႈ ၼၼ်ႉ မိူဝ်ႈ ဢၼ် ၵဝ်ၶႃႈ ပွၵ်ႈ မႃး ၸိုင်၊တေ တႅၼ်း ပၼ် ဢေႃႈ၊' ဝႃႈ ၼင်ႇ ၼႆ လႄႈ ဢွၵ်ႇ ၵႂႃႇ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 36မၼ်းၸဝ်ႈ သိုပ်ႇ ထၢမ် လႄႈ ဝႃႈ၊ "ၼႂ်း ၶဝ် သၢမ် ၵေႃႉ ၼႆႉ မႂ်း ထၢင်ႇ ၵေႃႉလႂ် ယဵင်ႈၶႅၼ်း ပဵၼ် ၵေႃႉ ဢၼ် ၸၢပ်ႈသႅင်ႇ ၵၼ် တင်း ၵူၼ်း ဢၼ် ထူပ်းၺႃး ၸူၼ် ၼၼ်ႉ၊" ဝႃႈ ၼင်ႇ ၼႆ ဢေႃႈ။ 37"ပဵၼ် ၵေႃႉ ဢၼ် ၸၢင်ႈႁၵ်ႉ ဢဵတ်းလူ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ သြႃႇ မေႃ ၵျၢမ်း ထမ်ႇမႃႉ ၼၼ်ႉ ၶိုၼ်း လဝ်ႈလၢတ်ႈ ဢေႃႈ။ ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ၵႂႃႇ လႄႈ ႁဵတ်း ၸိူဝ်ႉ ၼင်ႇ ၼၼ် တႃႉ၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ သိုပ်ႇ ၶၢဝ်းတၢင်း ၶဝ်ႈ ၵႂႃႇ ၵႃႈၼႂ်း ဝၢၼ်ႈ ဝၢၼ်ႈ ၼိုင်ႈ ၼၼ်ႉ ၸိုင်၊မႄႈယိင်း ၵေႃႉ ၼိုင်ႈ ဢၼ် လႆႈ ၸိုဝ်ႈ မႃႇထႃႉ၊ၼၼ်ႉ ႁပ်ႉတွၼ်ႈ ဢဝ် မၼ်းၸဝ်ႈ မႃး ပဵၼ် ၶႅၵ်ႇ ၵႃႈၼႂ်း ႁိူၼ်း မၼ်း ဢေႃႈ။- 39မၼ်း မီး ၼွင်ႉ ယိင်း ၵေႃႉ ၼိုင်ႈ ဢၼ် လႆႈ ၸိုဝ်ႈ မႃႇရိ၊ၼၼ်ႉ လႄႈ ၼင်ႈ ယူႇ ၵႃႈတီႈ ႁိမ်း တိၼ် ၸဝ်ႈ သေယဝ်ႉ၊ထွမ်ႇဢဝ် ၵႂၢမ်းသင်ႇ ၵႂၢမ်း သွၼ် မၼ်းၸဝ်ႈ ယူႇ ဢေႃႈ။- 40မႃႇထႃႉ၊ၸမ်ႉ၊ယၢပ်ႇၸႂ် လူၺ်ႈ တၢင်း လဵင်ႉ တၢင်း လူ ၼၼ်ႉ လႄႈ မႃး တီႈ မၼ်းၸဝ်ႈ သေယဝ်ႉ၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၸဝ်ႈႁဝ်း ယင်း ဢမ်ႇ ႁၼ် ထိုင် တီႈ လွင်ႈ ဢၼ် ၼွင်ႉယိင်း ၵဝ်ၶႃႈ ပွႆႇ ပႅတ်ႈ ႁႂ်ႈ ၵဝ်ၶႃႈ ႁဵတ်းၵၢၼ် လဵင်ႉလူ ယူႇ ၵေႃႉလဵဝ် ၵူၺ်း ၼႆႉ ၶႃႈ ႁိုဝ်း။ လၢတ်ႈ ႁႂ်ႈ မၼ်း မႃး ၸွႆႈထႅမ် ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 41ၵူၺ်းၵႃႈ၊ယေႇသု၊ၸဝ်ႈၽြႃး ၶိုၼ်း လၢတ်ႈ တီႈ မၼ်း လႄႈ ဝႃႈ၊ "မႃႇထႃႉ၊႟။ မႃႇထႃႉ။ မႂ်း ယၢပ်ႇၸႂ် လူၺ်ႈ လွင်ႈတၢင်း ၵူႈၸိူဝ်ႉၵူႈပိူင် ၼမ်ၼႃႇ လႄႈ မႆႈၸႂ် ယူႇ ဢေႃႈ။- 42မႂ်း လူဝ်ႇ ထႅင်ႈ ဢၼ် ၼိုင်ႈ လူးၵွၼ်ႇ ဢေႃႈ။ မႃႇရိ၊ၸိုင်၊လိူၵ်ႈ ဢဝ် လွင်ႈ လီ ဝႆႉ ယဝ်ႉ။ လွင်ႈ ၼၼ်ႉ ၸမ်ႉ၊ၽူႈလႂ် သေၵေႃႉသေၵူၼ်း ဢမ်ႇ ႁိမ် ဢဝ် တီႈ မၼ်း လႆႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
ၸိုဝ်ႈ လုင်းပႃႉၺၢၼ်ႇ
ၸိုဝ်ႈပေႃႈ လုင်းၼူႉ။
ၸိုဝ်ႈမႄႈ ပႃႈၼၢင်းၶမ်းၶႅၵ်ႇ။
ၵိူတ်ႇမိူဝ်ႈ 01/03/1907 ။
တီႈၵိူတ်ႇ ဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။
ၸိုဝ်ႈမေးၼၢင်း ၸဝ်ႈဝၼ်ႇၼၺၢၼ်ႇ။
ပီႈၼွင်ႉႁူမ်ႈတွင်ႉ တင်းမူတ်းမီး 6 ၵေႃႉ- (1)လုင်းဢွင်ႇပႃႉ။ (2)ၼၢင်းသႄးၼူႉ။ (3)လုင်းၵျႃႇပူႉ။ (4)လုင်းၺုၼ်ႉ။ (5)လုင်းပႃႉႁၢၼ်ႇ။ (6)လုင်းပႃႉၺၢၼ်ႇ (ပဵၼ်ၵေႃႉလိုၼ်းသုတ်း)။
သဵင်ႈမုၼ် 18/1/1969 ၽွင်းဢႃယု 62 ပီ။
ၶၢဝ်းတၢင်းၵၢၼ်ႁဵၼ်း-
မိူဝ်ႈလဵၵ်ႉႁဵၼ်းလိၵ်ႈတီႈႁူင်းႁဵၼ်း (A.B.M) တီႈဝဵင်းသီႇပေႃႉ၊ လုၵ်ႉတီႈသီႇပေႃႉသေ ၵႂႃႇသိုပ်ႇႁဵၼ်းတီႈႁူင်းႁဵၼ်း ၽူႈၼမ်းမိူင်းတႆး (Shan Chiefs’ School) ဢၼ်လုၵ်ႈၸဝ်ႈၾႃႉၶဝ်ယူႇ မိူဝ်ႈ 1/5/1917 တီႈတူၼ်ႈတီး။ ဢွင်ႇပူၼ်ႉၸၼ်ႉ 10 မိူဝ်ႈ 10/08/1926 လႆႈၵုင်ႇၶိုၵ်ႉတွၼ်းပၢႆးလိၼ် (ပထဝီႇ)လႄႈၾၢႆႇတႅမ်ႈႁၢင်ႈ။
ဢွင်ႇပူၼ်ႉၸၼ်ႉသိပ်းယဝ်ႉ ၵႂႃႇသိုပ်ႇႁဵၼ်းလိၵ်ႈတီႈႁူင်းႁဵၼ်းၸၼ်ႉၸွမ် ဝဵင်းလူင်တႃႈၵုင်ႈ မိူဝ်ႈ 1928 လိူၼ်မၢတ်ႊၶျ်။ ဢွင်ႇပူၼ်ႉၸၼ်ႉပီ 2 International Examination သေ သိုပ်ႇႁဵၼ်းၾၢႆႇၶူးမေႃယႃ၊ လႆႈၶူးၻီႊၵရီႊၾၢႆႇမေႃယႃမိူဝ်ႈ 28/11/1934 ။ လႆႈၶႅပ်းၸုမ်ႈၶူးၻီႊၵရီႊမေႃယႃ (M.B.B.S) သေ ႁပ်ႉၵၢၼ်ယူတ်းယႃၵူၼ်းတီႈတႃႈၵုင်ႈ၊ ၶၢႆႉမႃးႁဵတ်းၵၢၼ်တီႈတႃႈၵဵဝ်ႇ/ ဝဵင်းလိူဝ်ႇ၊ ဢွၵ်ႇၵၢၼ်တီႈဝဵင်းလိူဝ်ႇသေ မႃးယူႇတီႈသီႇပေႃႉ၊ မႃးပိုတ်ႇႁၢၼ်ႉသိုင်ႇယႃႈယႃ တၢင်းတူၵ်းၵၢတ်ႇႁိုင်ပီၼိုင်ႈ။
ထိုင်မႃးပီ 1938 ၵႂႃႇမိူင်းဢိင်ႊၵလႅၼ်ႊ (England) ၸွမ်းၸဝ်ႈဢုင်ႇၵျႃ (ၸဝ်ႈၾႃႉသီႇပေႃႉ)၊ သိုပ်ႇႁဵၼ်း ၾၢႆႇယႃႈယႃသေ လႆႈမႃးၶႅပ်းၶူး D.T.M (Diploma in Tropical Medicine) မိူဝ်ႈ 6/3/1938 ၊ သမ်ႉသိုပ်ႇၶိုၼ်ႈႁဵၼ်းၾၢႆႇလုမ်းလႃးၵူၼ်းပဵၼ်သေ လႆႈမႃးၶႅပ်းၶူး LM မိူဝ်ႈ 4/10/1938 ၼင်ႇၵဝ်ႇ။ ၵွပ်ႈၼႆ ၶူးမေႃယႃလူင် ၻွၵ်ႊတိူဝ်ႊပႃႉၺၢၼ်ႇၼႆႉ လႆႈၶႅပ်းၶူးလူင် 3 ဢၼ်- 1)ဢႅမ်ႊၿီႊၿီႊဢႅတ်ႊသ် M.B.B.S (Rgn) ။ 20 ၻီႊထီႊဢႅမ်ႊ D.T.M (Liverpol) ။ 3)ဢႄႊလ်ဢႅမ်ႊ L.M (Rol) ၸိူဝ်းၼႆႉ။
ဝၢႆးလုၵ်ႉမိူင်းဢိင်ႊၵလႅၼ်ႊမႃးယဝ်ႉ မႃးႁဵတ်းၶူးမေႃယႃတီႈၼမ်ႉၸၢင်ၵမ်းၼိုင်ႈ၊ သမ်ႉၶၢႆႉၵႂႃႇႁဵတ်းၶူးမေႃယႃ တီႈဝၢၼ်ႈမေႃႇ (ပၢၼ်းမေႃႇ) မိူဝ်ႈပီ 1938-40 ။ လုၵ်ႉတီႈဝၢၼ်ႈမေႃႇၶၢႆႉမႃးလႃႈသဵဝ်ႈ။
ၽွင်းသိုၵ်းလုမ်ႈၾႃႉပွၵ်ႈ 2 လႆႈႁဵတ်းမေႃယႃၾၢႆႇသိုၵ်း ၼႂ်းတပ်ႉသိုၵ်းၶႄႇ၊ လႆႈၸၼ်ႉၶုၼ်သိုၵ်းလူင်။ မႃးယူႇတီႈတူၼ်ႈတီး ပဵၼ်မေႃယႃလူင်ထႃဝရ ပၢႆးယူႇလီၼႂ်းၸႄႈတွၼ်ႈ မိူဝ်ႈ 1/8/1952 ၊ ၶိုၼ်ႈပဵၼ်ၽူႈၵွၼ်း ႁွင်ႈၵၢၼ်ၾၢႆႇယူႇလီ မိူဝ်ႈ 1/11/1955 ။ ၵွပ်ႈပိူဝ်ႈႁဵတ်းၵၢၼ်လီၼမ်သေ ထိုင်မႃးမိူဝ်ႈပီ 1957 ၸွမ်ၸိုင်ႈမိူင်းႁူမ်ႈတုမ် ပၼ်ၸိုဝ်ႈလီလူင်ဢၼ်ႁွင်ႉဝႃႈ “သီႇရိပျၢၼ်ႇၶျီႇ” ။
လိူဝ်သေၼၼ်ႉ လုင်းပႃႉၺၢၼ်ႇၼႆႉ ၵဵဝ်ႇၵပ်းလွင်ႈပၢႆးယူႇလီၼၼ်ႉ ယူတ်းယႃပၼ်ၵူၼ်းမိူင်း ဢမ်ႇဝႆႉၼႃႈလဵၵ်ႉၼႃႈယႂ်ႇ ၵူၼ်းမီးၵူၼ်းၽၢၼ်။ မိူဝ်ႈႁူဝ်ပီ 1950 ၽွင်းၶႄႇၽိူၵ်ႇၶဝ်ႈမႃးၼႂ်းမိူင်းၽွမ်ႉႁူမ်ႈ (မိူင်းႁူမ်ႈတုမ်မၢၼ်ႈ)သေ တပ်ႉသိုၵ်းမိူင်းႁူမ်ႈတုမ် ၵႅတ်ႇၶႄႁႄႉၵင်ႈဝၢၼ်ႈမိူင်း၊ တိုၵ်းလိုပ်ႈၶႄႇၽိူၵ်ႇ ဢွၵ်ႇဝၢၼ်ႈဢွၵ်ႇမိူင်းၼၼ်ႉ ၵေႃႈမၼ်းၸဝ်ႈလႆႈၸွႆႈထႅမ် ယူတ်းယႃပၼ်ၵႂၢင်ႈၵႂၢင်ႈၶႂၢင်ၶႂၢင်။ ႁပ်ႉဢဝ်ပုၼ်ႈၽွၼ်းတိုၵ်းတေႃး တၢင်းပဵၼ်ၼၢဝ်ယုင်း (ၼၢဝ်ၼူၵ်ႉ) ပၼ်ၵူၼ်းမိူင်းတႆး။ မိူဝ်ႈ 26/5/1958 ပၢင်ၵုမ်လူင်လွင်ႈပၢႆးယူႇလီ ဢၼ်ၸတ်းႁဵတ်းတီႈမိူင်းဢမေႊရိၵႃႊ ၸိူဝ်းၼႆႉၵေႃႈ လႆႈၵႂႃႇၶိုၼ်ႈႁွတ်ႈၶဝ်ႈႁူမ်ႈ ၶိုၼ်ႈလၢတ်ႈၵႂၢမ်းမႃး။
ၶူးမေႃယႃလူင် လုင်းပႃႉၺၢၼ်ႇၼႆႉ ၾၢႆႇၼိုင်ႈၵေႃႈပဵၼ်ၽူႈၵတ်ႉၶႅၼ်ႇ လိၵ်ႈလၢႆးပၢႆပေႇ၊ ပဵၼ်ၽူႈတႅမ်ႈၽဵင်းၵႂၢမ်း တၢင်ႇတုင်းၸိူဝ်ႉၸၢတ်ႈ “ၶိူဝ်းႁဝ်းၶိူဝ်းရႃႇၸႃႇ ” ဢၼ်တတ်းမၵ်းတီႈပၢင်ၵုမ်ပၢင်လူင် 1947 သေ ၸႂ်ႉတိုဝ်းမႃး ႁၢၼ်ႉတေႃႇထိုင်ယၢမ်းလဵဝ်။
ၶုမ်ၵုတ်းၻွၵ်ႊတိူဝ်ႊပႃႉၺၢၼ်ႇ တင်းမေးၼၢင်းမၼ်းၸဝ်ႈၼႆႉ မီးယူႇတီႈၼိူဝ်လွႆမူပ်ႇ ၾၢႆႇတူၵ်းဝဵင်းသီႇပေႃႉ၊ မီးႁိမ်းဝတ်ႉမုၼ်ၸဝ်ႈလႄႈ ဝတ်ႉၼၢႆးၶၢဝ်၊ ၼိူဝ်သဵၼ်ႈတၢင်းသီႇပေႃႉ-ၵျွၵ်ႉမႄး (မီးၾၢႆႇၶႂႃ)ၸိုင်ႈပွတ်းႁွင်ႇ။ မီးၸွမ်းၵၼ်တင်းၶုမ်ၵုတ်း ၸိူဝ်ႉႁိူဝ်ႇငိူၼ်ႈၶိူဝ်းၸဝ်ႈၾႃႉ။